
PREFAŢĂ 


Diînd un frumos exemplu, «Societatea femei- 
lor romîne» din București a organisat în anii 
1904-5 o serie de «conferinți academice» pentru 
domnișoare și doamne din acea clasă a socie- 
tății noastre care părea mai străină de aspira- 
ţiile romănești ale anilor din urmă. Mai ales în 
cursul iernii, conferinţile aŭ fost bine cercetate. 

Mi s'a făcut cinstea de a mi se cere să vor- 
besc înnaintea acestei adunări alese, ale cărei 
însuşiri de orientare răpede, deplină şi vioaie, 
al cărei simţ fin pentru adevăr și frumuseță maŭ 
impresionat de la început. Am ales ca subiecte 
ale conferințelor mele părți din trecutul nostru: 
curente și dezvoltări, şi le-am înfățișat, cum scrie 
titlul, în «chipuri și icoane». Pe încetul s'a în- 
jghebat astfel o «istorie a Romînilor» în alte 
cadre decit cele obişnuite. 

O dai în două mici volume. Dar cu aceasta 
nu încheiă seria. Cum am cuprins în ele și o 
conferință de la Societatea Geografică, așa voii 

VI PREFAŢĂ 
strînge în viitor orice cuvîntări saii scrieri cu 
caracter mai general pentru a face volume ur- 
mătoare din această Istorie. 

Planșele ce împodobesc cartea sînt făcute cu 
cheltuiala d-nelor Ecaterina G. Cantacuzino și 
Adina Olănescu, cărora, ca şi mine, aŭ ali 
mulțămi cetitorii. 

I. 
Mormintele Domnilor Noştri. 


În biserici şi în mănăstiri, aici în țara noa- 
stră şi pănă departe peste hotare, dorm, cuno- 
scuți saŭ ascunşi cunoştinții noastre, Domnii cei 
vechi şi mai noi ai ţerii noastre, ai Voevoda- 
tului 'Ţerii-Romăneșşti și ai Moldovei. Spre locu- 
rile lor de odihnă ne îndreaptă recunoştinţa, 
cînd ei aŭ stăpînit cu dreptate şi milă. Dar, 
chiar atunci cînd faptele lor aŭ fost netrebnice 
saii crude, locul unde zac eï, vorbeşte inimilor 
noastre, fiindcă supt numele lor scrise pe acele 
pietre sai lespezi de marmură se cuprinde, în 
povestirea faptelor trecutului, o parte din viaţa 
tuturora, de unde se desface viața noastră. 


1. Domni MUNTENI, 


1. Cel mai vechii mormînt de Domn mun- 
tean e al lui Nicolae Alexandru Basarab. El a 
fost al doilea stăpînitor al Ţerii-Romăneşti în- 

tregi : lui i se datorește întemeiarea Mitropoliei 
ortodoxe din Argeş, a episcopiei de peste Olt, a 
Severinului, și clădirea celor d'intăiă biserici ro- 
mănești de zid pe plaiuri. 

El strămutase Scaunul Domniei la Cimpulung. 
În biserica domnească întemeiată de dînsut 
acolo, i se vede mormîntul. În dreapta, supt jilțul 
Vlădicăi, se află o piatră, minunat păstrată, în 
care sînt săpate de-a latul, ca scrisul unei cărți, 
cuvinte slavonești cu acest înțeles: 

«În luna lui Novembre 16 zile a răposat ma- 
rele și de sine stătătorul Domn Io Nicolae Alexan- 
dru Voevod,. fiul marelui Basarab Voevod, în 
anul 6873 [1364], indicţia a 3-a 1; veșnica lui po- 
menire». 

2. Urmașul săii Laicu-Vodă saŭ Vladislav a 
bătut pe Unguri, a cucerit Vidinul, a pus mîna 
pe cetăți turceşti de peste Dunăre şi a fost 
privit ca un rege. Anul morţii sale nu se ştie, 
căci nu i s'a păstrat mormîntul. El a ajutat însă 
înnălțarea mănăstirii Tismana din munţii Gor- 
jului. Acolo trebuie să fi fost el înmormîntat, 
prin anii 1380, ca un ctitor. Dar biserica sa 
prefăcut de multe ori, și toate vechile morminte 
s'aii spulberat. S'ar putea iarăşi ca țerina lut 
să se fi împrăștiat la ruinarea mănăstirii Vodița, 
de lîngă Viîrciorova, pe care tot el a făcut-o să 


1 Periodă de 15 ani, care începe de la 312: cifra arată 
nu numărul indicției, ci al anului din indicţia curgătoare. 

MORMINTELE DOMNILOR NOŞTRI 5 
se înnalțe, pe malul Dunării, dăruindu-i multe 
daruri scumpe. 

3. Nu se știe dacă a domnit în adevăr Radu, 
fiul lui Vladislav. Mormîntul lui îl așează po- 
porul la biserica domnească din Argeș, unde 
de mult se arăta o piatră cu un trup de om 
săpat pe dinsa 1. 

4. Dan, fiul cel mai mic al lui Radu, a luat 
tronul cîtva timp din mîna lui Mircea, fiul cel 
mai mare. Supt el s'a mintuit lucrul la biserica 
din Cimpulung. Dar el nu muri în țară, ci fugi 
la Bulgari, unde fu uciş înnainte de anul 1387. 
Domnii ce muriai astfel, n'aveai pietre pe mor- 
mintele lor uitate. 

5. Mircea, fratele biruitor, a fost întemeieto- 
rul cel mare al Ţerii-Romănești. A stat ca un 
aliat mîndru lingă regele Ungariei Sigismund, 
care a fost şi împărat, a izbutit să-şi ridice un 
prieten pe tronul Sultanilor, a stăpînit Silistra 
şi Dobrogea, a pătruns cel d'intăiii în Moldova, 
de unde a scos un Domn care nu-i plăcea, a 
ţinut piept Turcilor de la un capăt al Domniei 
sale de 32 de ani pănă la cellalt. Data morții 
'sale la vrista de vre-o 60 de ani o știm numai 
după o cronică a Sirbilor: 31 lanuar 1418. A 
murit de bătrîneță, și l-ai îngropat întruna din 
mănăstirile ce clădise: Cozia, de-asupra Oltului. 


Ł Piatra e azi la Muscii. De sigur că n'a acoperit nici- 
odată mormîntul lui Radu. 

aaa a Et Ei snap ta aa oala d 
L-ai dus din Scaunul săă de la Argeş peste 
apa cea mare, pănă la lăcaşul odihnei sale. A- 
colo se află şi pănă acum pulberea oaselor lui. 
Un Mitropolit de pe la 1750 zice că «este în- 
gropat acolo însuși prea-fericitul Mircea Voevod 
şi Doamna sa și copiii». Piatra se află în dreapta. 
bisericii, abia se cunoaşte pe dinsa cîte o urmă 
de slove, din care însă nu se înțelege nimic, şi 
atunci la 1750 încă nu se mai putea ceti nimic 
pe diînsa. 

6. Mihail fiul lui Mircea se luptâ pentru Dom- 
nie cu fratele săii Dan, și fu ucis în 1420. Tru- 
pul săi fu aşezat lingă altatălui mort în linişte, 
la bătrîneță. 

7. Dan acesta al II-lea a fost un straşnic os- 
taş, ca şi Mircea: prieten al creştinilor şi dușman 
pentru păgîni; el s'a luptat și cu Moldova. Poate 
să-l fi omorît Moldovenii în 1431, căci cu Tur- 
cii se împăcase, Se va fi găsit cine să-l ducă 
la Cozia, lingă fratele pe care el îl omorise. 

8. El mai pusese capăt vieţii unui frate al săŭ. 
Radu cel Pleșuv venise împotriva lui cu ajutor 
turcesc, dar el nu mai era în Domnie la 1427. Dan 
nu-l va fi recunoscut ca rudă, și nu-l va fi pri- 
mit în necropola Domnilor legiuiți, la Cozia. 

9. Dar după moartea lui Dan, Moldovenii pu~ 
seră Domn un alt fiă din fiori al lui Mircea, 
care se numi Alexandru, după numele Domnu- 
lui Moldovei. El muri de moarte bună în 1435. 

nel sl aia a tal atata a ea E 
Dacă a fost îngropat la Cozia, a atîrnat de la 
urmaşul săŭ pentru cite-va zile, necunoscut ca 
nume, saii de la bunătatea de inimă a celui de 
al cincilea fii al lui Mircea. 

10. Vlad, căruia i s'a zis Dracul, fiindcă nu 
era bun. Acesta a fost totdeauna un harnic ostaș, 
şi a bătut pe Turci în valea Ialomiţei, luînd 
parte și la marea luptă a tuturor creștinilor cu 
Sultanul, la Varna. Vestitul loan Corvin din 
Uniedoara-l ajutase, dar apoi, nemulțămit de 
dinsul, îi năvăli în țară și-l ucise, cu fiul săi! 
cel mare, Mircea, numit așa după bunic. Omorul 
s'a făcut în lanuar 1447. Poate să fi fost cel 
din urmă. Domn îngropat la Cozia. 

11. Îi urmă — după ce iarăşi trecu la mijloc 
o fantasmă de Domn — un Vladislav-Vodă, care 
pare să fi fost fiul unui pretendent Dan, și nu al 
lui Dan al II-lea. El muri iarăşi ucis (1456), și mor- 
mîntul îi stă și pănă azi, bine păstrat, în mă- 
năstirea Dealului. El o întemeiase, ca biserică 
domnească, şi aici i se aduse trupul de la 
Tirşor, unde căzuse. Piatra, pusă mai tărziii, 
zice aşa: 

«A răposat lo Vladislav Voevod, în anul 6963 
(1455), luna August 20, în zilele —; și s'a făcut 
această piatră în zilele lui Io Neagoe Voevod; 
aŭ făcut-o Barbul Banul și Pirvul Vornicul și 
cu fraţii lor, fiii lui Neagoe din Craiova, căci 
Vladislav Voevod i-a făcut boieri.» 

12. Ucigaşul lui Vladislav fu Dracul cel de-al 
II-lea, zis Țepeș, fiindcă trăgea în ţapă; altfel însă, 
un mare viteaz, dușman al Turcilor. După multe 
isprăvi şi nenorociri, el își găsise sfîrşitul poate la 
satul Băltenii 1, lingă București, luptîndu-se cu 
păgânii, pe o zi rece din Decembre 1476, asu- 
pra Crăciunului. L-ai dus aproape, la mănăstirea 
Snagovului, zidită de el în mijlocul lacului cu- 
prins de păduri. Şi azi se vede înnaintea alta- 
rului piatra goală de inscripţie, supt care zace 
acest om minunat și grozav. 

13. Fratele său se chema Radu cel Frumos 
şi păcătos. El stăpîni în locul lui Vlad, ca om 
al Turcilor. Făcuse mănăstirea Tinganului, tot 
lîngă București, şi, cînd peri, în 1474, în urma 
unei înfrîngeri din partea marelui Domn al Mol- 
dovei Ștefan, el va fi fost astrucat aice. În bi- 
serica de sat ce este astăzi acolo, nu se mai 
pomeneşte nimic însă despre piatra mormîntu- 
lui săi. 

14, Un fiii al luï Dan cel Mare, Basarab, nu- 
mit după Basarab, tatăl lui Nicolae Alexandru, 
fu pus de Ştefan, și-l trădă. El fugi în Brașov 
şi muri acolo, în Decembre 1480, fiind îngro- 
pat, de sigur, în biserica romănească din Șcheiă, 
care s'a prefăcut însă cu totul. 


1 Comunicare a d-lui Al. Lăpădatu, după un hrisov 
netipărit, în Archivele Statului. 

15. Fiul săi, cu acelaşi nume, peri în lupta 
cu un pretendent, tocmai în Mehedinți, la Glo- 
gova, în 1482. Îl vor fi ascuns în biserica din 
acel sat. 

16. Urmaşului săi Vlad i sa zis Călugărul 
fiindcă fusese Călugăr, şi ar fi meritat să fie 
toată viața. El a murit în linişte la 1496, şi fiul 
său Radu nu l-a așezat în biserica de la Deal 
în Tîrgovişte, pe care el o drese, făcînd dintr'însa 
necropola cea nouă, 'care înlocui Cozia, ci-l lăsă 
la mănăstirea Glavaciocului. 

17. Radu se stînse încă tînăr, în Mart 1508, 
şi locul lui de îngropare nu putea fi decît aici 
la Dealu. Piatra de mormint i-a fost însă sfă- 
sîmată, şi capul săii, dezgropat pe la 1830-40, 
stătea pus într'o cutiuță sărăcăcioasă, în mijlocul 
strălucitei biserică. 

18. Mihnea-Vodă, fiul lui Țepeș, şi el un uci- 
gaş de boieri, îl înlocui: el fu omorît în Sibiiii, 
unde fugise, de o rudă. Şi azi se vede în bise- 
rica Saşilor de acolo — căci el era catolic — 
piatra pe care stă scris în latineşte : 

« Mormiîntul Măriei Sale Mihai, Domnul Ţerii- 
Romănești, care a fost ucis aici în Sibiiii, în ziua 
de 12 Mart 1510, de Iacşici, 

Slavoneşte era scris cam așa: 

«Cu mila lui Dumnezei lo Mihnea Voevod, 
Domn al Ţerii-Romăneşti...» 

19. În locu-i veni Vlăduţ, fiul lui Radu-cel- 

10 ISTORIA ROMÎNILOR ÎN CHIPURI ȘI ICOANE 
Mare, numit după bunicul săi Călugărul. Turcii 
i-ai tăiat capul. A fost dus la Dealu de un ur- 
maş cucernic şi pe piatra lui se cetește : 

«În anul 7020 (1512), luna lui Ianuar 23, a 
răposat robul lui Dumnezeii Io Vlad Voevod, 
fratele lui lo Radul Voevod, iar fiii al prea-bu- 
nului şi marelui lo Vlad Voevod; şi în vîrstă 
de 16 ani a stat în Scaunul Domniei, şi a dom- 
nit ani 1 şi luni 9 și jumătate. Și a venit Domn 
lo Basarab Voevod şi, după ce a fost luptă. 
[între ei], a tăiat capul lui Vlad Voevod, în ce- 
tatea Bucureştilor.» 

Nenorocitul băiețel domnesc a fost tăiat, spune 
cronica, «supt un păr»,sus la Mihai-Vodă, în cetate. 

20. l-a urmat Neagoe, ce şi-a zis Basarab după 
tatăl săă Basarab-cel-Tinăr: vestit Domn prin 
evlavia și iubirea sa pentru artă. El a făcut în 
Argeș, pentru neamul săă, o necropolă rivală 
celei din Dealu. Aici zace el supt piatra de 
marmură, făcută de el însuși și întregită pe 
urmă, care zice: 

«A răposat robul lui Dumnezeă lo Neagoe 
Voevod și Domn a toată Țara-Romănească şi a 
părților dunărene, în luna lui Septembre 15 zile, 
anul 7029 (1521), crugul soarelui 26, crugul lunii 
15, temelia 18. A domnit 9 ani și jumătate. Şi 
rog pe cei ce Dumnezeu îi va îngădui să vie 
după noi, să păzească adăpostul acesta mic și 
lăcașul oaselor mele, ca să fie nestricat.» 

Tot acolo aşezase el pe fiii săi Ioan și Petru 
şi pe fiica Anghelina, morţi înnainte de a se 
găti biserica. Mama sa, Neaga, adusă şi ea la 
Argeș, a fost înmormintată de sigur, nefiind 
Doamnă, lingă biserică, supt o piatră ce s'a stri- 
cat pe urmă. La Argeş își aflară odihna pe rînd 
Doamna Stana a lui Ștefăniță, Domnul Moldovei, 
altă fată a lui Neagoe, și în sfirşit bătrina lui 
Doamnă Despina, moartă în Sibiiii, după ce se 
călugărise luînd numele de Platonida. Şi Preda, 
fratele lui Neagoe, ucis în luptă la 1521, trebue 
să-și fi aflat aici odihna. 

21. Neagoe și Despina avuseră un fiù iubit, pe 
care-l numiseră Teodosie, după vechiul şi înțe- 
leptul împărat roman. El nu putu să domnească 
însă, fiind un copil şi mai mic de cît Vlăduţ. 
Dus în Constantinopol, el muri acolo înnainte 
de 1526. Mamă-sa, care e înfățișată într'o dpioasă 
icoană cu trupul mortului pe brațe; îl va fi 
așezat spre adormire în biserica Patriarchiei pe 
care Neagoe o învelia din noi, adăugindu-i 
chilii. 

22. Cine ar putea spune unde s'a ascuus trupul 
lui Dragomir Călugărul, care peri luptindu-se 
ca să fie Vlad Voevod, în 1521? 

23. Un Radu-Vodă, numit ca boier Bădica, 
se dădu ca fii al lui Radu-cel-Mare. Turcii îi 
sfărîmară capul cu buzduganul, în Februar 1524, 
în București, cred. Urmașul săi, duşman pănă 

atunci, avu milă de trupul lui, și-l auzim cînd 
vorbește astfel: «Am trimis capul lui Bădica şi 
alte două capete la Poartă; iar trupul lui Bădica 
l-am luat Domnia Mea însumi, și m'am dus 
Domnia Mea la mănăstirea Dealului, şi l-am 
îngropat acolo». 

24. Radu de la Afumaţii din Ilfov, acest ur- 
maş milos, mare luptător cu Turcii, nu aflâ însă 
milă la boierii răsculați, cari-l prinseră în Rim- 
nic, la 2 lanuar 1529, «de l-aă legat, şi i-aŭ 
tăiat capul, şi lui, şi fiiu-săă, Vlad-Vodă». Şi el 
era fiul lui Radu-cel-Mare, dar alesul boierilor, 
Moise-Vodă, nu-l duse la Deal lîngă tată, ci la 
Argeș, lingă socru, căci el ţinea pe Ruxanda, 
fata lui Neagoe. Mormiîntul săii îl înfăţişează că- 
lare, cu mantia fluturînd, împărţitor de moarte şi 
vînător de biruință, iar dedesuptul chipului de 
viteaz stă scris: 

«A răposat robul lui Dumnezeă și mult-mi- 
lostivul Io Radul Marele-Voevod și Domn a 
toată 'Ţara-Romănească și a părţilor dunărene, 
fiul marelui și [prea-bunului] Radul Voevod, în 
anul 7037 [1529], luna lui Ianuar 4 zile, crugul 
soarelui 7, indicţia 3. 

Să vă fie ştiute războaiele ce vă voii povesti, 
pe care le-am făcut eŭ: cel di'intăiă războiii cu 
Agarenii, al doilea la Gub[avi], al treilea la sa- 
tul Ştefeani lingă Neajlov, al patrulea la C[le- 
Jani], al cincilea la Ciocănești, al șeselea la ce- 

MORMINTELE DOMNILOR NOŞTRI 13 
tatea Bucureşti, [al șeptelea la cetatea Tirgo- 
viştei], al optulea la rîul Argeşel, al noulea la 
[satul Plata; al zecelea la Ajlămănești, pe Te- 
leormân, [al unsprezecelea, cel mai iute şi viîr- 
tos], din toate războaiele, la Gruma(zi, cu 7 san- 
geacuri], [al doisprezecelea] la Nicopol, al trei- 
sprezecelea la Șiştov, [al patrusprezecelea] la 
cetate la Poienari, cu țeranii, al cincisprezecelea 
la Gherghița, [al șeisprezecelea iar la Bucureşti), 
al şeptesprezecelea la oraș la Slatina, al opt- 
sprezecelea [la cetatea Bucureşti], cu Vladislav 
Voevod, al nouăsprezecelea la satul Rucăr, al 
douăzecilea la Didrih. Atunci ma dăruit [Dum- 
nezeă cu stăpînire şi schiptru, şi maŭ încins 
şi cu caftan mohorit și cu cunună m'aii încu- 
nunat şi cu cinstea bogăției și cu multă mărire 
de dar aducătoare, și, cu mulțimea oștilor fiind 
încunjurat], și la mulţi am întins mînă de aju- 
tor cu îndurare. Acum zac singur aici în mor- 
mînt mic, așteptind glasul arbanghelui, cea de 
pe urmă trîmbiță, învierea a toată lumea, pre- 
facerea stihiilor. Rog pe cei ce Dumnezeă îi va 
îngădui să vie după noi, să păzească acest mic 
adăpost şi casă a oaselor mele, ca să fie ne- 
stricat». 

25. Tatăl lui Moise, Vladislav-Vodă, fusese 
silit de Radu să plece la Constantinopol, în 
1524. Dar el se întoarse de acolo, şi veni în 
părțile Mehedinţilor, unde-l ucise în Decembre 

1525 Banul Pirvu. Unui Domn care se numia 
Vladislav i se cuvenia îngroparea la Dealu. Dar 
nu ştim dacă s'a împărtăşit de dinsa, cu toate 
că, judecînd după îngroparea acolo a lui Bădica, 
e foarte probabil. 

26. Cit despre Moise, el fu gonit, ucis în 
lupta de la Viişoara între 18 și 24 August 1530, 
şi îngropat la mănăstirea Bistriţa, întemeiată de 
frații Craioveşti, cu unul din coboritorii cărora 
îşi măritase sora. Pe la 1750 se mai cetia încă 
pe piatra sa aceste cuvinte: | 

«Răposat-a robul lui Dumnezei Moise Voe- 
vod, feciorul lui Vladislav Voevod, la anul 7038 
(1530].» 

Dar făcîndu-se din noii biserica, supt Vodă 
Ştirbei, s'aii stricat toate pietrele de mormint, 
afară de una. 

27. Vlad, care-i urmă, se înnecă în Dimboviţă, 
la Popeșştii din Ilfov, în toamna lui 1532. Era, 
fiul lui Vlăduţ, şi urmaşul său Vintilă, care-și 
zise tot Vlad, îl duse la Dealul, îngropindu-l la 
un loc cu tatăl, — amîndoi morți la o vristă tot 
aşa de fragedă. 

28. Vlad-Vintilă fu omorît în vara anului 1535 
lîngă Craiova, dincolo de apa Jiiului, acolo unde 
e astăzi mănăstirea cea nouă a Bucovățului, la 
o vînătoare. El îşi zicea «fiul lui Radu», adecă 
al lui Radu-cel-Mare și urmașul lui era destul 
de evlavios ca să-l ducă la Dealu. 

29. Radu Paisie, fostul egumen la Argeș, dar 
fiù al lui Radu-cel-Mare, om foarte cucernic, care 
a miîntuit clădirile bisericești ale lui Neagoe, căci 
era soț al Domniței Ruxandrei, visa o îngropare 
la Dealul sai la Argeș, căci el unia în sine drep- 
turile amînduror ramurilor domnești. Dar, scos în 
1545, el trăi în Egipt. Mormîntul lui trebuie să 
fie în vr'o biserică din Alexandria, poate într'a 
Patriarchiei. 

30. Mircea Ciobanul, alt fii al Radului şi 
crunt omoritor de boieri, începu să clădească 
biserica domnească din Bucureşti, care e astăzi 
Curtea Veche de lîngă Dîmboviţă. Cind crudul 
Domn îşi mîntui viața, în Septembre 1559, a. 
săi, Chiajna, văduva, şi copiii îl duseră în bise- 
rica încă neisprăvită. Biserica a suferit pe vremea 
lui Vodă Ştirbei o prefacere totală, şi mormintele 
aă dispărut astfel şi aici supt scîndurile și mo- 
saicul din vremea noastră. 

31. Fiù al lui Radu Paisie, Petrașcu cîrmuia în 
așa chip, încit i se zise cel Bun. El muri la Tîr- 
govişte în ziua de 26 Decembre 1558, a doua 
zi de Crăciun. Alaiul de înmormîntare sui dealul 
cu viile, şi Domnul răposat își găsi pacea, netul- 
burată pînă acum, în necropola lui Radu-cel-Mare. 
Inscripţia de pe mormîntul săă are acest cuprins: 

«A răposat întru Domnu! Hristos credincio- 
sul loan Petraşco Voevod şi Domn a toată Țara- 
Romănească, fiul lui lo Radul Voevod, şi a mu- 

rit în luna Decembre 26 de zile, în anul 7066 
(1558). 

32. Petru, căruia i sa zis Șchiopul, fiul cel 
mai mare al lui Mircea, era menit să se odih- 
nească în aceiași biserică. El trecu însă în Mol- 
dova, avu două Domnii acolo, şi, fugind, în 
Apus, se stinse la Bozen, un depărtat oraș din 
Tirol, la l-iă Iulie 1594. Călugării franciscani 
primiră ca rămășițile acestui oaspete să se odih- 
nească lingă biserica lor. Pe piatră se cetia mai 
de mult acest epitaf: 

«D, O. M. Lui lo Petru, ' Domnul Moldovei, 
din familia regală, corvinească, a Mihneștilor, 
care, ca să păstreze legea [creștină] în Ştefan, 
fiul săi, părăsind de bună voie țara sa foarte 
întinsă, învrednicindu-se de ocrotirea Augustei 
Case Austriace, a murit în vristă de peste șei- 
zeci de ani, la l-ii Iulie 1594: om, şi în nenoro- 
cire și în fericire, prea-vestit, în războiă și pace». 

Nişte Irlandese făcură încă pe acel loc o grotă 
a Madonei. 

33. Alexandru, urmașul lui Petru, a murit în 
Scaun, la Bucureşti, în Iulie 1577. El făcuse în 
acest oraş o biserică nouă, pe dealul de lingă 
Mihai-Vodă. Acolo a fost îngropat, dar piatra 
sa de mormînt nu se mai păstrează. O fată a lui 
însă, Elena, e îngropată în fundul bisericii, prefă- 
cută peste vre-o patruzeci de ani, la mîna dreaptă. 

34. Mihnea, fiul lui Alexandru, îngropă în a- 

ceastă biserică pe doi fii aï săi cu Doamna Neaga: 
Vlad şi Radu. Mazilit în 1591 pentru a doua oară,el 
se făcu Turc și muri la Constantinopol în 1601: 
trupul săii de renegat se va fi odihnind supt una 
din pietrele strimbe, împodobite cu turbane, care 
se ridică dese în cimitirele Capitalei turcești. 

35. Petru Cercel, fiul lui Petraşcu-cel-Bun, stră- 
lucitor Domn după moda Apusului, făcu bise- 
rica domnească din Tîrgovişte, unde voia să-i 
fie mormîntul. Dar fu mazilit şi, luptindu-se pen- 
tru Domnie, înnecat în Bosfor, la Mart 1590: 
scos din Mare, pielea-i umplută cu paie se tri- 
mese dușmanului, Mihnea. 

36. O rudă, un nepot, Vlad-Vodă fiul lui Miloş, 
căutase să iea tronul lui Mihnea. El muri însă 
înnainte de a pleca din Constantinopol, în Au- 
gust 1589. Tatăl săi fusese înmormîntat la Pa- 
triarchie, la 20 Februar 1577, și tot acolo vor fi 
fost coborite în pămînt oasele tînărului Voevod. 
O soră a lui Vlad, Irina, măritată cu Albu Go- 
lescu, se odihnește însă la mănăstirea Vieroșul, a 
Goleștilor, săvirşindu-se din viață puţine săptă- 
mîni după tatăl ei, ca văduvă tînără. 

37, Ştefan Surdul, fiù al Moldoveanului Ioan- 
Vodă cel Cumplit, stătu puțin timp în Scaun și, 
cercînd să cîştige Moldova cu ajutorul Turcilor, 
fu ucis în lupta din Februar-Mart 1595, cu Aron- 
Vodă, la Dunăre. 

38. Alexandru-cel-Răă, fiù al Moldoveanului 

Bogdan Lăpuşneanu, avu o stăpînire tot aşa de 
scurtă. El fu spînzurat la Constantinopol în ziua 
de 25 Mart 1597, fiind apoi îngropat în pripă 
la vre-o biserică din Constantinopol. 

39. Un mare Domn eroic iea apoi în stăpinire 
Ţara-Romănească. El învinge pe Turci, năvă- 
leşte în Ardeal, în Moldova, le cuprinde, le 
pierde, e gonit şi din moştenirea sa, dar se în- 
toarce cu oști împărătești împotriva Ungurilor 
ardeleni, învinge, şi e ucis la 9/19 August 1601, 
din porunca unui general aliat. Trupul fu în- 
gropat în cîmpia 'Turdei, unde se săvirşise omo- 
rul, capul fu adus la Mănăstirea Dealului, căci 
Mihai Viteazul era fiul lui Petraşcu-cel-Bun. 
Scoasă odată cu capul lui Radu-cel-Mare, stră- 
moșul săŭ, trista rămășiță care adăpostise un 
suflet ca acela, a stat pentru priveală într'o biată 
cutie, pe care a înlocuit-o dăunăzi un relicvariă 
meschin și fără frumuseță. 

Piatra ce acoperia capul lui Mihai se află şi azi 
însă în mijlocul pronaosului. Pe ea se ceteşte, data 
aceasta în limba noastră, inscripţia ce urmează: 

«Aice zace cinstitul' şi răposatul capul creşti- 
nului Mihail, Marele Voevod, ce aii fost Domn 
Ţărăi- Rumănești şi Ardealului și Moldovei: cin- 
stitul trup zace în .cănpii Tordei, și, cînd l-aŭ 
ucis Neamţi, ani aŭ fost 7109 (1601), în luna lu 
Avgust 8 zil[e]: aceas[tă] piatră o'ă pus jupan Ră- 
dul Buzescu i jupăniţa eg.[=jupăneasa lui], Preda.» 

Nefiind o Doamnă, mama lui Mihai, Teodora, 
n'a fost primită la Dealul. Cind ea s'a săvirșit, în 
1605-6, fiul și fata lui Mihai o îngropară la Cozia, 
unde stătuse, supt numele de călugărița Teofana, 
anii cei din urmă ai vieţii sale. Acest fii al cu- 
ceritorului, 

40. Nicolae-Vodă Petrașcu (Petrașcu era nu- 
mele bunicului săi; Nicolae se adăugise ca titlu 
domnesc) pribegi în lume, împreună cu familia 
sa. După 1620 el se căsători cu Ancuţa fata lui 
Radu-Vodă Şerban și trăi mai mult în Unga- 
ria, umblind după Domnie pănă în 1611. Un 
timp stătu în Sîmbăta-Mare (Tyrnau), dar, cînd 
muri, el fu dus la Raab, în «biserica sîrbească», 
unde poate că i se vede şi astăzi piatra de 
mormâînt, 

41. Urmaşul adevărat al lui Mihai Viteazul a fost 
un boier mai în vristă, vrednic de această cinste. 
În boierie-i zicea Şerban, iar ca Domn s'a nu- 
mit Radu. El a învins pentru Împăratul creştin 
pe un principe ardelean, a fost gonit de altul, 
dar s'a întors şi l-a învins şi pe acesta. Însă în 
ţară n'a mai putut să stea după aceasta, ci sa 
dus în ţerile împărăteşti, stînd mai mult tot acolo, 
la Tyrnau sai Simbăta-Mare, în Ungaria. Moartea 
l-a găsit însă în Viena, la Mart 1620, după ce-și 
împărțise averea printr'un testament scris în ro- 
măneşte. Întîiul loc de îngropare i-a fost în bise- 
rica Sf. Ştefan din acel oraș, insă pe urmă rudele 

sale l-ai adus în țară, așezîndu-l în biserica de 
la Comana, pe drumul Giurgiului. Inscripţia ce 
se vede acum pe mormîntul săă, nu-l priveşte 
însă numai pe el, ci şi două rude, dintre Can- 
tacuzineşti. Ea are următorul cuprins: 

«Această ună piatră aceste trei ţărine aco- 
pere: a bătrînului Şerban Băsărab Voevod, a lui 
Drăghici Cantacuzino Vel Spătar, de fată nepo- 
tu-i, şi a lui Costandin Vel Păharnic, iubit fiii lui 
Drăghici ; pre carii cum viața în dragostea sîn- 
gelui i-ai legat, așa moartea, aice aducinduii, 
vecilor i-aŭ răposat. Carii şi, creştineşte, cu 
dereptate, cu dragoste, cu milostenii și cu toate 
bunele fapte trăind, s'au săvirşit, la anul de 
la Hristos spăsitoriul [7128 == 1620], de vîrstă —, 
moșul, nepotul la [7176 = 1667], de vîrstă —, 
fiul la [| ], de vîrstă —.» 

42. Radu Mihnea era fiul lui Mihnea cel Turcit 
sai, cum îi ziceai oamenii de pe atunci, Tur- 
cul. În timpul cît a stăpînit ca un Domn bogat 
şi foarte prețuit de Turci, el a prefăcut în mult 
mai mare biserica bunului săŭ Alexandru-Vodă. 
ŞI aici fu el îngropat, în Februar 1626, fiind adus 
din Moldova, de la Hiîrlăă, unde murise cu cî- 
teva săptămini înnainte, în lanuar. Și astăzi 
candela luminează următoarele rînduri săpate 
frumos, romănește, pe mormîntul lui : 

«Aciastă piatră de pre mormint oi făcut şi 
o'ă frămseţat cela ce este bine cinstit şi de 

Hristos iubit creştin Alexandru Voevod născă- 
toriul dumniilui celuia ce s'aă pristăvit întru fe- 
ricită credință, celuia ce aŭ fost bine cinstit şi 
de Hristos iubit Domn creştin Radu Voevod, 
ce-aŭ fost Domn Ţerii-Rumăneşti şi Moldovei, 
şi multe războe aŭ biruit, și iară aŭ venit de 
la cinstita Poartă ş'ai fost al doile rînd Domn 
Ţerii-Rumînești, şi şaŭ lăsat steagul fiu-săt 
ce e mai sus scris, şi iară se'ui dus de-ai fost 
Domn Ţerii Moldovei; şi acolo sei pristăvit 
întru cetate în Hirlăă, în luna lui Ghenarie 13 
zile, Sîmbătă, şi cu mare cinste l-aă adus tru- 
pul dumnelui, şi l-ai îngropat în luna lu Fev- 
rarie în 5 zile, Duminecă. Aicea zac oasele 
dumnealui. Dumnezeu-l iarte în Împărăţie ce- 
riului, adevărat. În anii 7134 (1626).» 

43. Fiă al unui Iiag Vodă Lăpuşneanu, co- 
boritor ticăloşit al lui Ştefan-cel-Mare al Mol- 
dovei, Alexandru fiul lui Iliaș, sai Alexandru 
Iliaș, cum i sa zis, stăpîneşte pe rînd în Țara- 
Romănească şi în Moldova, necontenit supt ocro- 
tirea rudelor sale din Levant, Italieni greciți. 
Muntenii resping însă cu armele la 1632 pe fiul 
săi Radu, numit de Turci Domn al ţerii lor; 
iar în 1633 o răscoală a Moldovenilor gonește 
şi pe tată. Bietul om se duse la Constantinopol, 
unde i se pierde urma, Se stînse aici în sărăcie 
mare: cine știe unde va fi fost coborit în pă- 
mint trupul nevrednicului acestuia ! 

44. Luptind cu acest Alexandru-Vodă, adecă 
luptind prin bani, stăruinţe și făgăduieli, se vede 
fiul lui Radu Mihnea. Îi ziceai Coconul, fiindcă 
era un copil, şi tot copila rămas pănă la urmă. 
Epitroapă i-a fost întăiii mamă-sa Arghira. care 
muri în București, şi trebuie să fi fost îngropată 
la Radu-Vodă. Şi el plecă mazil la Turci, se 
„mai zbătu cîțiva ani după Domnie, şi muri la 
Constantinopol în 1632. Îşi păstrase bogăţia şi 
poate că el se odihnește în Patriarchie chiar, 
unde se mai înmormîntaseră rudenii de ale lui. 

45. Un fiii al Moldoveanului Ştefan Tomşa, 
Leon, om încă tînăr, harnic la jocuri ostăşeşti, 
stătu pe aceiaşi vreme ciţiva ani în Bucureşti. 
Căzind prin mazilie, el unelti pentru tron, şi-şi 
pierdu nasul. Cind şi-a perdut viața și în ce 
ungher i s'aii ascuns rămăşiţile, nu se poate afla. 

46. lată acum un Domn cuminte, blind, bun 
judecător, părinte al boierimii tinere, frate de 
arme al celei îmbătrinite în lupte, priincios ţe- 
ranilor. Oltenii aŭ adus în Domnie prin războiiă 
pe Matei, boierul din Brincovenii Oltului, Ol- 
tean şi el deci. Odinioară ostaş al lui Mihai 
Viteazul, el a dovedit că nu uită învăţăturile 
bune ale slăvitului săi înainta în Domnie: lă- 
comia, ura, setea de răzbunare a vecinului săi 
Vasile Lupu s'aii frînt de voinicia lui înțeleaptă. 
Domnind ast-fel douăzeci şi unul de ani, ela 
fost astrucat în biserica domnească din Tir- 

govişte, în luna lui April 1654. În fața acestui 
mormînt noii era încă din 1653 mormîntul proas- 
păt al Domnei lui Matei, Elena, și în același 
întunecos pridvor dormia singurul lor copil, 
mort nevristnic, — Matei. Peste cîţiva ani, Turcii 
aŭ trecut pe aici prădînd, şi ei nu cruţară oasele 
lui Matci.. Ele fură stramutate apoi la mănăstirea 
Arnota, din Vilcea. Sus, pe o culme din preajma 
Carpaţilor, de-asupra mănăstirii Bistriţa se în- 
nalță micul lăcaş în care se cuprind supt o 
piatră împodobită, săpată de meşter din Ardeal 
moaştele lui Matei Basarab din Brîncoveni, în- 
semnate cu această pisanie : 

«Aici zace Matei Basarab, cu mila lui Dum- 
nezeii odinioară stăpîn şi Domn al Ţerii-Romă- 
neşti, bărbat înțelept, îndurător şi milostiv, in- 
temeietor şi înnoitor a multe biserici şi mănăs- 
tiri: nici-odată biruit, ci biruitor, şi a multe în- 
vingeri învingător preaslăvit, dușmanilor înfri- 
coşat, prietenilor de folos, îmbogăţitor al ţerii 
sale, cel ce, cu multă bogăţie şi întru toate 
îndestulat, în lină pace a domnit douăzeci şi 
trei de ani; a adormit întru Domnul la cinstite 
bătrîneţe, în anul Domnului 1654.» 

Supt piedestalul de piatră, jos,e îngropat Danciul, 
tatăl lui Matei, pe care acesta a pus să-l aducă în 
raclă de la Alba-Iulia Ardealului, unde el murise, 
înmormîntindu-se întăiii în biserica Mitropoliei 
romăneşti de acolo, făcută de Mihai Viteazul. 

Staă numai ei doi acolo în pustietate, în pacea 
mănăstirii cu doi paznici, fără călugări, fără lo- 
cuitori, fără oaspeți; din toate părţile codrul 
înghite zările, și noaptea călătorii cari străbat 
drumurile văilor văd lucind această singură lu- 
mină de îndreptare şi mîngiiere, ca o rază por- 
nită din sufletul luminos al strămoșşului. 

47. Uşuratec, pornit spre fapte nesocotite, 
fără putere a fost bătrîina rudă care a urmat 
lui Matei. Constantin-Vodă era fiul lui Radu 
Şerban cel de la Comana și al fetei de preot 
din Bucureşti, Elena, îngropată în anul 1656, 
paisprezece ani după moartea ei, în biserica de 
sat de la Dobreni. Stăpiînirea lui Constantin, 
noul Basarab, înseamnă răscoală, umilință și 
ruină. A încheiat ca fugar: în Ardeal întăiă, apoi 
la Cazaci, cu cari umblâ, fără nici-un drept, după 
Domnia Moldovei. Muri la Poloni după anul 
1674, Dumnezei ştie în ce loc anume, — sărac 
şi foarte nenorocit. Mai fericită decît el, Doamnă- 
sa Balașa zace în biserica Sf. Vineri din Tir- 
govişte. 

48. Înlocuitorul săi a fost un Grec foarte ne- 
bun, Mihnea al III-lea, ce se zicea fiù al mîn- 
drului Radu Mihnea. Şi el se răsculă împotriva 
Turcilor, şi, tăindu-și boierii, fugi, dar nu-i era 
lăsat să iasă din Ungaria pribegiei sale. La 23 
April 1660, a doua zi de Paşte, el făcu un mare 
chef de sărbătoare cu același Constantin Şer- 

ban, căruia-i urmase. Veni înfierbiîntat acasă la 
ţiitoarea sa, o Tătarcă, şi căzu trăsnit de damblă. 
La Satumare trebuie să i se caute deci mor- 
mîntul, dacă se va fi găsit cine să-l ridice unui 
astfel de om. Unii ziceai că a fost Turc, alții 
l-ai văzut însă sfințind biserici ortodoxe. 

49. Citeva luni grele pentru toată lumea, dom- 
neşte, strămutat din Moldova, un biet Arnăut 
bătrin, care trăise mult timp ca boier al lui 
Vasile Lupu, Ghica, ce-și luă ca Domn şi nu- 
mele de Gheorghe, zicîndu-și Gheorghe-Vodă 
Ghica (Gheorghe se zice în albanesă: Ghica). 
Turcii îl scoaseră cu parapon și-l mînară la 
Constantinopol, unde se stinse în curînd, fiul 
săi Grigore fiind Domn în locul lui. S'ar putea 
căuta în cetatea împărătească mormîntul înce- 
pătorului măririi Ghiculeştilor. 

50. Acest Grigore sai Grigoraşco, fiii și soț 
al unor Romînce, avu un traiŭ tulburat, cu multe 
încurcături pe care şi le pregăti prin nepreve- 
dere şi şi le descurcâ prin viclenie. Și în 1673 
se credea că el va mai putea cumpăra Domnia. 
Rămas între Turci, el muri peste puţin. Loc de 
îngropare şi data precisă, — necunoscute, 

51. Radu Leon, fiul lui Leon-Vodă. Om de 
petrecere, fără voință. Mort la Constantinopol 
după mazilia din 1669. 

52. Antonie din Popeștii Ilfovului. Moşneag 
căzut aproape în copilărie, hrănit din leafa ce-i 

dădeai boierii şi supravegheat de fiu-săii Neagu. 
Cind pierdu Domnia, în 1672, Turcii îl opriră 
la dinşii, și sărmanul patriarh mavu parte nici 
de odihna în pămîntul ţerii sale. 

53. Duca-Vodă, Arnăut ca şi Ghica, ca și 
acesta înţiiă Domn în Moldova, își zice, tot ca 
şi acesta, Gheorghe-Vodă, făcînd din numele 
său de pînă atunci un nume de familie. Canta- 
cuzineșştii izbutesc a-l scoate în 1678. Domn în 
Moldova. peste puţin timp, a treia oară, îl prind 
Polonii, în război cu Turcii, şi-l duc la Lem- 
berg. Aici moare acest om lacom şi straşnic, 
la 31 Mart 1685, de damblă. A fost îngropat în 
biserica ortodoxă din acel oraş, zidită de ma- 
rele negustor Alexie Balaban, «în sclipul grop- 
niţei acestuia». 

54. Şerban Cantacuzino, om temut, mindru, 
cu apucături de rege, stăpîn al boierilor săi şi 
respectat de Turci. O scurtă boală-l răpuse la 
29 Octombre 1688, şi pe mormîntul săă frumos 
săpat, de la Cotroceni, ctitoria sa, se ceteşte 
pomenirea ce urmează: 

«Supt această marmură odihnesc oasele a lu- 
minatului bun creștin lo Șerban Cantacuzino 
Voevod, nepotul răposatului Şărban Basarab 
Voevod, pre carele miluindu-l Dumnezei cu 
Domnia acestei țări, de aŭ domnit 10 ani şi aŭ 
chivernisit ţara bine şi vredniceşte, cu tot cin- 
stit neamul lui, apărînd-o de toți vrăjmaşii. Întru 

carea iară de la Dumnezeu i sai săvirşit viața 
cu Cinste, aici, la Scaunul Domniei lui, lăsîn- 
du-și țara iară la cinstit și bun chivernisitor, 
neamul lui, întreagă și cu pace bună. A căruia 
i-a fost viața de ani 54, și așa sai pristăvit 
întru Hristos la Octomvrie 29, leat 7197, 1689.» 

Tatăl lui Şerban, vestitul Postelnic Constantin, 
a fost îngropat la Mărgineni, în Prahova ; acolo 
a strămutat Şerban şi trupul maicei sale Elina, 
vestita gospodină a celei mai mari averi mun- 
tene din veacul al XVil-lea. Astăzi de jur îm- 
prejur e temniţă, şi biserica, dărîmată de cutre- 
mur, arsă, a fost cu totul prefăcută de un egu- 
men grec, zvirlindu-se ca netrebnice pietrele 
ctitorilor. Fratele mai mare al lui Ştefan, Dră- 
ghici, zace în mormîntul lui Radu Şerban, bu- 
nicul săi, la Comana. 

Dintre fraţii ceilalți, Cotrocenii odihnesc pe 
Matei (t 1685), pe Iordachi (4 1692). Mihai a 
fost tăiat la Adrianopol și Constantin, învățatul 
Stolnic, gîtuit în Constantinopol! 

55. Constantin Brîncoveanu, om bogat, bun 
gospodar și părinte iubitor al unui neam îm- 
bielşugat ; suflet înțelegător de frumuseță şi spri- 
jinitor al învățăturii; ţara întreagă a fost aco- 
perită de dînsul cu biserici nouă şi înnoite. În ziua 
de Sintă-Măria Mare 1714, avind împliniţi 25 de 
ani de Domnie, i se tăie capul, înnaintea Sultanu- 
lui, la Constantinopol, după ce toate odraslele-i 

sîngeraseră supt sărmanii lui ochi bătrîni, sălbă- 
tăciţi, fără lacrimi, — cea mai straşnică suferinţă 
omenească ce se ridică din tot trecutul nostru. Se 
aruncară în Mare trupurile Domnului, ale fiilor 
domnești Constantin, Radu, Ştefan, Matei, pe 
cînd capetele schimonosite trecea în virful su- 
liţelor. Pescarii culeseră din ape rămăşiţele Brîn- 
covenilor, şi creştini miloşi le aşezară în mănăs- 
tirea din Chalke. La MHorez, frumoasa clădire 
a lui Constantin-Vodă, gătită pentru îngroparea 
întregului săă neam, se vede, supt chipurile de 
familie ce ocupă păreţii, numai mormîntul de 
marmură nescrisă al Domniței Smaranda; o soră 
a aceşteia, Ancuţa, măritată cu Nicolae Roset şi 
moartă în pribegia de la Braşov, a fost adusă 
aici în primăvara anului 1730. 

56. Ştefan Cantacuzino, fiul Stolnicului Con- 
stantin, a întrebuințat toate mijloacele pentru 
ca să aducă moartea acelui pe care-l înlocuise. 
Ca o răsplată dumnezeiască i-a venit aceiaşi 
peire silnică, după doi ani singuri de Domnie. 
Fu gituit în temniță la Constantinopol, împreună 
cu tatăl săii foarte bătrin. Capetele lor fură ju- 
puite, umplute cu bumbac şi trimese la Adria- 
nopol, unde stătea Curtea. Aici în Adrianopol 
fură zugrumați Mihai, fratele lui Constantin, și 
Radu Dudescu, care ţinea pe sora lui Ştefan. 
Capetele li-aă fost puse în virful parilor. Cel 
din urmă dintre Cantacuzini cari încunjuraseră 

fără credință pe Brîncoveanu, Toma, trecu la 
Ruși în 1711, și muri peste zece ani acolo la 
dînşii. Numai Răducanu, fratele lui Ştefan-Vodă, 
doarme în necropola cantacuzinească a Cotro- 
cenilor. 


De acum înainte, Moldova şi 'Țara-Romănească 
nu-şi mai aŭ şiruri deosebite de Domni. Aceiași 
oameni, mai mult înstrăinați de cit străini, trec 
de la lași la Bucureşti şi de la Bucureşti la Iași. 
Innainte de a vorbi de mormintele lor, să po- 
menim pe ale Domnilor Moldovei, 


2. Domni MoLDOVvENI. 


1. Bogdan întemeietorul și-a găsit odihna în 
biserica, de lemn pe atunci, a Rădăuţilor. În tim- 
puri neorinduite și sălbatece ca acelea, nici-o 
piatră nu s'a aşezat pe mormîntul celui care 
a dat Romiînilor, ca o puternică cetate, Țara 
Moldovei. 

2, Laţco, acel care a încercat să facă din 
Moldoveni nişte catolici, supuşi episcopului latin 
din Siretiă, și-a luat locul lingă părintele săi, 
după 1372, 

3, O clipă Moldovenii își aduseră Domn de 
legea lor, ce e dreptul, dar de alt neam, rusesc, 
din Galiţia. lurg Koryatowicz peri în curînd. Un 
călător din veacul al XVI-lea zice că i-ar fi 

văzut mormîntul într'o mănăstire de lingă Birlad. 
O astfel de mănăstire n'a fost însă nici-odată. 
Anastasia, fiica lui Laţco şi văduva lui lurg, 
zace în necropola Rădăuţilor, unde a fost în- 
gropată la 1420, anul morții ei. 

4, Petru, fiul Margaretei sai Mușatei, care 
avea drepturi asupra Moldovei, e cel d'intăii 
Domn sigur — după un Ştefan I-iŭù, tatăl săi, 
poate — în urma lui lurg. El a clădit mănăsti- 
rea Neamţului, în valea Neamţului şi a Ozanei, 
pe o înnălțime pietroasă, între păduri. Acolo va 
fi fost el îngropat prin 1390, dar nici-o urmă 
nu s'a păstrat din mormîntul lui. 

5. Roman, fratele lui Petru, fu Domn scurtă vreme, 
apoi fugi în Polonia, și la urmă domni din noŭ: 
el fu înmormîntat la Rădăuţi. Roman clădise însă 
biserica lui deosebită în tîrgul Romanului, înte- 
meiat de dinsul, şi aici coborise el oasele so- 
ției sale Anastasia, care a fost mama lui Ale- 
xandru-cel-Bun. 

6. Alexandru a făcut cel d'intăiă din Moldova 
o țară trainică şi cu viitor. Mai bine de treizeci 
de ani a stăpinit asupra ei, fără nici-un fel de 
silă saă vicleșug, duhul săi bun, împăciuitor, 
răbdător, milostiv, cucernic. El a dovedit că prin 
bunătatea adevărată şi dreaptă a inimii se pot 
face lucrurile acelea mari pe care asprimea crudă 
le poate incepe sai grăbi, dar nu duce la capăt. 
Moldova a ieșit din mînile lui gata, încununată 

cu neatirnare şi împodobită cu învățături și meş- 
teşuguri. 

El clădi vechea mănăstire Bistriţa pe care 
Ştefan-cel-Mare a prefăcut-o apoi din temelie. 
Poate că aici se înmormintâ fratele săi luga, 
dar un fii Bogdan se astrucâ la Rădăuţi. 
Atunci Bistriţa nu se înnălța încă în răco- 
roasa vale de lingă oraşul Piatra. Dar la Bis- 
trița fu dus trupul Doamnei lui Alexandru, 
Ana, o ortodoxă, moartă în 1418, pe cînd, cu 
cîțiva ani în urmă, cea d'intăiă soție a Voevo- 
vodului, o catolică, Margareta, era așezată supt 
baptisteriul bisericii latine din Baia (1410). 
Poate că tot Bistriţa a primit şi oasele fiilor 
domneşti morţi înnainte de vreme, odrasle ale 
Anei, Roman şi Vasilisa. În iarna anului 1433, 
se stînse, mulțămit într'o țară nouă scoasă din 
toate primejdiile, Alexandru însuși. Mormîntul 
săă fu clădit din piatră săpată cu podoabe go- 
tice. Dar poate nu sa scris nimic pe lespedea 
care i-a acoperit sicriul și, oricum, ea nu se 
mai află astăzi, fiind înlocuită cu una care po- 
menește o moartă din vremile următoare. 

7. Lie-Vodă fiul lui Alexandru şi al Anei, 
intrâ în luptă cu fratele săi Ștefan, stăpîni un 
timp alături cu el, și trebui să fugă la urmă, 
orbit de acest frate nelegiuit, în Polonia, de 
unde era Doamna lui. Acolo se stînse nenoro- 
citul orb între anii 1444 şi 1447, şi i se va fi 

făcut loc în vre-o biserică ruteană din Polonia, 
soţia sa fiind şi ea o Ruteană ortodoxă. 

8. Fratele fără milă şi mustrări de cuget fu 
prins în 1447 de Roman, copilul foarte tinăr 
încă al lui Ilie, şi ucis prin tăierea capului. La 
16 Iulie sosia la mănăstirea Neamţului — nu la 
Bistriţa, care nu putea fi profanată cu astfel 
de oase vinovate — carul ce aducea trupul mă- 
celărit al Voevodului. În biserica mănăstirii, 
dreasă şi prefăcută apoi de Ştefan-cel-Mare, la 
dreapta, se înfundă un gang de întunerec. Pe 
o piatră din acel colț negru se ceteşte inscripția, 
pusă însă tărziă, de Ştefan-cel-Mare, şi astăzi 
nedeplină : 

«Acest mormînt l-a înfrumusețat lo Ștefan 
Voevod, cu mila lui Dumnezeiă Domn al ţerii 
Moldovei, fiul lui Bogdan Voevod, . unchiului 
săi Ştefan Voevod, fiul bătrinului Alexandru 
Voevod, care a fost ucis.» 

Piatra de mormînt a unui Petru Voevod, fiul 
acestui Ştefan, a fost strămutată din vechea 
mănăstire a Pobratei, clădită pe acest timp, în 
cea nouă, al cărei ctitor e tot Ştefan-cel-Mare. 

9. Roman piere la 2 Iulie 1448, poate otrăvit. 
Mamă-sa Marinka avea încă țara în mîna eï şi 
cred că ea va fi înmormîntat pe tinerelul Voe- 
vod la Bistriţa lui Alexandru-cel-Bun. 

10, Ea avea și alt fiii, care încurcâ lumea mai 
multă vreme, ajunse un stricat și peri, omorit 

de boieri, în Cetatea-Albă, în primăvara anului 
1455. Biserica din acel oraș, iarăși înnoită de 
Ştefan, primi trupul celui ce nu meritase numele 
lui Alexandru-cel-Bun. 

11. Fraţi ai lui Ilie și Ştefan se luptă totodată 
pentru dulcele rod al Domniei. lată un Petru, 
care dispare în 1452, 

12. Apoi Bogdan, fiii din flori al lui Alexandru. 
Acesta e un luptător harnic, care seceră larg 
în oștile polone ce sprijină pe Alexanărel. Îl 
ucide însă unul care i se zicea frate, Petru Aron. 
În graba înmormîntării ucisului, care fu aşezat 
în biserica de lemn a satului unde pierise, nu 
se putea «<infrumuseţa» o piatră de mormînt. 
Cînd Ștefan fiul acestui al treilea Bogdan fu 
Domnul Moldovei, el făcu biserica de piatră 
din Răuseni, puindu-i hramul tăierea capului Sf. 
loan. Însă trupul mortului fu dus la Rădăuți, 
și acolo o inscripție îl aminteşte în aceleași 
cuvinte ca și pe înnaintașii săi în Scaunul 
Moldovei. 

13, Petru Aron se închinâ tuturor vecinilor şi 
făcu pe placul tuturor boierilor; pentru care avu 
parte să domnească șepte ani de zile. Ştefan îl 
goni în Polonia, apoi la regele unguresc Matiaş. 
Într'o zi, cînd pîndia la hotarul Moldovei, în Se- 
cuime, o ceată năvălitoare, avind în fruntea ei 
pe Ştefan, îl ucise în 1468, lăsînd trupul fără 
cap la mila ţeranilor străini din satul răsplătirii. 

14. În ce colț al Moldovei n'a înnălțat Ştefan 
biserici și mănăstiri, unde n'a lăsat amintirea 
luptelor izbăvitoare saŭ binefacerilor împărţite 
cu dreptate, în cursul a jumătate de veac de 
Domnie ? Tînărul îşi cuceri moştenirea, se luptă, 
învinse, făcu țara neatirnată; bărbatul matur 
apărâ drepturile nouei Moldove glorioase, iar 
bătrînul stăpîni pănă în zilele din urmă cu sabia 
în mînă, gata să apere şi să întregească, lei 
bătrîn care nu-și uită vînătoarea. 

Ştefan a făcut de piatră gropniţa domnească 
a Rădăuţilor, și meșterul săi săpător, «mister 
lan», un Polon saŭ un Sas, încunjurâ păreții 
bisericii cu o prispă de pietre mormintale, așe- 
zate una lingă alta întru pomenirea strămoșilor 
(1479-80). La Bistriţa el înnălță mormînt Doamnei 
Ana, mama lui Ilie. Şi, cînd fiul săi se stinse 
încă în floarea vristei la Constantinopol, fiind 
ostatec, Ştefan aduse în ţară pe iubitul săi 
Sandrin saii Alexandru, și în braţele străbunului 
el așeză pe urmaşul care venia la dînsul înnainte 
de vreme (1496). 

Dar el își făcu sieși şi celuilalt neam al săi 
alt adăpost al cenușei omenești, în Putna, supt 
o tîmplă îmbrăcată cu brad a munţilor Bucovi- 
nei, lingă o limpede apă de munte. Acolo in- 
trară în mormînt tinerii Voevozi Bogdan și Petru 
(1479, 1480). Acolo își așeză el Doamna cea 
de-a doua, adusă din străinătatea Mangopului, 

Maria (f 19 Decembre 1477). Acolo primi el ră- 
mășițele credinciosului sfetnic bătrîn, şi de sigur 
rudă, Mitropolitul Teoctist (1478). Numai soția 
sa d'intăii, Evdochia de la Chiev, care muri în- 
nainte de a se isprăvi Putna, și mama, Oltea- 
Maria, care nu fusese soția lui Bogdan, ci avuse 
alt soț şi, cu el, şi alți copii, nu se împărtășiră 
de morminte în Putna: Oltea, moartă la 1465, 
fu aşezată lingă zidul Pobratei, la dreata. 

Ștefan găti în Putna din marmură curată, îm- 
podobită cu flori de acant şi săpată cu măiestre 
slove cirilice care aŭ un caracter gotic, pietrele 
ce trebuiau să-l acopere pe dinsul şi pe soția 
aceasta a bătrînețelor sale, Maria lui Radu-Vodă 
Munteanul. Pe lespedea care se ridicâ în Iulie 
1504 pentru a-i primi trupul, se cetesc aceste 
rînduri, pe care lipsa de îngrijire a fiului şi ur- 
mașului le lăsă neisprăvite: 

« Blagocestivul Domn Io Ștefan Voevod, cu mila 
lui Dumnezeă Domn al ţerii Moldovei, fiul lui 
Bogdan Voevod, ctitor şi întemeietor al acestui 
sfint lăcaş, care aici zace. Şi s'a strămutat la 
veşnicele lăcaşuri în anul —, luna — şi al Dom- 
niei sale an —». 

15. Bogdan, fiul lui Ştefan şi al Mariei lui 
Radu, muri încă tînăr, după un lung zbucium 
zădarnic cu Polonii și Muntenii săi, după cioc- 
niri folositoare cu Tatarii, la 18 April 1517, «cînd 
era la miez de noapte». Peste două zile, adus de 

la Huși, el era înmormîntat la Putna, prin grija 
boierilor săi, cari încunjurai acuma tronul fiului 
săii, nevristnicul Ștefăniță. 

Pe o piatră cu linii de scrisoare fină, se cetește : 

«Acest mormint este al blagocestivului Domn 
lo Bogdan Voevod, Domn al țerii Moldovei, fiul 
lui Ştefan Voevod, ctitorul sfintului lăcașului 
acestuia, care s'a strămutat la veșnicele lăcașuri 
în anul 7025 (1517), luna lui Aprilie 20, la miezul 
nopții.» 

16. Ștefăniță nu crescu decît pentru a se do- 
vedi crud, nerecunoscător și nedestoinic. Boierii 
săi, fiii acelor cari slujiseră îndelung, cu nepă- 
tată credință, pe Ştefan-cel-Mare, îl uciseră la 
Hotin, în ziua de 14 lanuar 1527, otrăvindu-l. 
Ștefăniță, care nu era fiul Doamnei Ruxanda, 
ci al unei femei, Stana, nu i-a putut face loc 
acesteia (f 28 lanuar 1518) la Putna, ci în ve- 
chea necropolă a Rădăuţilor. El însuși fu dus de 
Cartea ucigașă şi de Doamna sa, Stana, fata lui 
Neagoe (ea a fost îngropată la Argeș), la Putna, 
unde pe mormîntul săŭ se vede această inscripţie : 

«Blagocestivul şi de Hristos iubitorul Io Petru 
Voevod, Domn al ţerii Moldovei, a înfrumusețat 
acest mormînt nepotului săi Ştefan Voevod; 
care s'a strămutat la veșnicele lăcașuri în anul 
7035 (1527), luna... (şters).» 

17. Acest unchiii Petru era fiul lui Ştefan-cel- 
Mare şi al unei femei din Hirlăii. Data aceasta,» 

Moldova nu avea un Domn obişnuit, ci o minte 
ageră, o voință neînfrîntă și o fire bogată în pla- 
nuri mari. Numai măsura, socoteala mai trebuia 
pentru a face din Petru- Vodă, zis Rareș, părechea 
lui Ştefan-cel-Mare în viaţa ţerii cîrmuite de 
amîndoi. Aceasta a lipsit însă lui Petru, şi din 
lungul săă zbucium cu Ungurii din amîndouă 
partidele, cu Polonii și cu Turcii n'a ieşit decit 
pierderea pentru totdeauna a provinciei Pocuția 
şi o mai adîncă înjosire față de Sultan. Acesta, 
Soliman-cel-Mare, goni pe Rareș în Ardeal la 
1538, dar el izbuti să-și capete iarăși Scaunul. 
În vederea îngropării lui şi a neamului săii, 
Petru Rareş clădește noua gropniță Domnească 
a Pobratei lingă apa Siretiului, nu tocmai de- 
parte de Suceava. Încă la 1529, Domnul în- 
mormînta pe soţia sa d'intăii, Maria, la Putna 
și fiul acesteia, Bogdan, zace în biserica Sf. 
Dimitrie din Suceava. Pentru sine şi pentru cea 
de-a doua soție, care trăi mai mult de cît dînsul, 
el pregăti la Pobrata morminte de marmură, așa 
de frumoase cum nu se mai văzuseră. Cind, în 
Septembre saii Octombre 1546, el se stinse, 
destul de bătrîn, îl cuprinse acela pe care scrie: 

«[Această groapă e a] iubitorului de Hristos 
robul lui Dumnezeii lo Petru Voevod, fiul bă- 
trînului Ştefan Voevod, care [sa strămutat la 
aceste] lăcașuri şi la veșnicele lăcaşuri ; veşnica 
lui pomenire.» 

18. Doi Domni aŭ ținut puterea în Moldova 
pe vremea de restrişte a lui Petru. Unul era fiul: 
lui Sandrin, nepotul de fii al lui Ştefan-cel- 
Mare, şi purta numele acestuia (poporul i-a zis 
Lăcustă, după una din nenorocirile scurtei lui 
Domnii). Îl uciseră boierii, în Decembre 1540, 
Cred că trupul plin de rane a fost dus la Bistriţa, 
unde mormîntul lui Alexandru-cel-Bun primi 
şi pe acest urmaş nenorocit. În el se îngropă 
la urmă văduva lui Lăcustă, Cneajna, în 1542. 
Inscripţia ce se vede astăzi pe acest mormiînt, 
o pomeneşte numai pe dinsa. 

19. Alexandru Cornea, fiă din flori al lui Bog- 
dan, n'a trăit decît pănă la întoarcerea lui Rareș, 
care-l tăie la Galaţi (Februar 1541), fără să se 
poată şti în care din bisericile, azi cu totul 
schimbate prin înnoire, ale acestui oraş zace 
acest Domn de cîteva săptămîni. 

20. Dintre fiii lui Rareş, unul a murit Turc, 
după ce-şi bătuse joc cîteva luni de Moldova şi 
de boierii ei: tocmai la Brusa i-ar fi mormîntul, 
în cimitirul turcesc al acestui oraş din Asia-Mică. 

21. Ştefan, fiul cel mic, fu omorit de boieri 
în 1552, prin prăvălirea asupra lui a cortului de 
la 'Țuţora și străbaterea cu cuţitele. Cînd lucru- 
rile se lămuriră în Moldova, sora lui Ruxanda, 
ajunsă Doamna lui Alexandru Lăpuşneanu, îl 
scoase din mormîntul săi de acolo şi-l așeză la 
Pobrata, lîngă tată şi lingă mama, care murise 

şi ea, zugrumată de acest ginere grozav. In- 
scripţia celui din urmă bărbat din neamul Ra- 
reşeștilor e aceasta: 

«Doamna Roxanda, fiica lui lo Petru Voevod, 
iar Doamnă a lui Io Alexandru Voevod, înfrumu- 
seță groapa aceasta fratelui ei Ştefan Voevod, 
care s'a strămutat la veșnicele lăcașuri în anul 
7060 (1552), Septemvrie 1.» 

22. Lăpuşneanu a fost un crunt tiran, omo- 
rînd pentru plăcerea lui. După cîţiva ani ţara, 
sătulă de dinsul, îl lăsă a fi bătut de un vîntură- 
lume grec, Iacob Vasilic. Întors după peirea 
acestuia, Alexandru-Vodă mulțămi lui Dumnezeă 
ridicînd o mănăstire în munte, şi mai aproape 
de Suceava, Slatina, — care fu şi a patra necro- 
polă a Domnilor Moldovei. Acolo-și va fi îngropat 
fiul loan, şi acolo se mai vedeai saă se mai 
văd încă pietrele de marmură lucie care aco- 
periai două Domniţe moarte tinere, Teofana şi 
Teodora. Zdrobit de boală în 1568, Alexandru 
își luă numele de călugărie Pahomie, cu care-i 
fu împodobită moartea prin otravă. Pe piatra 
sa mormîntală din Slatina nu se pomeneşte deci 
decît numele călugăresc; astfel: 

«[Această groapă este a monahului] Pahomie, 
care S'a strămutat din viața de aici la veşni- 
cele lăcașuri, și a fost îngropat aici în ctitoria 
lui cea nouă, în anul 7076 (1568), luna Maii 5.» 

23. Doamna Ruxanda muri în 1569 și fu dusă 

la Slatina, fără ca fiul ei, Bogdan, să-i fi făcut 
cinstea unei inscripţii. Bogdan însuşi, mazil, 
fugar, se stînse în Moscova. Un frate, Constan- 
tin, pare să fi murit la Constantinopol; altul, 
Petru, a cătat să iea Domnia și a fost ucis în 
acelaşi oraș, de Turcii cari-l prinseseră. Alte 
fete ale Lăpuşneanului rătăciră prin Polonia: 
una a făcut mănăstirea Socola, lingă lași, şi e 
îngrapată acolo. În Slatina, necropola în curînd 
părăsită, își mai găsi locul, din acest neam, nu- 
mai un nepot de fiică al bătrinului tiran. 

24. Iacob Vasilic s'a numit loan-Vodă, și 
lumea i-a zis Despot pentru că se zicea despot 
de Naxos și de Paros. Ucis în 1563 de boierii 
cari-l încunjuraseră în Suceava, el a fost în- 
gropat în grabă, fără nici-un semn amintitor, 
în cimitirul cetăţii. Poate să fie el acel ca- 
davru de «om de cinste» care sa găsit acolo, 
în săpăturile din urmă. 

25. Ştefan Tomşa, înlocuitorul lui Despot, avu 
o stăpînire de cîteva luni numai. Fugind în Po- 
lonia, el fu osîndit la moarte acolo pentru a se 
face plăcere Turcilor, supt cuvînt că el ar fi 
făcut pagube Polonilor ce fusese în slujba sa 
de oaste şi-i chinuise, precum şi că prădase 
margenile regatului (Maiă 1564). Cu el periră 
vătavul de Iași, loan Moţoc, şi Vornicul Petru 
Spancioc. Doamna Tomșei, Candachia, nu era 
cu dinsul. Osînditul fără dreptate îşi alese ca loc 

de îngropare biserica ortodoxă a Sf. Mării din 
Lemberg, unde i se tăiè capul. 

26. Ioan Vodă fiul lui Ştefăniţă (1572-4) a fost 
numit cel Cumplit, pentru răutatea lui cu boierii, 
şi ar fi meritat, pentru vitejia lui în lupta cu 
Turcii, pe acela de: Viteazul. Ucis după lupta 
de la Roşcani — rupt de două cămile — el nu s'a 
învrednicit de o îngropare creștinească. Doamna 
sa Maria Huru trăi mult timp şi după 1600. 

27. Petru Șchiopul era fiul lui Mircea Ciobanul 
din 'Ţara-Romănească și al fetei celei mai mari 
a lui Rareş, Chiajna (moartă în Constantinopol). 
El fu întemeietorul celei de a cincea necropole 
domneşti, pe care o numi Galata. În această 
mănăstire, aşezată pe o culme lingă lași, el 
astrucâ pe Doamna sa, Maria Amirali din Rodos, 
pe un fiù Vlad şi pe o fată numită Chiajna după 
bunica ei. Dar el n'avu parte de îngroparea 
în ţară, ci am văzut unde-i zac oasele. 

28. Mulţi Domnişori ajutați de Cazaci năvăliră 
în Moldova în zilele lui. Unul, loan-Vodă Pot- 
coavă, care se făcea că este Ioan cel Cumplit, 
tinu cîte-va săptămîni Scaunul din laşi. Şi pe 
dinsul îl tăiară Polonii la Lemberg, în ziua de 
16 Iunie 1578. Călăul se apropie cu sfială de 
acest frumos tinăr viteaz, şi după moarte i se 
cusu cu fire de mătasă capul de trunchiii, şi trupul 
fu îngropat în aceiași «biserică rusească», unde 
se odihnia cellalt Domn ucis al Moldovei, Tomșa. 

29. Între cele două stăpiîniri ale lui Petru dom- 
neşte Iancu Sasul, fii din flori al lui Petru Ra- 
reş. Fugi şi el în Polonia, la 1582, și avu parte 
şi el de sabia calăului în Lemberg, fiind dus 
apoi, de sigur, la biserica rusească. 

30. Aron-Vodă, care se zicea fiul bătrînului 
Lăpuşneanu, a tuns des şi de aproape oile sale 
birnice ; răsculindu-se împotriva Turcilor odată 
cu Mihai Viteazul, a fost neasămănat mai mic 
decît acesta, şi în luptă, şi în faimă, şi în ne- 
norocire. Slujitorii săi unguri l-aii prins, trime- 
ţindu-l în Ardeal, unde muri închis la Vinţi, 
castel vechii pe Murăş, în mijlocul unui sat de 
Romini (1596). Doamna lui, o Cantacuzină, pare 
să fi rămas un timp măcar în Ardeal. Mormiîntul 
lui Aron nu se mai află astăzi la Vinţi, unde 
am mers anume pentru a-l căuta. 

31. Trădătorul care-şi vindu Domnul, ajunse 
Domn în locul lui. Fiù de Țigancă, Ştefan-Vodă, 
care fusese pănă atunci Hatmanul Răzvan, era 
unul care ştia să se lupte. Polonii îl scoaseră 
însă, pe cînd ajuta pe Mihai Viteazul, şi, cînd el 
voi să iea Domnia de la ocrotitul lor, fu învins 
şi tras în țapă (1595). Această sălbatecă neo- 
menie s'a întimplat lingă Suceava, şi pănă pe 
vremea lui Miron Costin, peste cincizeci de ani 
după aceste împrejurări, se mai vedea acolo, 
cuprinzind oasele celor căzuţi, «movila lui Răz- 
van», pe drumul spre Baia. 

32. Omul leşesc, Ieremia Movilă, ştiu să tră- 
iască de azi pănă mine. Altfel cucernic, și destul 
de bogat, el făcu la Suceviţa, lingă apa cu acest 
nume, mănăstire nouă şi necropola domnească 
cea de-a şesea. Aici își îngropă el fata, Zamfira, 
în 1596, și aici își găsi însuși locul de odihnă 
în 1606. De mult timp un Domn al Moldovei 
nu mai era îngropat în ctitoria lui! Iată ce scrie 
pe mormîntul lui, ridicat, nu de rude, care în- 
cepură un lung şi sălbatec războiă pentru pu- 
tere, nimicindu-se între ele, ci de un boier cre- 
dincios: 

«Această piatră de mormînt o făcu şi înfru- 
museță dumnealui Gavril ce a fost Stolnic, mai 
de mult răposatului blagocestiv şi de Hristos 
iubitor Domnului nostru lo Ieremia Moghilă 
Voevod, cu mila lui Dumnezei Domn al țerii 
Moldovei : veșnica lui pomenire şi fericită odihna 
lui; în anul 7114 (1606), luna lui Iunie 30.» 

33. După Movilă Ieremia veni Movilă Simion, 
care crezuse că a răpus pe Mihai Viteazul şi 
pieri în pulberea unei seri de înfrîngere în- 
naintea lui Radu Şerban. Mucezi și el cițiva 
ani pe tronul Moldovei înnainte de a mucezi 
în mormînt. Se crede că l-a otrăvit văduva Ie- 
remiei (Septembre 1607). Fu dus la Suceviţa, 
unde zace şi fiică-sa Teodosia, dar nici lui nu 
i se făcu mormîntul îndată: abia la 1620, fiu- 
săi Gavriil, ajungînd Domn muntean, se gindi 

la datoria împodobirii locului unde i se odihnia 
părintele, şi astăzi pe o piatră făcută întocmai 
ca a lui Ieremia, cu bourul şi stema Movileş- 
tilor, se cetește : 

«A răposat robul stăpînului Domnului nostru 
lisus Hristos lo Simion Moghilă Voevod, Domn 
al Ţerii-Romăneșşti şi, cu voia lui Dumnezeiă, 
Domn al ţerii Moldovei, în anul 7113 (1605)), 
luna lui Septemvrie 14, și a rămas groapa lui 
în uitare, neînfrumuseţată, pănă ce vru Dum- 
nezeii şi ajunse prea-iubitul lui fiù lo Gavril 
Moghilă Voevod Domn în cel d'intăiii Scaun al 
părintelui săă, în Ţara-Romănească, împreună 
cu maică-sa Melania Doamna; atunci a făcut 
această piatră şi a pus-o, în anul 7128 (1620), 
luna lui Martie în 15.» 

Nici-unul dintre mulţii feciori ai lui Ieremia 
şi ai lui Simion, împodobiţi aproape toți cu 
Domnia, nu se coboriră în pămîntul sfinţit al 
Suceviţei, ci vintul nenorocirii îi bătu pe alte 
tărîmuri, lată cum trec ei înnaintea noastră, copii 
jertfiți mindriei mamelor, pribegi aruncați pentru 
toată viaţa lor în mijlocul străinilor : 

34, Mihăilaș, fiul lui Simion. După cîteva luni 
de Domnie cu numele, e gonit la Radu Şerban, 
care voia să-i dea pe fiică-sa, şi acesta-l îngropă 
la Dealul, supt piatra ce zice așa: 

«Această piatră de mormînt a făcut-o şi a îm- 
podobit-o Doamna Marghita fiului ei lo Mihail 

Moghilă Voevod şi Domn al țerii Moldovei, fiul 
lui Simion Moghilă Voevod; şi sfîrşitul vieţii 
sale i-a fost în locul Tirgoviştei, şi a fost în-: 
gropat aici, în sfinta biserică, lăcașul Dealului, 
în zilele blagocestivului Domn lo Radul Voevod, 
nepotul de fii al lui Băsărab Voevod, şi a fost 
Domn trei luni în locul părintelui săi: i-ai fost 
toate zilele vieții ani 16 și jumătate; la anul 
7116 (1608), luna [lanuar] 27.» 

35. Constantin, al lui leremia, piere fără urmă, 
după ce e fugărit a doua oară din ţară, unde stă- 
pînise fără strălucire; nu se ştie sigur nici felul 
de moarte a acestui tînăr nenorocit (1612). 

36. Gavril, al lui Simion, nu poate moşteni 
decît Scaunul muntean al tatălui săă. În 1620, 
el e silit să fugă în Ardeal, unde iea pe văduva 
unui nemeş şi se pierde printre Unguri. Poate 
că mormintul i s'ar găsi în biserica satului so- 
ției sale, unde-şi serbă, în 1626, şi nunta: Sîntiei, 
ungureşte Solimonkă. 

37. Moise, frate cu Gavril. Fu în două rîn- 
duri un paşnic Domn moldovean. La urmă fugi 
în Polonia, unde trăia pe la moșiile familiei: 
Wielkie-Odzy şi Muchoyedy (în Podolia şi Pod- 
lachia), Întruna din bisericile acestor localități 
fu pus el în pămînt, încheind o lungă viață fără 
strălucire, după 1661. 

38. Alexandrel, fiul lui leremia, domni, dar 
foarte scurt timp. El, fratele săii, Bogdan, mamă- 

sa Elisaveta, fură prinși de Turci în 1616 şi 
duşi la Constantinopol: copiii trecură la legea 
Islamului, iar mama acoperită de ruşine ajunse 
în haremul unui Agă. Bogdan era însă în Po- 
lonia la 1655, — de sigur pe lîngă surori. 

Ioan-Voaă, al lui Simion, n'a domnit. Pină 
prin 1640, el pindeşte în Ardeal, unde stătea 
pe lingă Gavril. Cred însă că la sfîrșit el s'a 
întors în ţară şi că a fost îngropat la mănăs- 
tirea 'Todirenilor din Burdujeni, întemeiată de 
un frate al tatălui săii, Teodor Movilă. Chipurile 
amîndurora se văd şi astăzi pe păreţi, dar nu 
e nici urmă de morminte. Fata lui loan fu soția 
cronicarului Miron Costin, 

Petru, fratele lui loan, ajunse Mitropolit de 
Chiev, şi fu reformatorul Bisericii rusești din 
Polonia. El fu îngropat în mănăstirea de la 
peşteră (lavra pecersca) din residența sa (De- 
cembre 1647). 

Fetele lui Ieremia, Regina, Maria, Ecaterina şi 
Ana, muriră ca soții ale următorilor nobili po- 
loni: Mihail Wisznowiecki, Ştefan Potocki, Sa- 
muil Korecki și Stanislav Potocki: pe moşiile 
acestor familii trebuie căutate mormintele lor. 

39. Coboritor din Movileşti după mamă-sa 
Elisaveta, Miron Barnovschi Movilă, ginerele lui 
Radu Mihnea, peri la Constantinopol, unde mer- 
'sese ca să ceară a doua oară Domnia Moldovei 
(2 Iulie st. n. 1633). El clădise bisericile Barnov- 

schi şi Sf. loan din Iași, precum și mănăs- 
tirea Birnova, dar nu se poate spune sigur dacă 
trupul săă a fost adus din oraşul de peire, 
pentru a fi așezat întrunul din aceste lăcașuri. 
Elisaveta, mama lui Miron, se stinse în Polonia, 
pe moșiile Movileştilor. 

40. Vasile Lupu (Vasile e un nume adaus la 
suirea 'n Domnie; numele săi de botez e Lupu). 
Arnăut, dar din părinți aşezaţi în ţară, căsă- 
torit întăiii cu o Romîncă, — om foarte bogat, 
cheltuitor şi darnic, de o trufie şi de o poftă 
de a stăpîni ce nu-și află părechea, a rîvnit, 
luptind şi uneltind, 'Ţara-Romănească şi Ar- 
dealul chiar. Dușmanii îl răpuseră la sfurşit. 
Trăi încă o bucată de vreme la Constantinopol, 
sărăcit, părăsit de Doamnă, încunjurat de copiii 
unei ţiitoare şi muri în 1661, avind însă acum 
lingă dinsul pe Doamnă-sa Catrina, care locuia 
încă la 1665 casa lor de lingă Arsenal. De şi fiul 
săi Ștefăniță era atunci Domnul Moliovei, el nu 
crezu că se cuvine să aducă trupul tatălui săii 
pentru a-l îngropa din noŭ în strălucita biserică 
ce clădise acesta la Iași, Trei-lerarhii. Poate că 
unul din cei doi fraţi ai lui Vasile, Gavril Hatma- 
nul, mort înnainte de schimbarea de Domn din 
1653, să fi fost astrucat aice, precum se va fi făcut 
şi cu fiul lui Vasile, Ioan, şi cu altele din rudele cele 
multe ale Lupului. Dar în Trei-lerarchi pietrele de 
mormînt ale familiei domnești lipsesc cu totul. 

41. Lipseşte și a lui Ștefăniță, nebunatecul 
fiù al lui Vasile, care muri de friguri rele, după 
o scurtă Domnie, la 29 Septembre st. n. 1661. To- 
tuși fu dus la Trei-lerarchi și acum cîțiva ani, 
în cursul lucrărilor de «restaurare» un Evrei a 
găsit pe malul Bahluiului inelul ce se crede că 
ar fi stat pe degetul tînărului Domn Ștefan. 

42. Istrati Dabija, un bun bătrin beţiv, muri 
în Scaun pentru că vrista-i era prea înnaintată 
ca să-l mai poată atinge nenorocirea maziliei, 
Soţia sa, Doamna Catrina saŭ Dafina, l-a dus 
spre îngropare la mănăstirea Bîrnova din Iași, 
în mijlocul «codrului» încă, Pe mormîntul lui 
se cetesc aceste rînduri : 

«Această piatră a făcut-o şi împndobit-o 
Doamna Dafina Domnului ei, răposatului Io 
Evstratie Dabija Voevod, Domn al Ţerii Mol- 
dovei, şi s'a pus în ctitoria lui, mănăstirea cea 
nouă ce se chiamă Bîrnova, în anul 7174 (1665), 
luna lui Septembre în 11, ceasul al doilea.» 

În aceiaşi mănăstire a îngropat și urmaşul lui 
Dabija, Duca-Vodă, care ţinea pe Anastasia, fata 
cu Buhuș a Doamnei Dafina, o fetiță Maria, — 
singurul copil al lui Istratie-Vodă (1667). 

43. Duca însuși îşi gătise ca loc de îngro- 
pare mănăstirea Cetățuia de lîngă laşi: acolo 
fiind înmormîntată fiica sa, numită tot Maria, 
ait tînăr copil rămas în pămîntul moldovenesc 
(1672). Poate chiar că şi un frate al Ducăi se 

odihneşte în biserica, înnoită mai dăunăzi, a 
Cetăţuii. 

Fiul săă unic, Constantin, domni de două ori 
în Moldova, dar fu chemat, la urmă, în Cons- 
tantinopol, şi aici i se pierde urma. Soţia lui 
d'intăiă era fiica lui Constantin Brîncoveanu, 
Maria, și cu dinsa avu el un fiă, botezat cu 
numele muntenesc de Şerban. Maria muri de 
ciumă, tot în capitala turcească, şi micul Şerban 
se stinse în 'Ţara-Romănească, peste puţină 
vreme. 

Mama lui Constantin, Doamna Anastasia, 
prinse dragoste pentru un beii grec din Maina, 
şi ajunse de rîsul tuturora. În 1700 ea se afla 
însă la Constantinopol, cu Constantin, cu un 
fiii mai mic, Ștefan — al cărui sfirşit e necu- 
noscut — şi cu fetele Anastasia şi Safta. Altă 
fată Elena, fu soția lui Nicolae Costin, stătu și 
muri în Moldova, dar nu se află urme din mor- 
mintul eï la Cetăţuia Duculeştilor, 

44. O Domnie scurtă avu Iliaș fiul lui Ale- 
xandru Iliaș. Era un biet om sărac, care, cînd 
osîndia pe cineva la vre-o plată de datorie, pu- 
nea mîna în punga lui şi ajuta pe osîndit. Sărac 
s'a dus înnapoi la Constantinopol, unde n'a mai 
venit nici-o știre despre dînsul (1669). 

45, Ștefan Petriceicu, boier de țară, curat la 
suflet, nestatornic şi «prost», a fost odată Domn 
de la Turci, a doua oară de la Poloni, în mij- 


4 


www.dacoromanica.ro 


50 ISTORIA ROMÎNILOR ÎN CHIPORI ŞI ICOANE 
locul cărora s'a adăpostit apoi. În 1705, văduva 
lui, Mariana, iscăleşte ca starostină de Zwolin. 
Ca staroste acolo va fi murit deci soțul ei. 

46. Antonie-Vodă Ruset, din Grecii Constan- 
tinopolei, căzu de la putere în 1678, scos de 
Duca, și Turcii îl chinuiră în tot felul, bătindu-i 
trestii stpt unghii şi trăgînd afară tulpanele ce-l 
siliseră să înghită. El muri peste puţin după a- 
ceste suferinţe, iar fiii săi Alexandru și Iordachi 
trăiră ca beizadele prin țerile noastre. 

Un amănunt duios e acela că la biserica Sf. 
Nicolae cel domnesc din laşi, dreasă de dînsul, 
se vedea pănă în ultimele timpuri o piatră de 
mormiînt pe care Antonie şi-o gătise în zădar. 
Ea purta aceste cuvinte: 

«Minunatul Antonie Ruset... înțeleptul, şi-a 
acoperit mormintul, lucru de mare cuviință; tot 
fericitul Domn de Moldaviia Antonii Ruset ş'aŭ 
ales aciia (?).» 

47. Dumitrașco Cantacuzino, vărul bunului 
Postelnic Constantin, era un Grec desfrînat şi 
fără inimă. A murit mazil la Constantinopol, de 
o umflătură la git, după 1685. 

48. În sfirşit iată un Domn dintre boierii țerii : 
Constantin Cantemir. Bătrîn, beţiv, glumeț ca și 
Dabija, om de ispravă şi viteaz ca și dinsul. 
Murind în 1693, el fu pus întăi în groapa ce-și 
gătise Antonie în biserica Sf. Nicolae cel dom- 
nesc, ctitorie a lui Ștefan-cel-Mare, pe care el 


www.dacoromanica.ro 


MORMINTELE DOMNILOR NOŞTRI 51 

o înnoise. Apoi îl strămutară la Miera, o mănăs- 
tire de lîngă Milcov, pe care el o făcuse din 
lemn. Nici dintrun loc, nici dintr'altul nu putem 
căpăta vre-o inscripție. Şi iarăși navem nici- 
una de la mănăstirea Cașinului, unde zace 
Gheorghe Ştefan-Vodă, mort tocmai la Stettin, 
în 1668, 

49. Fiul cel mare al lui Cantemir, Antioh, a 
domnit de două oii în Moldova, și s'a stîns în 
Constantinopol, destul de tirziă, 

50. iar marele învățat Dimitrie-Vodă, acel care 
a vrut să facă binele nostru punîndu-ne supt 
ascultarea rusească, muri ca pribeag la 21 Au- 
gust 1723 în satul săi de locuinţă, Dimitrovca, 
la 420 de verste de Moscova. Nu ştiii dacă acest 
fruntaş al vremii sale, scriitor vestit, Domn, fii 
şi frate de Domn, academician, senator, sfetnic 
rusesc, are pănă astăzi pe mormiînt piatra pe 
care i-o datorește măcar recunoştinţa noastră, 
a Rominilor. 

51. Tot înnainte de Fanarioți trebuie socotită 
Domnia altui boier de țară. Fost ginere al lui 
Cantemir bătrinul, Mihai Racoviță fu un om greoiii 
şi fără caracter. După cea din urmă mazilie a sa, 
el moare la Constantinopol, după 1744. 

Avu doi fii: 

52. Constantin muri de beţie în Bucureşti, la 
28 lanuar 1764. Totuşi nu se ştie unde l-a în- 
gropat fratele săă Ştefan, care se afla cu dînsul 

și-i urmâ în Domnie. El însuşi dăduse soţiei 
sale Sultana, a cărei moarte îl aruncâ în des- 
nădejde, locul de odihnă la Golia (1753). Această 
mănăstire, întemeiată înnainte de 1600, fusese 
prefăcută de Vasile Lupu, şi în ea dormia Toma 
Cantacuzino, bunicul de spre mamă al lui Mihai 
Racoviţă. 

53. Cit despre Ştefan, el zace în vre-o biserică 
din Constantinopol. 


3, DOMNII FANARIOŢI. 


1. Nicolae Mavrocordat, cuminte scriitor de 
cărți, începe șirul lor, de şi sînge romănesce 
curgea şi în vinele lui. După multe schimbări 
între mărire și primejdie, el muri de ciumă la 
București, şi fu îngropat în minunata mănăstire, 
făcută de dînsul, a Văcăreștilor. Piatra lui ce se 
vede, neatinsă, pănă astăzi, are această inscripţie, 
pe care o tălmăcim din versuri grecești: 


« Văzîndu-te, morminte, mă tem de priveliștea ta: 
Căci ascunzi în tine pe Nicolae Domnul 
Moldovei odinioară, apoi al Ţerii-Romănești, 
Pe acel care această biserică a întreitei lumini 

[a soarelui 
Dumnezeeșşte a înnălțat-o din temelia ei chiar, 
Pe cel prea-înțelept şi Scaun al înțelepciunii, 
Oglinda înțelepţilor în sfaturi, 

Al cărui neam vestit e din al Scarlatilor: 
Părintele i-a fost Alexandru, care la a Ot- 
[manilo 
Împărăţie era tălmaciul cel de taină. 
Dar pe care Musele l-aă încununat cu-a gloriei 
[cunună, 
Acest mormînt de marmură-l încunun” acuma, 
Pierind de îngrozitoarea boală a ciumii, 
Lăsînd durere nesuferită la fiii 
Și la soția sa și la rudele multe: 
Pe care să-l fericim toți după cuviință, 
Rugînd pe Domnul, cel ce vede toate, 
Să-i puie sufletu 'n livezi înverzite.» 


2. La Văcărești gîndia el să i se adune nea- 
mul după moarte, dar nu i se împlini dorința. 
Pe fratele săă Scarlat, soțul unei fete a lui 
Constantin Briîncoveanu, îl lăsă la Mitropolia 
Tirgoviştei. loan-Vodă, fratele lui Nicolae, îl 
înlocui pe timpul cînd acesta era prins de 
Austriaci în Ardeal; aceasta nu i-o iertă fratele 
mai mare, care nu-l dezgropă de la biserica 
Sf. Gheorghe Vechiii, unde fusese îngropat la 
1719. Numai doi copii ai lui Nicolae sînt în- 
mormîntați, fără pietre amintitoare, la Văcăreşti. 
Doamna Pulheria şi un alt fiii zac la Mitropolie. 

3. Constantin-Vodă, fiul lui Nicolae şi omul 
care avu îndrăzneala să declare pe ţerani liberi, 
fu rînit într'o luptă dintre Ruși și Turci, la 1769. 

Dus la laşi, ca prins de război, el muri aici, 
«Şi l-ai îngropat cu mare cinste boierii în Iași, 
ca pe un Domn», spune Cronica, fără să arăte 
însă şi locul de înmormiîntare unde se cobori 
acest biet moșneag, mai bătrîn şi decit vrista lui, 
care n'avu parte de un sfîrşit în linişte. Ştim însă 
de aiurea că sicriul, dus pe umeri de patru ge- 
nerali ruși, fu așezat la Mitropolie. 

4. loan, fratele lui Constantin, muri la Con- 
stantinopol, iar fiul său Alexandru fugi din Mol- 
dova, unde era Domn, la Ruşi în 1787. Încă în 
1804 el şi Doamna-sa scriaă din Moscova, unde 
i se ridicâ mormîntul, în mănăstirea Daniil, la 
1819, cu o inscripție simplă. 

5, Alt Alexandru, fiul lui Constantin, mazilit 
pentru a face loc precedentului, e îngropat la 
Constantinopol. 

6. Ca neam vechii, înrudit cu Mavrocordaţii, 
stai înnaintea noastră, de la începutul epocei 
fanariote, Ghiculeştii. Grigoraşco-Vodă avuse 
pe Matei (numit așa după bunicul de pe mamă, 
Matiaş Sturdza), și fiul acestui Matei fu al doilea 
Grigore-Vodă Ghica. Moartea-l găsi la Bucureşti, 
şi pe mormîntul săii, în necropola cea nouă, la 
Pantelimon, se cetește acest epitaf: 


«Datoriia cea obștească 


De pre firea omenească 
Împlinind prea-fericitul, 

De-a pururea pomenitul 
Grigore cel prea-innalt 
Ghica-Vodă încoronat, 

Domn în' Ţara-Rumănească 
Şi în cea moldovenească, 
Care, cu minte naltă domnind 
Şi cu dreptate cărmuind 

De pre vrema ce-aceste țăr[i] 
Cu înţeleapte îndreptăr(i], 

La a doaolea Domnie, 

Dată de la 'mpărăţie, 

Din Scaunul cel strămoşăsc 
La lăcașul cel ceresc 

S'aii mutat făr de prihană, 
Cu pace şi cu pohvală, 

Iar trupul săii cel de om 

Cu cinste ca de un Domn 
Aicea s'aă astrucat 

Și îngropării s'aii dat 

La a sa domnească zidire 
Spra veacinică pomenire : 


Avgust 26 d., leat 7260 [1752]. 


+ 1759, Mart 14, pristăvindu-să întru fericire 
și Măriia Sa Doamnă Zoiţa, s'aii pus oasele tot 
într'aciastii mormănt al răposatului întru feri- 
cire Domnu Grigorie Ghica Voivod, iubitu soțu 
Mării Sale, întru al șaptelea an după răposa- 


www.dacoromanica.ro 


56 ISTORIA ROMÎNILOR ÎN CERURI ȘI ICOANE 


rea Mării Sale, !iindu de la ţara Moldovii cu 
prea-iubitul fiiu Mării Sale lo Scarlat Ghica 
Voivod cu Domniia 'Ţării-Rumănești, şi, însuși 
Măriia Sa viindu cu alaiă şi cu toată boerimea 
şi cu toată orănduiala Domnii și cu Sfinţia Sa 
Mitrop[olitul] țării chir Filaret şi cu amăndoi 
episcopii şi cu alţi zeace arhierei străini, adu- 
căndu-să din București pănă aici, sai așăzat 
într'acest mormănt cu mare cinste şi cu multă 
jale dă norodu, păcum Măria Sa ai pohtitu, 
pentru veacinica pomenire.» 

Cum se vede din această inscripție, scrisă 
numai în romăneșşte, şi Doamnă-sa luă locul 
lîngă dinsul, în același strălucit mormînt de 
marmură. Un frate, Alexandru, tăiat de Turci, 
al căror dragoman fusese, a fost însă îngropat 
la Constantinopol. Tot acolo se odihnește fiul 
lui Grigore, Matei. O fată, Ruxanda, muri cu 
mult mai tărziă, în 1780, şi ea își găsi odihna 
în marea biserică-mausoleă ridicată de tatăl ei 
lingă laşi, Frumoasa, 

8. Scarlat, cellalt fiă, murind la Bucureşti, e 
înmormîntat în biserica Sf. Spiridon Noŭ, şi pe 
marmura lui cetim, pe grecește, ceia ce urmează: 


«Pe marele'n sinu-i 
Acopere mica 

Şi oarba piatră, 

Pe Scarlat Domnul, 
Fiù lui Grigore, 

Din a Ghiculeştilor mare viță, 
Care de boală năprasnică 
A perit în Dacia [Ţara-Romănească], 
După ce domnise ’ntăiŭ în Moldova, 
lar a doua oară 
Domn în Dacia, 
Avînd virtutea aceia 
Că pentru toți supușii săi 
Era ca un părinte bun. 
Pentru care, cu puternică 
Durere, i-ai dat sufletul, 
Cu lacrimi mîngiindu-l, 
Ci mormîntul i-a 'nnălțat 
Fiul săi vestitul, 
Şi moștenitor al puterii, 
Şi cu jalnice plingeri 
Toţi din toate părțile 
Ciîntăm pomenirea 
Celui plecat spre părţile cerului. 
În anul 1766, Decembre 2.» 


Acest fii Alexandru muri în Constantinopol. 

8. Grigore, fiul lui Alexandru, gospodar fără 
păreche, modest și cruțător, foarte mult cinstit 
de Turci, putea nădăjdui soarta lui Grigore al 
II-lea. Dar în marea biserică domnească a Sf. 
Spiridon din lași se îngropă numai trupul săii 
ciuntit de capul pe care Turcii, cari-l tăiaseră 
pentru trădare, îl duseră la Constantinopol. Pe 
aceste jalnice rămășițe se cetește : 


www.dacoromanica.ro 


58 ISTORIA ROMÎNILOR ÎN CHIPURI ŞI ICOANE 
«Odraslă a Ghiculeştilor 

Lui Grigore-al Dacilor Domn vestit, 

Cu evlavie "'nvelit, din strămoşi „ca aceştia, 
Ascunde-acest mormînt frumos trupuii. 

El a fost smuls de-o năprasnică moarte, 
Iar acum în lăcașul ceresc locuieşte.» 


9. A treia familie care a domnit pănă la 1774, 
numai în Moldova, Callimachii (numele de la 
început, romănesc, al neamului e însă Calmășul) 
n'a lăsat decît un singur mormînt domnesc pe 
pămîntul țerii, de unde-și trăgea obiîrşia. O in- 
scripție grecească, pusă în numele Doamnei 
Elena, născută Mavrocordat, pomeneşte în bi- 
serica Sf. Spiridon, pe Ioan, copilul «cu fața de 
aur», al ei şi al lui Grigore-Vodă Callimachi. 
Grigore, tăiat de Turci, în 1769, zace în Con- 
stantinopol, ca şi tatăl săi loan-Vodă. Fratele 
lui Grigore, Alexandru, muri după 1821, adus, 
de prigonirea turcească, a cerşi la uşile creșşti- 
nilor, Fiii lui, Scarlat și loan, fură ucişi în Asia, 
la Boli și la Cesarea Siriei. Numai Doamna lui 
Scarlat, Smaranda, fiica lui Nicolae-Vodă Ma- 
vrogheni, şi ea adusă de împrejurări la mare 
sărăcie, e înmormiîntată, la Iași, în biserica Go- 
liei: moartea i s'a întîmplat la adinci bătrîneţe, 
în 1842 abia. 

10 După 1774 se ridică familia Ipsilanţilor, 
Alexandru-Vodă, cel d'intăiii Domn dintre dinşii, 

moare foarte bătrin, prin osînda turcească, la 
1807 abia, la Constantinopol. Fiul săi Constantin 
fugise atunci în Rusia, și el zace într'o biserică 
din Chiev supt un monument destul de simplu. 
Un frate al lui Constantin, Dimitrie, e înmor- 
mintat la Constantinopol, unde muri în cea d'in- 
tăii tinereță. Ipsilanteștii maŭ lăsat nici unul 
din morții lor în ţară. 

11. Tot așa şi Moruzii. Constantin-Vodă, în- 
cepătorul măririi lor, muri după 1782 în Con- 
stantinopol. Dintre fiii lui Gheorghe, fu ucis în 
Cipru, Dimitrie şi Panaioti periră tăiaţi de dînșii 
pentru trădare, în 1812. Alexandru-Vodă, om 
bun şi nobil, se învrednici de o moarte obscură 
în mijlocul lor, la 4-5 Iulie st. n. 1816. 

12. Mihai Suţu cel d'intăiii moare la Constan- 
tinopol şi se îngroapă acolo. Alexandru Nicolae 
Suțu fu dus, în 1821, cînd muri de boală în 
București, tot la Sf. Spiridon, fără să i se fi pus 
o inscripție deosebită, în mijlocul tulburărilor 
revoluţiei. Cellalt Mihai Suţu, din 1819-21, rătăci 
prin Europa şi se duse apoi în Atena, capitala 
. Greciei libere, şi muri acolo. Nici ei maŭ cu 
țara noastră legătura trainică și sfîntă a mor- 
mintelor. 

13. Amîndoi Domnii din familia Carageă, Ni- 
colae și Gheorghe, n'aii rămas la noi, ci unul 
în Constantinopol, altul în Atena. 

14. Dintre Domnii întîmplători, Nicolae Mavro- 

gheni, care-și clădise o biserică 'n București, 
moare tăiat în tabăra turcească de la Dunăre, 
fără să aibă parte de vre-o îngropare, iar trupul 
lui Hangerili, înjunghiat și decapitat, se aruncâ 
la Sf. Spiridon din București, în mormîntul lui 
Scarlat Ghica. În sfirşit un Manole Giani-Ruset 
piere ’n pribegie la Ruși. 


4. DOMNII CEI NOI. 


1. După 1822, Romiînii căpătară iarăși Domni 
din neamul lor. 

Cel d'intăii Domn naţional al Ţerii-Romă- 
nești, cucernicul Grigore Dimitrie Ghica, e în- 
mormîntat la Colentina, supt un urît monument 
de piatră înnegrită, lingă mausoleul de la Tei, 
unde veniră la el pe rînd fi şi nepoți de fii. In- 
scripția stîngace de pe mormîntul sărăcăcios 
sună astfel: 


Pietrile după uliţe cetăţii vecinate 
Mărturisit-aţi călătorilor] ce fapte lăudate 
Ghica Grigorie a lucrat, Domn plin de înțelep- 
[ciune : 
L'al lui mormiînt ești dator ismerenia-ți depune. 
1835 [==1834], No. 4. 


2. Contemporanul săi moldovean, bunul pa- 
triarh loan Sandu Sturdza, muri şi el ca simplu 
particular în țara unde domnise. El fu înmor- 

mîntat supt o simplă piatră în biserica Stur- 
dzeștilor la lași, Bărboiul. În versuri bunişoare 
se cuprinde această pomenire a lui: 


Între muritorii lumei cînd eram și eŭ odată, 
Dam povață, sfat, poruncă la oricare judecată. 
În a mea origină nobili, în sfirşită și domnitori, 
Stătuiii patriei şi sprijină peste drepturi şi po- 
[pori : 
Văzuiii slavă, cinste 'mpreajmă-mi, avuiŭ schiptru, 
[stăpînire 
Dar în sfîrşit suferit-am şi a soartei prigonire. 
Acum iată supt această piatră staă eŭ muritori, 
Căci viață amărită un deşert e plin de nori. 


Sa săvîrşit din viață la 2 Fevruarie 1842, 
domnind în Moldova de la 1822, Iulie 1, pănă 
la 1828, April 23.» 

3. De acum Domnii goniți de frămîntările 
pentru alcătuirea unei nouă orinduiri mor în 
străinătatea europeană, spre care-i chiamă gus- 
turile lor de oameni bogați şi doritori de o viață 
plăcută. Rămășițele lui Mihai Sturdza și Gheorghe 
Bibescu, acelea ale lui Grigore Alexandru Ghica 
aŭ rămas în Franța sai Germania. Lui Alexandru 
Ghica i s'a făcut loc la Pantelimon, supt un 
imens monument de marmură sculptată, mai 
frumos decît oricare din ale Domnilor noștri. 
O litografie, acum foarte rară, represintă con- 
voiul săă de îngropare. Adus de la Nizza, unde 

murise, Barbu Ştirbei se odihnește acum în mij- 
locul harnicei gospodării moderne de la Buftea. 
lar cel d'intăii Domn al Romăniei unite, Ale- 
xandru loan L-iă Cuza, a fost strămutat în bise- 
rica de la Ruginoasa, astăzi o moşie arendată 
la Ovrei, 

Şi astfel din mormintele vechi şi nouă s'a ri- 
dicat înnaintea cetitorilor lungul şir, glorios și 
nenorocit, al Domnilor Romînimii.... 

II. 


Doamnele romîne. 


Despre Domnii ce aŭ stăpînit aceste ţeri, des- 
pre luptele, tratatele şi nenorocirile lor, s'a vor- 
bit destul, şi bine și, mai ales, răă. Viaţa întregii 
teri se cuprinde în faptele lor, care sau făcut 
în numele ei. Din potrivă, o uitare nedreaptă a 
acoperit totdeauna, ca o buruiană de părăsire, 
mormintele Doamnelor, ce aŭ stat alături de soții 
lor, în mijlocul furtunilor unui traiii așa de zbu- 
ciumat, încît abia ni-l putem înfățișa astăzi. Fi- 
gurile viteze, figurile dureroase, figurile bine- 
făcătoare și sfinte, modestele figuri blinde se 
împărtăşesc de aceiași nepăsare din partea scrii- 
torilor. Și ca şi Doamnele sînt date uitării Dom- 
niţele, a căror copilărie şi tinereţă a trecut mai 
totdeauna printr'un lung şir de pribegii și rătă- 
Ciri şi pe care nunta le-a strămutat în locuri 

foarte depărtate de noi, de unde adesea maŭ 
mai venit nici-odată să-și vadă părinții şi țara. 

Despre Doamnele noastre se poate vorbi din 
două puncte ce vedere: întăiă din acel al ori- 
ginii lor și apoi din acela, nu mai puţin însem- 
nat, al rostului pe care-l aveai la Curtea pe- 
trecerilor saii la Curtea afacerilor. Ici şi colo, 
se prind de la sine în această bătătură de idei 
florile strălucitoare, vii ale caracterelor, isprăvi- 
lor și suferinților acestor Doamne. 


I. 


În ceia ce priveşte origina, neamul și rangul 
înnainte de căsătorie al Doamnelor Țeriï-Romă- 
neşti şi Moldovei, trebuie să se ție samă de cele 
trei epoce, în care se desface, din punct de ve- 
dere politic, și nu numai din acesta, trecutul 
nostru. Cea d'intăii e a neatîrnării de fapt, cea 
de-a doua a unei supuneri cinstite și cruțătoare 
față de Turci, cea de-a treia se deosebește prin 
ascultarea desăvirşită de acești stăpîni. Anii 1550 
şi 1720 ar fi punctele de despărțire, lar după 
1859 începe, firește, epoca a patra, de neatîrnare 
nouă, în care trăim. 

În cea d'intăiii epocă, originea Doamnelor va- 
riază după cum bărbaţii lor eraii Domni în Scaun, 
Domni legiuiţi, fii ai unor stăpiînitori, saă eraii 
nişte tineri copii din flori, cari nu ştiaŭ dacă 

vor ajunge să domnească și ei vre-odată. Fără 
îndoială că aceștia din urmă se însuraă mai răi 
decît cei d'intăiă, Domnii sai fiii din căsătorie 
ai Domnilor. Bieţii oameni trăiaii din grei, cres- 
cuți cu frică mare de mamele lor, feriți de ochii 
tuturora, arătaţi, la ori-ce prilej, ca feciori de 
boieri saii chiar de oameni de rînd, ca odrasle 
ale soţului cu care le măritase Domnul, iubitul 
lor. În sărăcia și teama lor ei se făceati călu- 
gări, negustori de blănuri, de stridii, ciobani, 
adecă oieri peste turme multe, şi poporul, care 
nu uita ce fuseseră ei mai înnainte, li zicea şi 
ca Domni: Călugărul, Ciobanul, Stridiagiul. 

De foarte multe ori, un astfel de om, care jert- 
fa toate numai pentru slaba nădejde nesigură 
a Domniei, nică nu-şi mai făcea păcatul să se în- 
soare. Cind însă el își lua nevastă în zilele grele, 
se înnălța odată cu dinsul în tronul ţerii o biată 
femeie fără nici-o pregătire pentru măriri de 
acestea. Altfel era însă cu Domnii și tinerii Voe- 
vozi pe cari-i însuraŭ părinţii lor, Domnii. Aceş: 
tia-și căuta soții între neamurile mari ale țerilor 
vecine şi, dacă se poate, între neamurile stăpi- 
nitoare ale lor. 

Neapărat că se cerea ca mireasa să fie de 
aceiași lege: ortodoxă deci, şi nu catolică. În 
această privinţă, Domnil munteni aveai alegerea 
mai ușoară. Dincolo de Dunăre erai, în adevăr, 
pînă pe la 1500, o mulțime de dinastii ortodoxe, 

mai vechi decit acea de la Argeș saŭ de la 
Tirgovişte şi Bucureşti, aşa încît pentru ai noştri 
era o cinste să se încuscrească cu ele. Pe vre- 
mea cînd se închiagă Marele-Voevodat al 'Țerii- 
Romănești (1300-1350) erai trei neamuri de Ţari 
bulgărești, în cele trei Bulgarii ce se făcuseră pe 
atuncea: una la Marea-Neagră, alta la Tirhova şi 
o a treia la Vidin; eraă apoi neamurile regale sîr- 
bești din Serbia şi din Bosnia, mai târzii și din 
Herţegovina ; veniai apoi o mulţime de stăpi- 
nitori mai mică, tot dintre Sîrbi, în Macedonia 
şi lîngă Marea Adriatică; în sfirşit ceva mai 
departe străluci încă pînă la 1453 familia îm- 
părătească a Constantinopolei, cu multe ramuri 
laterale, 

Numele se luaă de alte vremi după norme 
care nu se mai ţin în samă astăzi: une ori se 
da copilului acela al sfintului serbat în ziua 
cînd el era născut; dar de obiceiă al unei rude, 
şi anume se începea totdeauna cu ruda care 
boteza sai cu aceia mai însemnată prin vristă 
sai prin rangul eï. Domnii cei vechi de peste 
Olt, cari n'aveaă înrudiri luminate, se chemaŭ 
țerăneşte Litovoi, Bărbat; unul de dincoace de 
Olt are numele de Seneslai, doi judeţi, căpetenii 
de județe, se numesc loan și Fărcaş. La Dom- 
nii Voevodatului celui mare întîlnim nume ca 
Alexandru, care e al unui Țar bulgăresc, ca 
Mircea, care e al unui domnitor de la Avlona, 

la Marea Adriatică (Mrcşa), ca Mihail, al altui 
Tar bulgăresc, ca Vladislav (Vlaico), care amin- 
teşte Bani şi Voevozi bosniaci. Înrudirea dinas- 
tiei noastre s'a făcut deci neapărat cu Bulgarii 
din Vidin și cu Sirbii, Multe neamuri boiereşti aŭ 
venit împreună cu Doamnele de peste Dunăre, 

Numele tuturor acestor d'intăiă Doamne mun- 
tene s'a pierdut, afară de al Calinichiei — care 
pare să fie Greacă —, soția lui Radu şi mama 
lui Mircea, dacă nu şi a fratelui săi Dan. Nu 
se cunosc decît puţine Doamne muntene de 
legea Răsăritului din veacul al XV-lea. Ştim pe 
al Eupraxiei, soţia lui Vlad Călugărul: dar 
aceasta pare să nu fi fost de neam mare, ci să 
se fi călugărit odată cu soțul ei înnainte ca 
acesta să fi ajuns, în 1481,la Domnie. O fată a 
Fupraxiei, purtînd numele drept romănesc de 
Caplea, luă întăiii pe boierul Staico Logofătul 
și, rămîind văduvă, tatăl ei despărţi de nevastă 
pe favoritul săă Bogdan Vornicul, din Moldova, 
însurîndu-l cu Caplea, care muri în 1511, fiind 
îngropată la Dealu. 

Înnaintaşul şi duşmanul acestui bătrin călugăr, 
Basarab-cel-Tînăr, era însurat și el cu o femeie 
de rînd, Maria. Despre dinsa se ştie că a stat 
prinsă o bucată de vreme la Brașov. Acel ce 
pusese mîna pe dînsa era tatăl lui Basarab, 
Basarab-cel-Bătrîn, şi se ştie că el a ținut două 
soții, dintre care însă nici-una de neam mare: 

pe fata unei Maria (această soție a fost mama 
celui de-al doilea Basarab) şi pe fica unui Grec, 
Sinadinos al Căpitanului. Bătrînul avea şi o 
fată cu această soţie, şi, în ciuda lui, Basarab- 
cel-Tinăr prinse şi ţinu în robie pe sora sa 
vitrigă. 

Soţia lui Radu-cel-Frumos se chiamă tot Maria 
saŭ Maria-Despina, şi era tot din rindurile fete- 
lor de boieri: ea a întovărăşit pe fiica ei, care 
ajunse soția lui Ştefan-cel-Mare ; acesta o luase 
în robie la 1473. Ajungînd soacra biruitorului 
şi a pierzătorului soțului ei, ea muri în anul 
1500, la 11 Maiii, fiind îngropată în necropola 
domnească a Putnei. 

În mănăstirea Govora se vede lîngă chipul 
lui Radu-cel-Mare, fiul lui Vlad Călugărul, o 
Doamnă cu coroana pe cap, benzi de fir pe 
piept și lungi cercei cu pietre scumpe. E 
Doamna Cătălina, ceia ce înseamă Ecaterina. 
De şi Radu se căsători ca fiù de Domn, ea 
pare să fi fost tot mlădiță a unei familii boie- 
rești. Crudul Mihnea ținu pe o Voica, ce ră- 
mase văduvă tinără pe urma lui, după uciderea-i 
în Sibiiu, la 1510; de la dînsa avem și o seri- 
soare către Braşoveni şi altele pe care i le scrie 
un fii al lui Mihnea, numit Mircea; pe el și pe 
o fată Ruxanda, măritată atunci cu Bogdan 
fiul lui Ștefan-cel-Mare, Voica-i iubia ca” pe 
fiii ei adevărați. La căsătoria Ruxandei cu Bog- 

dan, tînărul, dar urîitul Domn moldovenesc, se 
trimeseră cu mireasa 24 de «cești de argint su- 
fate cu aur», lucrate în Ardeal, care i se dă- 
duseră de zestre. Craioveştii, boierii ce stăpîniai 
Oltenia și făceaă Domnii, dădură creaţiunii lor, 
copilandrul Vlăduță, o tînără Doamnă Anca. 


Ast-fel ajungem la căsătoria împărătească a 
lui Neagoe Basarab. 


Acestea sînt Doamnele ortodoxe, născute în 

Țară saă străine, ale Ţerii-Romănești. 
_Întîmplător însă, pentru anumite scopuri poli- 
tice, Domnii munteni, cari îngăduiai, ba chiar 
sprijiniaă, din același motiv, propaganda ca- 
tolică, își luai şi Doamne de legea Apusului. 
Regii Ungariei eraă, din partea lor, bucuroşi 
de asemenea încuscriri, aşa de folositoare din 
atitea puncte de vedere. 

Încă din veacul al XIV-lea se făcuse o astfel 
de legătură de familie. Nicolae Alexandru-Vodă, 
care avuse cu altă soție, ortodoxă, pe Vladislav, 
urmașul săi, luă pe la 1350 pe o coboritoarea 
vechilor Bani de Severin, Romiîni unguriți şi 
trecuţi la religia catolică. Această Doamnă, Clara, 
avu două fete, care arată însă a fi fost orto- 
doxe amindouă: una, Anca, luă pe Straşimir, 
stăpînitorul bulgăresc al Vidinului, iar alta, Slava, 
ajunse stăpiînitoare în Serbia. 

Şi "Ţepeş se învrednici de o soţie catolică. Ea 
era Chiar ruda regelui unguresc de atuncea, 
Matiaș Corvinul, şi căsătoria se făcu, cu toată 
împotrivirea 'Turcilor, la începutul anului 1462, 
saii în cele din urmă zile ale anului precedent, 
odată cu încheiarea unui tratat între Ţara-Ro- 
mănească și Ungaria. Nu știm cum o chema pe 
Doamna catolică a acestui om straşnic. Cu dînsa 
avu Vlad doi fii: unul stătu pe lîngă cel de-al 
doilea loan Corvin, fiul lui Matiaș, iar cellalt 
muri în slujba episcopului de Buda. Mihnea nu 
era fiul catolicei, dar şi lui i se impuse, la Curtea 
ungurească, o nevastă de această lege, culeasă 
printre multele rude românești, dar catolice (fiind- 
că erai nobile) ale regelui. 


II. 


Întemeietorul Moldovei, Bogdan-Vodă, va fi 
venit de peste munți cu soția sa, o fată de cneaz 
de acolo, fără îndoială, și cu acel fii Laţco, 
care-i urmâ. După un vechii pomelnic, Mitro- 
palitul Dosoftei dă, în versurile sale adause la 
Parimiile (Proverbele lui Solomon) din 1683, 
numele acestei d'intăiă Doamne a Moldovei: 
Maria. 

Laţco tinu, de sigur, pe o Romîncă, și poate 
să fi fost și el însurat la coborirea din Mara- 
mureș. Cînd el se făcu a trece la catolicism, 

VLAD ȚEPEȘ 
Domn al Ţerii-Romănești (1456—62 ; 1476). 


După un tabloii din castelul Ambras (în Tirol). 

nevastă-sa nu-l urmâ pe această cale, şi despre 
dinsa se vorbeşte într'o scrisoare pe care Papa 
o îndreptă către noul convertit în 1372, 

Din căsătoria lui Laţco cu această ortodoxă 
îndărătnică se născu o fată, Anastasia, care muri 
abia în anul 1420. Ea păstră legea mamei sale 
şi dădu marea moşie Cotman mănăstirii din Ră- 
dăuți. Cind muri Laţco, ei i se cuvenia moște- 
nirea Moldovei. Boierii îi căutară un soț, şi-l gä- 
siră în singura ţară vecină, unde eraă neamuri 
mari de legea Răsăritului, în Litvania rusească, 
cu care se mărgenia Moldova de miazănoapte. 
Un tînăr principe din vestitul neam al Korya- 
towyczilor, luga, veni deci în ţară, se cununâ 
cu Domnița şi stăpîni, dar numai puţin timp, 
căci fu ucis. 

Acei cari luptaseră cu el găsiră însă o altă 
femeie din neamul lui Bogdan întemeietorul, 
poate o soră a lui Laţco. O chema Mușata, dar, 
fiindcă trecuse la catolicism, i se zicea Marga- 
reta. Ea luase de bărbat pe un Ştefan-Vodă, 
cu care avu trei fii: Petru, Roman şi Ștefan. 
Aceştia se războiră întăiii, apoi domniră pe rînd. 
Un act al lui Roman pomeneşte pe mamă-sa 
Mușata, la 1392. Petru era ortodox, dar mamă- 
sa clădi, în Siretii, biserica Sf. loan Boteză- 
torul, unde fu şi îngropată. 

Nu știm de unde venia Anastasia, soția lui 
Roman, care fu îngropată în orașul şi în bise- 

rica făcută de soţul ei, la Roman. Am bănui că 
era fiica lui Iuga și a celei d'intăiă Anastasia. 

Obiceiul înrudirii cu străinii urmează și mai 
departe, căutindu-se principese litvane saii chiar 
polone, catolice. Cea diintăiii Doamnă a lui Ale- 
xandru-cel-Bun, îngropată la 1410, supt baptis- 
teriul bisericii latine din Baia, e catolica Mar- 
gareta, cu care el se căsătorise încă din Polonia, 
find pretendent numai la coroana Moldovei. A 
doua soție a marelui Voevod poartă numele de 
Neacșa saii — cum tălmăciaii cărturarii — Ana, 
şi era poate o fiică a lui Mircea-cel-Mare: ea născu, 
la 20 Iulie 1409, pe moștenitorul tronului, Ilie, iar, 
la o dată următoare, pe acea Chiajna, care muri 
abia în 1479, nemăritată, căci nu găsise un bărbat 
de potriva ei. Mormîntul Anei se vede şi astăzi în 
mănăstirea Bistriţei, lîngă păretele din stînga : 
data morţii, însemnată acolo, e 2 Novembre 1418. 
Îndată stăpînitorul moldovean, care era destul 
de bătrin acum, pețeşte pe o rudă, o vară a 
regelui Poloniei, Ryngalla, care era şi ruda lui 
«în al treilea grad», de pe bunică-sa Mușata, 
fiică a vre unei Polone. Căsătoria se desfăcu, 
fără copii, în 1421, după cererea Ryngallei, care 
arătase că soțul ei nu vrea în ruptul capului 
să se facă și el catolic, 

Dar, peste puţin, o altă nuntă cu mireasă ve- 
nită de peste hotare se serbă în Suceava. Vla- 
dislav, regele Poloniei, se căsătorise a doua oară 

cu fata unui duce litvan, Sofia, şi Alexandru 
ceru pentru moștenitorul săi Ilie pe Marinka, 
sora reginei. Mitropolitul cel d'intăiii al Moldovei, 
Iosif, o rudă a Domnului, făcea slujba nunţii la 
23 Octombre 1425. Marinka fu o bună şi cre- 
dincioasă soţie pentru bietul Ilie Voevod, care 
muri orbit de fratele săi, și o mamă plină de 
îngrijire pentru fiii săi, Roman şi Alexandru, 
cari se luptară mult timp pentru Coroană și 
muriră amîndoi otrăviți. Fata lui Ilie și a Marinkăi 
— care era ortodoxă — se numi Anastasia, ca 
şi bunica ei. O soră mai mare a ei a fost soția lui 
Vlad Dracul, şi aceasta e cea d'intăiă căsătorie si- 
gură între cele două Case domnitoare romăneşti, 

Doamnele urmaşilor lui Ilie nu ni sînt cunos- 
cute. Dar se știe că unul dintre ei, Petru Aron, 
luă pe bătrîna soră a lui loan Corvinul, o fe- 
meie de 50 de ani, şi o Romîncă din Ardeal, 
de lege catolică. Deci aceasta e a doua căsă- 
torie princiară între Romînï din ţeri deosebite. 


Ştefan-cel-Mare era fiul lui Bogdan, fii el 
însuși al lui Alexandru-cel-Bun și al unei Oltea, 
care se mărită după scurta ei iubire cu Domnul 
și avu două fete (Maria, soţia lui Şendrea, şi So- 
rea) şi trei fii, Ioachim călugărul, Ioan şi Petru, 
ce sînt astfel frații întregi ai marelui Domn. 

El luă puterea în 1457, neînsurat, şi-şi căută 
nevastă la Ruși ca şi Ilie. Dar Ştefan merse pînă 

la Chiev și de aici îi sosi mireasa, Evdochia, 
fiica lui Olelko şi sora lui Simion cnejii, cu 
care făcu nuntă la 5 Iulie 1463. Viaţa eï a fost 
nenorocită şi scurtă. Ea muri în 1466, lăsînd 
numai o fată, Elena, pe cînd alte femei dădură 
băieți lui Vodă. Elena ajunse nevasta moșteni- 
torului tronului moscovit, loan. La 1484 i se 
năștea un fiù, Dimitrie, menit să iea moştenirea 
bunicului său, Marele-Principe, căci soțul Elenei 
murise. Dar soția cea de-a doua a bătrînului 
Principe, Sofia, din neamul împărătesc al Gre- 
cilor, care şi ea era mama unui fiù, se puse 
împotrivă. Elena și Dimitrie fură aruncaţi în 
temniţă la 1502, şi nu trăiră multă vreme după 
ce-şi căpătară libertatea. Fiica lui Ştefan-cel-Mare 
se stinse în durere la 1505. 

A doua soţie a lui Ştefan veni din Mangup, 
un orășel pe stincă, în Crimeia, unde stăpînia 
o ramură a Comnenilor împărătești din Trape- 
zunt. Maria Comnena fu cununată cu Ştefan la 
14 Septembre 1472, de sigur în mănăstirea cea 
din noŭ zidită a Putnei. Ea mavu nici-un fel de 
noroc: cei doi fraţi ai săi se luptară între sine, 
cel mai mic ucise pe cel mai mare; Turcii lu- 
ară în 1475 Mangupul și nu lăsară în viață, din 
tot neamul, decît un copil, care trecu la legea 
lor. Maria simți zguduiturile primejdiei din 1475, 
cînd Ștefan bătu pe Turci la Podul-Înnalt, şi 
ale nenorocirii din 1416, cînd el fu învins la 

Războieni şi cîtăva vreme nu ştiu nici dacă el 
mai trăește. Cu citeva zile înnaintea Crăciu- 
nului din 1477, ea muria, şi trupul, acoperit cu 
un giulgiii împărătesc, fu coborit în gropniţa 
Putnei. Piatra ei de mormînt poartă această 
inscripţie: «În anul 6985 (1477), luna lui Dechem- 
vrie 19, a răposat blagocestiva roaba lui Dum- 
nezeii Maria, Doamna blagocestivului lo Ștefan 
Voevod, Domn al țerii Moldovei, fiul lui Bogdan 
Voevod». 

Pe atunci creșteai la Curtea lui Ștefan-cel- 
Mare, lîngă mama lor, două roabe domneşti, 
fetele lui Radu-cel-Frumos, care li lăsase ca 
zestre marea lui frumuseţă. Ştefan nu fu cel 
din urmă care să vadă aceasta, și încă din 1480 
el lua pe Maria, ca a treia soţie a lui. Eaii 
dădu un fiù, Bogdan, care rămase singurul în 
viață şi moșteni Domnia, precum si o fată, 
Maria, care se stînse, nemăritată, ca şi Cneajna, 
în 1518. Maria Doamna însăși, care trăise două- 
zeci şi patru le ani cu gloriosul ei soț, se mai 
învrednici de şepte ani de viață, murind abia în 
Fevruar 1511. Mormiîntul ei se vede pînă astăzi 
în necropola domnească a Putnei. 


III. 


Neagoe Basarab, Domnul 'Ţerii-Romăneşti, luă, 
de sigur după suirea sa pe tron, pe acea Des- 

rate chipuri de Doamne romine. Foarte evla- 
vioasă, iubind ca și Neagoe clădirile, juvaierele, 
cărțile prețioase — aceste două însuşiri sînt în- 
trunite de închipuirea poporului în legenda 
care o face să-şi vindă podoabele ca să se 
poată mîntui clădirea mănăstirii de la Argeş—, 
bună soţie și duioasă mamă, ea nu-şi dezminţia 
neamul înnalt din care se coboria. Tatăl săă 
era numit de Sirb; Țarul Lazăr Despot şi era unul 
dintre cei din urmă representanţi ai neamului 
ce stăpînise două sute de ani asupra Serbiei. 
Un văr al ei, Maxim, adăpostit în Ţara-Romă- 
nească, al cărei Mitropolit ajunse, făcu lui Nea- 
goe scumpul dar al acestei femei alese. 

Nici Despina însă n'avu zile fericite. Fiii ei 
Ioan și Petru, fiica, Anghelina, muriră în vristă 
fragedă. După nouă ani de căsătorie, se stîngea 
şi soțul ei, încă tînăr. Fiul Teodosie, dezbrăcat 
de moștenirea lui, muria la Constantinopol, fără 
să fi putut avea măcar mîngiierea că i-a ador- 
mit pe braţe. Apoi, ea fugi în lume, rătăcind 
multă vreme prin Ardeal, dezbătindu-se cu da- 
tornicii unui soţ risipitor pentru lucrurile fru- 
moase. Două fete ale ei se aflaŭ lingă dinsa, 
Stana şi Ruxanda: şi cea mai mică era aşa de 
frumoasă şi, înțeleaptă, încît amîndoi Domnii ro- 
mâîni de atunci începură — ca în poveştile cu fata 
de Împărat — războiă pentru dînsa, în 1525. 

Fu învins Moldoveanul, Ştefan cel Tînăr, fiú 
al lui Bogdan Orbul şi nepot de fii al lui Şte- 
fan-cel-Mare (mamă-sa însă nu era Doamna lui 
Bogdan, Ruxanda, ci numai iubita lui, Stana, pe 
care o îngropă totuși în Putna). Solii munteni 
veniseră la Sibiiui încă de la 17 lanuar 1526 
pentru a lua pe frumoasa Domniţă Ruxanda. 
Nunta eï cu biruitorul, Radu de la Afumaţi, fu 
zăbovită puţin de războiii, şi ea nu se făcu decît 
în Maiu-lunie următor. 

Doamna Despina nu trecu însă în țară, cu 
toate că ginerele ei ceruse pentru aceasta și 
învoirea regelui unguresc. Încă în 1528, ea stătea 
tot în Sibiiă, trimițind numai din cînd în cînd 
ștafete, în țara unde domnise. Fiica ei cea mai 
mare fusese măritată cu Ștefăniță, care nu ur- 
mase exemplul tatălui său, ce ruinase țara pe- 
find mai multă vreme fără folos pe Elisabeta, 
sora regelui Poloniei. Încă din 1527 insă acest 
ginere era ucis şi se bănuia că Doamna, înţe- 
leasă cu boierii, i-ar fi pregătit sfirșitul. Şi ea 
dispărea însă peste puţin, la 1531. Cu doi ani 
înnainte, ginerele muntean era ucis şi el de 
ucigași, de neam mare, împreună cu un fii al 
său din întăia căsătorie. 

Băsărăbeasa rătăci deci și mai departe între 
străini. Abia în 1535 tronul muntean era căpătat 
de Radu Paisie, care luă de soție pe Ruxanda, 
cred, Radu făcu nunta la 1541; copilul lui cu 


www.dacoromanica.ro 


80 ISTORIA ROMÎNILOR ÎN CHIPURI ŞI ICOANE 


fata lui Neagoe primi numele de Marco, așa de 
obişnuit în baladele sîrbești. Bătrina Doamnă 
veni şi ea în țară, unde o găsim, stînd în Bu- 
cureşti, la 17 Novembre din acest an chiar. Dar 
căderea, în 1545, a lui Radu o aruncâ iarăși în 
pribegie. Acolo muri ea peste vre-o zece ani, 
la Sibiiă, unde-i plăcuse totdeauna să petreacă. 
Numele ei din urmă fu acela, călugăresc, de 
Platonida. Mitropolitul țerii Anania merse de-i 
aduse oasele la 1554, punîndu-le în gropniţa 
Argeșului, de unde de curînd le-a dat afară 
restauratorul clădirii, d. Lecomte de Noiiy. 

O nepoată a Despinei, Elena, fata «Țarului 
Ioan Despot», fu măritată prin 1530 cu Domnul 
moldovenesc Petru Rareș, a cărui soție d'intăiiă, 
fata vre-unui boier, Maria, murise în 1529, fiind 
îngropată la Putna. Elena, căreia i se mai zicea 
și Ecaterina — saŭ Cătălina — fu o Doamnă 
după chipul Despinei. Ea a ridicat bisericile 
Sf. Gheorghe și Ospenia din Botoșani şi a dă- 
ruit tuturor celorlalte odăjdii lucrate cu mîna 
ei, dintre care una, un aier, se păstrează încă 
la Putna. Şi ei îi era păstrată o viață bogată 
de multe primejdii și nenorociri. Năvălirea, în 
1538, a Sultanului Soliman o sili să fugă 
cu băiețașii Ilie şi Ştefan şi fetele Chiajna și 
Ruxanda, în cetatea ardeleană a Bistriței, unde 
multă vreme ea nu ştiu dacă soțul ei mai tră- 
ieşte, Cînd Petru se duse la Constantinopol să 

ceară iertarea Sultanului şi Domnia, ea avu 
iarăși lungi zile de straşnică nesiguranță, și la 
începutul anului 1541 cineva cerea ştiri des- 
pre «Măria Sa Petru-Vodă, pentru că Măria Sa 
Doamna Măriei Sale mă roagă să întreb de 
dinsul, căci mult se întristează». 

În Domnia sa cea de-a doua, Petru mai trăi 
cinci ani. Doamna, rămasă singură în 1546, 
avu durerea să vadă că fiul ei cel mare, Ilie, 
se făcea Turc. Peste doi ani» cel mic, Ştefan, 
era ucis de boieri, la l-ii Septembre 1552. 
Doamna avuse două fete. O altă Domniţă, din 
întăia căsătorie a lui Petru-Vodă, fusese soția 
Domnului muntean Vlad, un beţiv, care se în- 
necă în Diîmboviţă. Cea mai mare din Domni- 
țele Elenei, Chiajna, luă cu puţin timp înnaintea 
morţii tatălui ei pe noul Domn muntean, urma- 
şul lui Radu Paisie: Mircea Ciobanul. Cu dînsul 
avu ea, în 1550, un fii pe care-l numi Petru, 
după Petru-Vodă Rareș, apoi alți doi, cari pri- 
miră numele muntene de Radu (Mircea se zicea 
fiul lui Radu-cel-Mare) și de Mircea, după tată. 
Ea avu și mai multe fete: una din ele, Maria, 
fu căsătorită, în 1566, cu străbunul Cantacuzi- 
nilor, Mihail, zis Şaitan-Oglu saă «fiul dracului», 
dar, mirele fiind bătrîn și urit, ea fugi de lingă 
dinsul în calea spre Constantinopol. O alta, 
Alexandra, o a treia fură măritate după boieri, 
iar o a patra căzu pradă ambiţiei mamei sale şi 

trecu în haremul Sultanului Murad. Pe una din 
ele Chiajna voise s'o mărite cu ciudatul Grec 
lacob Heraclidul Despotul, care luase Domnia 
Moldovei şi — interesant amănunt — ea tri- 
mese. acestuia portretul miresei lui. 

Condeiul lui Alexandru Odobescu a făcut din 
Chiajna un tip de răutate îndrăzneață. De fapt, 
soția cumplitului Mircea Ciobanul va fi învățat 
ceva din însuşirile soțului ei. Dar din ceia ce 
săvirșeşte ea, într'o viață neobosită, după moar- 
tea acestui soţ, se desface numai o nestînsă pa- 
timă de a stăpîni. Plătind, uneltind, făgăduină, 
viclenind, ea face ca plăpindul Petru $Şchio- 
pul să caute moştenirea lui Mircea, apoi tot ea-l 
pune Domn în Moldova, ea capătă o clipă tro- 
nul muntean pentru un Vlad Voevod, care luase 
în căsătorie pe o nepoată a ei. Ea se luptă în 
1587 pentru ca Turcii să ajute pe un concu- 
rent la Coroana Poloniei, pe care dînsa îl cres- 
„cuse. Moare pe la 1588 abia, după ce cunoscuse 
toate cele bune şi rele ale vieții, de la Domnie 
pănă la negustoria cu mărunțișuri pe care o făcu 
pentru a trăi, în surgunul ei de la Alep, în 1575. 
Ea lăsă Domn prin Moldova pe fiul ei Petru, care 
numise Chiajna pe o copilă a lui, născută în 
1588. Ceilalți doi fii se turciseră de mult. Locul 
unde e îngropat acest zbuciumat trup de femeie, 
nu se cunoaște. 


www.dacoromanica.ro 


DOAMNELE ROMÎNE 83 

Deci în 1552 lingă Doamna Elena se afla nu- 
mai fata cea mică, Ruxanda. Maică-sa o măritâ 
răpede cu un anume Joldea, care luă Domnia 
ca loan-Vodă. Dar pribeagul Alexandru Lăpuş- 
neanu, fiul lui Bogdan Orbul şi al frumoasei 
Anastasia din Lăpuşna, iubita lui, năvăli în ţară 
şi cuceri și Scaunul şi mireasa. Elena fu zugru- 
mată din porunca lui, şi rămășițele ei încăpură 
supt piatra ce-și săpase de multă vreme lîngă 
soțul ei iubit. Ruxanda, o femeie evlavioasă ca 
şi mamă-sa, făcu loc în mănăstirea Pobrata şi 
fratelui ei ucis. 

Şi ea putea să deprindă de la bărbat — ca şi 
sora din 'Ţara-Romănească — toate tainele rău- 
tății. Legenda o învinuieşte că s'ar fi învoit la 
moartea prin otravă, în 1568, a bărbatului ei. Cind 
acesta muri, fiind acum, de frica Satanei, călugărul 
Pahomie, ea îngriji de trebile Domniei supt fiul 
ei, Bogdan. El era singurul care-i rămăsese, căci 
urma altuia, Petru, se pierduse, iar fetele ei se 
măritaseră cu boieri romini şi greci sai, ca Teo- 
fana şi Teodora, trecuseră supt lespezile de mor- 
mînt ale Slatinei, ori, ca Sultana, se călugări- 
seră. Bogdan mai mărită şi el două dintre dinsele 
cu Poloni, cari-i plăceaii mai mult decit orice 
neam pe lume şi între cari — ca şi Despot —își 
peți Doamna. Pănă să se însoare, el fu atacat 
însă peste Nistru de un nobil polon căruia-i fă- 
găduise pe o soră a sa fără să se ție de cuvint. 

Ruxanda nu trăi însă să vadă isprăvile nebune 
ale acestui cocon răă crescut din prea multă iu- 
bire: ea murise la 12 Novembre 1569, şi în astfel 
de împrejurări nu se găsi cine să-i scrie cîteva 
rînduri de pomenire pe mormint. 


Petrașcu cel Bun, tatăl lui Mihai Viteazul 1, 
după moartea Doamnei sale Voica, cu care avea 
o fată Maria, ce se mărit în ţară, iea, ca Domn, 
pe o altă fată de Logofăt, Stana, care pribegi 
multă vreme prin lume, după moartea soțului ei, 

Doamna lui Mihai Viteazul, fiul lui Petraşcu, 
Stanca, fusese întăia nevasta altui boier, anume 
Dumitru. Şi ea era Olteancă, și bărbatul ei a- 
cesta d'intăii: mama Stancei se chema Maria şi 
ea avea și un fiii, Dragomir. Căsătoria era făcută 
acura la 1588, şi jupăneasa lui Mihai ca boier îl 
văzu în 1593 ajungind Domn. Ea fugi în 1595, 
cînd cu năvala cea mare a lui Sinan-Paşa, în 
Ardeal, dar nu întovărăşi pe soțul ei cînd el nă- 
văli, în 1599, în această ţară, ci rămase la Bucu- 
rești și Tîrgovişte, lîngă fiul ei Nicolae Pătraşcu, 
pe care Mihai îl lăsase aici ca Domn. Stanca veni 
dincolo de munți numai în 1600, cînd, după în- 
frîngerea sa de către Nemţi și Unguri, nenoro- 





1 Născut acesta cu o Teodora (călugăriță: Teofana). 
Dacă ar fi fost fiii legiuit, nu putea ocupa boierii la duş- 
manii neamului săi, nici nu putea să jure, cu marturi, 
că Petraşcu nu e tată, Şi el a făcut şi una și alta, 

citul eroi avea nevoie să dea zăloage ca să fie 
lăsat să-și apere tronul muntean. De atunci ea 
n'a maï văzut pe Mihai, care peri ucis în anul 
următor, Întoarsă în țară la 1603, ea muri de 
ciumă, și numai alţii putură să se îngrijească de 
rămăşiţele Domnului ei pe care le așezară la 
Dealu Radu Buzescul și soția lui Preda. Fata lui 
Mihai, Florica şi fratele ei Nicolae înmormîntai la 
1605-6 pe bunica lor după tată, călugărița Teo- 
fana. Pesţe puţin, Domnița luă pe Preda din 
Greci, şi o vedem ceva mai tărziă purtînd jude- 
căți cu Marula, fata din flori a lui Mihai. 


Urmașul lui Mihai, Radu-Vodă Şerban, îşi 
trăgea drepturile de Domnie de la bunică-sa, 
Anca, prubabil o fată din flori a lui Neagoe 
Basarab şi văduva Banului Barbu, cel din urmă 
dintre Craioveşti. Ea stătea în Ilfov, unde și 
astăzi se văd de-asupra Argeşului, la Coeni, ră- 
mășşiţele strălucitului ei castel. Fiica Ancăi şi 
mama lui Radu fu Maria, moștenitoare a multe 
moșii. Şerban, fiind încă boier, luase pe Elena, 
care, din partea ei, foarte bogată, îşi trăgea 
neamul din vechii boeri de la Mărgineni, la ca- 
pătul cărora se pomenia Udriște bătrînul. Cînd 
Radu-Vodă muri, pribeag şi lipsit, la Viena, în 
1620, Doamnă-sa era încă în viaţă. Fata ei mai 
mare, numită Anca după bunică-sa, fu măritată 
apoi cu un tovarăș de pribegie, fiul lui Mihai 

Viteazul, şi copilul lor, care muri ca tînăr vi- 
teaz şi vestit, primi gloriosul nume al acestui 
bunic. Pe la 1640 numai, fata cea mai mică, 
Elena, care purta numele Doamnei, ajunse soția 
lui Constantin Postelnicul Cantacuzino. 

Viaţa acestei Domniţe e un curat tablou de 
patriarcală bunătate. Bună gospodină, mamă a 
mulți copii, fii şi fete, cari toți, afară de păti- 
maşul Şerban, cel mai mare, care ajunse Domn 
în 1678, se îndreptaii după sfaturile ei cuminţi, 
cînd moartea soțului zugrumat o lăsă stăpînă a 
casei —, miloasă cu casnicii și țeranii ei, ea se 
desface ca un chip blind din Scripturi în mij- 
locul unor aspre vremi viclene şi răzbunătoare. 
În Domnia lui Şerban, ea făcu drumul la Ieru- 
salim şi la Muntele Sinai, întovărășită de fiul eï 
Mihai, ctitorul mănăstirii Sinaia. Moartea o prinsă 
la o vristă foarte înnaintată, în ziua de 2 Mart 
1687, şi îngroparea ei lîngă soțul răposát de 
multă vreme, «în tinda bisericei den a dreapta», 
la Mărgineni, se făcu cu o cinste şi o durere 
adevărată, care nu se vedeai adesea. 


Doamne romînce sînt firește şi ale Movileştilor. 
Elisaveta, soția lui Ieremia, pare să fi fost fata 
unui boierinaş cu numele de Ciomirtan. Fetele 
ei se măritară toate în Polonia. Regina luă pe 
Mihai Wisznowiecki, înrudit cu vechea dinastie 
moldovenească şi fu bunica uriui al doilea cu acest 

nume, care ajunse rege al Poloniei, Maria fu 
soţia lui Ștefan Potocki, Caterina a lui Samuil 
Korecki, iar Ana, o femeie care se amestecâ 
în multe, stăpini pe rînd,'cu desăvirşire, patru 
bărbați. O altă fată, Zamfira, murise încă din 
1596: mormîntul ei se vede la Suceviţa. 

Ana sămăna bine cu mamă-sa, care nu era 
o femeie obişnuită, ci se poate alătura cu 
Chiajna în ceia ce priveşte energia sălbatecă. 
Murind Ieremia, fratele acestuia luă puterea, 
pe cînd Doamna gătise moștenirea fiului ei 
Constantin. Pentru a face Domn pe acest copil, 
ea otrăvi pe Simion şi începu o luptă înverşu- 
nată cu cumnată-sa, Marghita, care înnălțase 
acum pe fiul ei, Mihăilaş. Acesta fu gonit şi 
muri în 'Țara-Romănească, unde Radu Şerban, 
care voiă să-i dea pe fică-sa Anca, îi făcu loc 
la 1608 în necropola de la Dealu. Cînd Turcii 
scoaseră peste trei ani pe Constantin, ea năvăli 
cu acesta, care muri înnecat, apoi cu fiul lui 
cel de-al doilea, Alexandru, şi cu cel mai mic, 
Bogdan, cari fură prinși în 1615 de Schender- 
Paşa şi turciți. Doamna suferi atunci cea mai 
mare rușine din partea păgînilor, şi-şi desfăcu 
de jale și părul, închinîndu-l mănăstirii Suceviţa, 
unde se vede și astăzi, spune cineva care a fost 
acolo, «două codițe castanii deschis, lungi de 
o palmă și jumătate, împletite la partea de sus, 

fiecare în deosebi, și legate la un loc cu un 
fir de sirmă de argint», 

Elisaveta muri la Turci: «aŭ căzut», scrie! 
Miron Costin, «după un Agă turc, pînă la 
moartea ei». Cumnata văduvă se învrednici de 
mai multă și mai lungă fericire. Ea izbuti să 
facă pe fiul ei Gavrilaș, Domn al Ţerii-Romăneșşti, 
unde domnise o clipă și soțul ei mort, Simion-Vodă, 
şi, adunînd lingă dînsa pe copiii ceilalți, stă- 
pîni din mijlocul lor. Dar Gavrilaş fugi la 1620 
în Ardeal, cu fratele săŭ Ioan, şi pierdu pentru 
totdeauna nădejdea Domniei. Marghita, care dă- 
dea porunci în numele eï, intitulindu-se «lo 
Doamna Marghita, soţia răposatului lo Simion 
Voevod», trecu atunci în Polonia, la Lemberg, 
cu cei doi coconi ce-i mai rămăsese supt în- 
grijire. Moise Movilă ajunse mai tărziii, de două 
ori, Domn în Moldova, iar Pătraşcu se călugări 
și înnaintă pănă la înnalta treaptă archierească 
de Mitropolit al Chievului, unde dădu o îndrep- 
tare nouă Bisericii răsăritene. Şi ea petrecu în 
veșmînt călugăresc cei din urmă ani ai vieții, 
numind-se astfel Melania. 

Marghita avuse o singură fată, Teodosia, care 
se stinse în copilărie: piatra ei de mormînt la 
Suceviţa a păstrat data morţii: 1596. Deci Simion 
şi Ieremia pierdură în acelaşi an două fetițe, 
cărora singure li era lăsat să se odihnească în 
pămîntul strămoșilor lor. 

Alte femei din neamul Movileştilor se întîm- 
pină însă pe lingă Elisaveta, în zilele ei de 
pribegie la Poloni, cînd ţinea Curte aproape 
domnească la moşia ei, Uscie. Astfel, Maria 
Postelniceasa, văduva lui Chiriță Paleologul — 
care murise luptînd pentru Movileşti —; această 
Marie sai Măricuţă, care se numește în 1614 
«Maria de Lojna, din neamul Curicin», era în- 
săşși sora Doamnei, pe care o întovărășise în ne- 
norocirea ei. Apoi Logofeteasa Ileana, sora lui 
Teremia — altă soră luase pe Balica cel bătrîn 
—, care Ileana pare să fi fost văduvă după alt 
sprijinitor al Movileştilor, mort pe cîmpul de 
luptă: Vasile, fiul lui Leon Stroici. 

Altă tovarăşă de pribegie, altă văduvă era 
Elena Barnovschi, care moşteni mai tărziă acest 
bogat adăpost din Uscie. Ea pare să fi fost o 
vară a lui Ieremia. Fiul ei, Miron, însurat cu o 
fată a lui Radu Mihnea, ajunse Domn în Mol- 
dova, fugila Hotin, fu chemat din noii şi merse 

„pentru întărire la Constantinopol, unde Turcii 
îl tăiară, în 1633, ca să se înveţe boierii Moldo- ` 
vei a nu mai face Domni. Durerea făcu din E- 
Jena o călugăriță, monahia Elisaveta, şi casele 
din Uscie se umplură iarăși de jalea unei mame 
nenorocite. Dar sora lui Miron, Scripca, ră- 
mase poate în Moldova, unde fiica altei surori 
(Marica), Safta, luă pe Costin, tatăl lui Miron 
Costin, pe cînd o a doua fiică, Eftimia, se căsători 


www.dacoromanica.ro 


90 ISTORIA ROMÎNILOR ÎN CHIPURÌ ŞI ICOANE 
cu unul din bogații și puternicii Cantacuzineşti, 
Toma. 

Cu dînsa se mîntuia încă un neam de Doamne 
cărora soarta nu li-a cruțat durerile cele mai 
mari ale vieții. 


IL. 


De-acuma, timp de 250 de ani, încep Domnii 
de străini saŭ de Romini înstrăinați. Cînd nu 
aii ei tronul, el se găsește în stăpînirea vre unui 
boier de țară, înnălţat, în ciuda Turcilor, cu spri- 
jin nemţesc saii unguresc la Munteni, cu ajutor 
polon în Moldova. 

Singur Mihnea-Vodă, fiul lui Alexandru şi 
nepotul de fiii al lui Mircea Ciobanul, iea pe o 
Romiîncă, Neaga, fiica unui Logofăt din părțile 
Buzăului, și mama Domnului scrie unei surori 
că o asemenea legătură nu scade pe fiul ei, 
căci «bărbatul dă preț femeii» şi, orice ar fi 
fost înnainte, Neaga va fi de-acum Doamna țerii. 

Numele Doamnelor străine sînt cunoscute, dar 
nu și faptele lor, care nu există. Cele mai multe 
din ele sînt Grecoaice, din Constantinopol saŭ 
din Insule, dar întîlnim și cîte o Bulgarcă sai 
Polonă, ba chiar cite o Rusoaică, din Moscova. 

Astfel Alexandru fiul lui Mihnea, ctitorul d'in- 
tăi al mănăstirii Radu-Vodă, vine cu o Doamnă 
Ecaterina, care avea rude în Pera, în Veneţia: 

şi Genova, care avea simpatii catolice, de și ră- 
măsese ortodoxă; mama eï trebuie să fi avut 
însă un rost prin ţerile noastre, căci sora Eca- 
terinei, măritată cu un Vallarga, poartă numele 
romăneșc de Mărioara. loan-Vodă cel Cumplit 
(f 1574) fusese căsătorit, în timpurile sale de 
aventuri prin Moscova, cu fata cneazului Ros- 
tovului, Maria, care-i dădu un fii, Petru. loan 
Groznicul îi propunea în 1574 să iea pe altă 
fată de cneaz, dar el se însură cu fata pîrcăla- 
bului Lupea Huru; aceasta trăi încă multă vre- 
me după moartea soţului ei, rupt de cămile, şi 
avem de la dinsa o scrisoare romănească. Iancu 
Sasul e soțul Mariei Paleologa: ea trăieşte să 
vadă pe Iancu tăiat în piața din Lemberg şi-și 
duce apoi viaţa în întunerec, tot în acest oraș, 
încunjurată de prieteni, cunoscuţi și rude de-ale 
ei, cu toţii Greci din deosebite părți; Maria fusese 
măritată înnainte cu un Grec şi avea cu el un 
fiù, Filip, şi o fată, Chrysaphina. Petru Șchiopul, 
a cărui întăia soţie fusese fată de nobil arde- 
lean Elena Cherepovici — fiica lor se chiamă Tu- 
dorița —, luă apoi pe Maria Amirali, din Rodos, 
și în sfîrşit, în pribegie, pe tînăra roabă răscum- 
părată, Irina Doica, din care i se născuse fiul 
şi moştenitorul, Ştefan. 

Ștefan Surdul şi Aron-Vodă țin pe două fete 
ale lui Andronic Cantacuzino, căsătorindu-se cu 
ele la căpătarea Domniei sai în cursul acesteia. 

Doamna lui Radu Mihnea se chiamă Arghira ; 
Radu însoară pe fiul său Alexandru cu Ruxanda 
fata lui Scarlat Saegiul sai furnisorul de vite pentru 
măcelăria împărătească din Constantinopol. De 
și fiul lui Alexandru Iliaş se numeşte Radu, ma- 
mă-sa Elena trebuia să fi fost tot Greacă. Moise 
Movilă ţine pe Ecaterina, fata grecisată a lui 
Radu Mihnea, şi acesta dă altă fată lui Miron 
Barnovschi, ce ajunse apoi şi el Domn al Mol- 
dovei. Leon-Vodă, fiul lui Ştefan Tomşa — se 
zice —, e soțul unei Victoria, şi tatăl săii adusese 
cu dinsul în Moldova pe o Ginevră. 


Matei Basarab din Brincoveni aşeză pe tron 
lîngă dînsul pe Elina, fata lui Radu Năsturel 
Postelnicul din Fierăștii Ilfovului. Mama Elinei 
era Calea Calomfirescu, şi tatăl acestei Calea a 
fost poate unul dintre cei mai străluciți ostași ai 
lui Mihai Viteazul, pentru care luptâ împotriva 
Tatarilor şi îndeplini o solie la nunta lui Sigis- 
mund Bátory. El căzu însă supt grele bănuieli 
şi trebui să fugă în Ardeal. Chemat înnapoi de 
Domn, Radu se învoi numai cu greutate şi, după 
cîtva timp, putu să vadă că se temuse pe drep- 
tate, căci Domnul trimise, în urma unui ospăț, 
pâtru slujitori ca să-l omoare. El peri, dar lup- 
tîndu-se, căci, spune cel cea păstrat amintirea 
acestor lucruri, «era om foarte viteaz şi în toată 
Ţara-Romănească nu mai era altul ca dinsul». 

Poporul n'a uitat aceasta, şi pănă tărziă a cîntat 
tristul sfîrșit al viteazului fără de noroc. 

Foarte evlavioasă, Elina a ridicat două bise- 
rică, la Negoieşti şi la Fierăşti. Iubitoare de în- 
vățătură, ca și fratele ei Udrişte, care a fost cel 
d'intăiă cărturar de slavonește al timpului săi, 
ea a cheltuit pentru tipărirea unei cărți de cîn- 
tări, unui Triod slavon. Gospodină harnică, o 
vedem cerînd odată de la «Catrina judeceasa», 
soția magistratului săsesc din Braşovul vecin, 
zizvoade de peteare, și mai mari, şi mai mici, 
şi de cilți şi de tot fealiul»> și, nu mai puțin, 
«sămenți de flori de tot feliul>. Femeie îndrăz- 
neaţă, ea purtă de grija ţerii, în 1633, cînd soțul 
ei, care-şi luase Scaunul cu armele, merse la 
Constantinopol să-și capete întărirea, și avem 
încă o foarte cuminte scrisoare romănească pe 
care o îndreptă ea atunci către prietenul din 
Ardeal al lui Matei, Gheorghe Rákóczy Liu. 

Elina mavu noroc să-i trăiască fiul, care fu nu- 
mit şi el Matei, dar bătrîna stătu, aproape pănă 
la sfirşit, pănă în 1653, lingă bătrinul ei. Mor- 
mîntul ei se vede la mîna dreaptă, cum intri în 
biserica domnească de la Tirgovişte, şi în ins- 
cripția săpată pe marmură se pomenesc prin 
frumoase cuvinte slavoneşti toate însuşirile şi 
faptele ei bune. 


Frumosul şi impunătorul Vasile Lupu, dușma- 

nul lui Matei-Vodă, luase în boierie pe Tudosca 
fata lui Bucioc, un socru de viitor Domn care 
a murit tras în țapă de Turci. Ea trece aproapt 
nevăzută înnaintea noastră, răspîndind miloste+ 
niï la biserici. Fiul ei loan nu trăi multă vreme, 
fiind de la început de o fire bolnăvicioasă; dar 
ea nu ajunse să şi-l vadă mort. Dar tot aşa n'apucâ 
nici bucuria nunții celor două fete ale ei, vestit 
de frumoase: Maria și Ruxanda. Cea d'intăiii 
se mărită cu Janus Radziwill, unul din cei mai 
mari magnați ai Poloniei, și făcu după căsătorie 
— cea d'intăiii dintre Romînce — o călătorie în 
Apus. Într'un portret la Academie ea apare în- 
trun bogat costum polon: o față lungăreață, 
obrajii rumeni, ochii mari negri și părul bogat. 
S'a stins între străini, după ce tot neamul ei se 
mîntuise afară de sora Ruxanda. Aceasta n'avu 
noroc în toată viața ei, și a fost totdeauna Jertfa 
celei mai brutale sălbătăcii. Ea trebui să pri- 
mească de soț pe fiul de Hatman căzăcesc Ti- 
muş, care o peţi arzînd satele Moldovei și go- 
nindu-i tatăl îù codri, şi care veni la nuntă, 
stingacii în hainele ce nu-l prindea, mic, cu 
fața de Tatar stricată de vărsat, şi prinse a-şi 
tăia unghiile la fereastă pe cînd sunaă musicele 
și se întindeaii danţurile pentru bucuria de nuntă 
a Domniței. Se duse departe, ea luxoasa și în- 
vățata fată a lui Vasile-Vodă, și trăi între Cazacii 
bețivi, zgomotoşi şi lacomi de sînge, între fe- 

meile lor ţinute ca slugile. Apoii-l aduseră mort 
de supt zidurile Sucevei, unde o ghiulea-i sfăr- 
mase genunchiul, și adăpostul ei de văduvie fu 
la Rașcov, chiar pe malul Nistrului, aşa încît pri- 
veliştea țerii îi era totdeauna supt ochi. În zădar 
o chemă de acolo fratele ei vitreg, Ștefăniță, în 
scurta lui Domnie. Dar cînd dezbinările intrară 
în Căzăcime şi cînd cumnatul ei Iurie peri şiel, 
Ruxanda se întoarse în Moldova, unde avea mo- 
şie la Delenii Botoşanilor. Acolo îmbătrini ea în 
apucături de stăpină. O moarte grozavă o aş- 
tepta. Fugi înnaintea Polonilor ce năvăliseră la 
1687 în țară şi se adăposti la Neamţ, dar şiaici 
răzbătu o ceată de Cazaci, cari tăiară pe prag 
capul stăpînei lor din vremea lui Timuș. 

A doua soţie a lui Vasile a fost o rudă a 
Hanului tătăresc, o mare frumuseță circasiană, 
care, botezindu-se, luă numele creştinesc de Eca- 
terina. Cu dinsa avu Domnul singurul fiii care-i 
rămase pe urmă, acel Ştefăniţă. La căderea lui, 
ea fu încunjurată în Suceava, prinsă după uci- 
derea lui Timuș, închisă cu multă batjocură la 
Buciulești şi apoi lăsată în sfirşit, să plece lîngă 
soțul ei la Constantinopol, în urma căruia mai 
trăi o bucată de vreme, — şi după ce-i mu- 
rise fiul. 


Soţia lui Constantin Basarab, fiul lui Radu 
Şerban și a Elenei, fiica unui preot din Bucu- 

reşti, nu era din mare neam boieresc, ci a 
Stolnicului Nicolachi. Numele e grecesc, dar 
acest boierinaş era de sigur Romin, căci altfel 
mar fi dat fiicei sale un nume drept romănesc 
ca acesta de Bălașa. După ce fusese jupăneasă. 
de boier mulţi ani de zile, Bălașa avu parte să 
fie și Doamnă. Mulţămi lui Dumnezeii pentru 
aceasta ridicînd clădiri sfinte, Sf. Vineri din 
Tîrgovişte şi mănăstirea Jitianul. În cea dintăiii 
fu îngropată, cu pompă deosebită — patriarchul 
de Antiochia făcînd slujba —, la 1654, şi, peste 
cîteva luni numai, soțul ei pierdea Domnia și 
apuca un lung drum de nenorocire. 

Odată cu dinsul cădea şi vecinul săii moldo- 
vean, Gheorghe Ştefan, om roşcovan, grăsuliiă, 
plin de bună voie și gata de chefuri cu vin şi de 
curte pe lîngă femei. Încă din boierie, Gheor- 
ghe-Vodă ţinea pe o jupăneasă din neamul 
Boeştilor, Safta. O furase în mijlocul drumului 
fiindcă-i plăcuse. Bătrînul cronicar Neculce zice 
așa: «Gheorghie Ştefan-Vodă cînd era boier, 
murindu-i giupăneasa, aŭ rămas văduvoiii, şi, 
tilnind o giupăneasă săracă, frumoasă, tînără, 
anume Safta, aŭ timpinat-o pe drum, mergînd 
cu rădvanul la Iași, și aŭ poprit rădvanul cu 
sila, şi s'aii suit: fără de voie în rădvan, şi aŭ 
întors rădvanul înnapoi la casa lui. Și pre urmă 
aŭ primit şi ea, și s'aii cununat cu dînsul.» Ea 
navu norocul Bălaşei de a muri în fericire. 

GHEORGHE-VODĂ ŞTEFAN 
Domn al Moldovei (1653-8). 


După o stampă din vremea lul. 

Cu soțul ei gonit ea trecu în Ardeal, unde nă- 
dăjdui o clipă să vadă iarăşi strălucirea Domniei. 
Apoi Gheorghe Ştefan porni tot mai departe în 
ţeri străine, pănă în Moscova, pănă la Marea Bal- 
tică. Dar pe dinsa n'o ținu mult timp cu el, 
căci o fată din casă, Rusoaică de neam, Şte- 
fana Mihailova, cîştigâ prin tinereța ei inima bă- 
trinului Domn izgonit. Cu Ştefana, care se dă- 
dea drept Doamnă, trăi şi muri pribeagul, pe 
cînd Safta stătea liniștită în Moldova, între cre- 
dincioșii ce-i rămăseseră din timpurile bune. Şi 
cronicarul Neculce, pe care-l auzirăm mai sus, 
a văzut pe biata bătrînă, care pecetluia încă scri- 
sorile ei cu bourul Moldovei și îşi zicea Doamnă 
a acestei țeri. 


Ghica bătrînul, urmașul lui Gheorghe Ştefan, 
nu avea Doamnă. Fiul său Grigore ţinea pe o 
Moldoveancă, Maria, fiica lui Matiaş Sturdza, şi 
aceasta avu iarăşi zbucium şi durere destulă cu 
bărbatul ei. Trecu din Moldova la Munteni, de 
pe tron în toate pribegiile și primejdiile. Născu 
un copil în Ardeal, unde numai mila lui Mihail 
Apaffy, principele ţerii, o scăpă de a fi dată în 
mîna Turcilor, pe cari Grigore-i trădase. Rătă- 
cirile ei aŭ dus-o şi prin Veneţia, de unde veni 
în 'Ţara-Romănească purtind scumpe haine de 
modă străină, pe care datina țerii nu o îngădui 
să le păstreze. Avu un singur fii, Matei, care 

nu domni, şi două fete, dintre care una luă un 
boier moldovean, pe Antohie, Jora poate, iar 
cealaltă pe fiul lui Antonie-Vodă Roset, Iordachi. 
Ele trăiră tot prin ţară, pănă la moarte, si poate 
şi ea pe lingă ele, după ce ajunse în văduvie. 

Istratie-Vodă Dabija, bătrînul care ajunse Domn 
al Moldovei în 1661, avea lingă diînsul pe bă- 
trîna lui, Catrina sai Dafina. Ea fusese măritată 
şi cu un Buhuș, şi avea din această căsătorie 
d'intăiii o fată, Anastasia. Anastasia Buhuș, fiastra 
lui Dabija, luă pe Grecul rumeliot Duca, şi la 
moartea lui Istratie-Vodă, Moldovenii avură pe 
Vodă Duca. Anastasia-i dădu mai mulți urmaşi, 
dar n'avu de loc grija numelui ei bun, nici faţă 
de soț în tinereţă, nici la bătrineţă față de co- 
pii. La Bucureşti, cînd Duca se prilejia domni 
acolo, se zicea că Doamna iubeşte pe frumosul 
Logofăt Şerban Cantacuzino cu lunga barbă 
neagră şi frumoşii ochi mari. lar, după ce se 
duse la Constantinopol cu copiii, foarte puţin 
scîrbită că e văduvă, ea prinse dragoste pentru 
un beiă de Maina. 

Şerban Cantacuzino ţinea ca Domn pe o Maria 
fiica unui boier Gheţea, de loc din Bulgaria, din 
Nicopol. Se ştie atîta că Doamna Maria a fost 
foarte evlavioasă și că a ştiut să-şi crească 
foarte bine, dacă nu băiatul, cel puţin cele patru 
fete. Trei dintre ele se măritară cu boieri mun- 
teni, dar Casandra fu Doamna lui Dimitrie Can- 

temir cel învăţat. Domnița Maria împărtăşi soarta 
foarte schimbătoare a soțului ei, neastîmpăratul 
şi nenorocitul boier Constantin Bălăceanu, ucis 
într'o luptă cu Turcii, 

Marica lui Constantin Brîncoveanu şi Păuna 
lui Ştefan Cantacuzino încheie rîndul Doamne- 
lor de ţară la Munteni, precum la Moldoveni se 
întîlnește la urmă Ana, a doua soție a lui Mihai 
Racoviţă. Marica se vede a fi fost o bună gos- 
podină patriarchală, darnică şi harnică, bucu- 
roasă de mulţii copii— patru băiați şi şepte fete 
— pe cari i-i dăduse Dumnezeŭ. Bătrineța-i pre- 
gătia însă grozava veste a uciderii întregului ei 
neam la Constantinopol, în 1714, de securea 
călăulu, într'o zi de bucurie, care era tocmai 
ziua ei, Sîntă Maria din August. Stătu un timp 
surgunită de Turci la Chiutaie, apoi ea se în- 
toarse cu fratele ei Pană în ţara, unde fuseseră 
Domni şi bunicul ei de pe tată, Antonie-Vodă 
din Popești, și răposatul ei soț. Era acum o 
biată văduvă săracă şi cu multă durere ea se 
roagă de Braşoveni, în două rînduri, să-i plă- 
tească o veche datorie, ca să scape şi ea de 
datornicii ei. Nici moartea, nici locul de îngro- 
pare al Doamnei cucernice, care a făcut de 
piatră la București Biserica dintr'o zi, nu ni 
sînt cunoscute. 

Păuna era fiica unui Greceanu. Încă înnainte 
de căderea soțului ei, se zice că ea avuse ve- 

denii care prevestiaii o nenorocire, La 1716 
Ştefan-Vodă era gâtuit, lăsind în urmă o femeie 
cu mintea slăbită şi doi copii nevriîstnici, Ace- 
știa se 'aleseră răă, lar mama lor, după ce vîn- 
turâ o bună parte din Europa, cerşind ajutoare 
de drum, de la Împăratul, o pensie, se aşeză 
în Ardeal, iar unde avea moşia Recea, în Țara 
Făgăraşului, Acolo muri, bătrînă şi singură, în- 
trun tărziă, 


X 
* * 


Doamnele veacului al XVI-lea ştiă să se lupte 
pentru Domnie, să poruncească oștilor, să pe- 
depsească dușmanii, să cîrmuiască ţara şi să 
judece. Şi de la Doamnele din cestălalt veac, 
al XVII-lea, pornesc porunci şi, întîmplător, ho- 
tăriri de judecată. Cind aşa-numita «era fana- 
riotă> începe după 1700, soțiile Domnilor, mai 
mult străine, nu mai aŭ însă nici un amestec în 
trebile ţerii, ci lincezesc în gineceŭ, în seraiul 
Curţii, apărînd numai la hramuri și la cîte un 
alaiii. Despre cele trei soţii ale lui Nicolae Ma- 
vrocordat, despre cele două ale fiului săii Con- 
stantin, despre soţia a doua a lui Grigore Matei 
Ghica, Zoiţa, nu se poate spune nimic, Intîmplarea 
face să știm că Raliţa, Doamna celui d'intăiii 
Callimachi, era o ageră stăpînă de casă. Nici 
acele Doamne pe care le atinge cea mai mare 
nenorocire, soțul lor fiind înjunghiat saŭ deca- 

pitat, nici acelea nu fac să se audă pănă la noi 
o plingere. 

Cu loan Sturdza și Grigore Ghica, cel d'in- 
tăiii avînd încă pe bătrîna lui, Ecaterina Doamna 
(Roznovanu), cel de-al doilea despărțit de soția 
sa, Maria Hangerli, fiica Domnului cu acest 
nume, ucis în București, — Doamna Marghioala, 
vestit de vorbăreață, de primitoare și de nea- 
stîmpărată —, începe vremea cea nouă, la 1822. 
Doamnele acestui timp sint prea cunoscute, ca 
să trebuiască a se vorbi de dînsele. Adevăratele 
chipuri eroice sait duioase sînt însă ale unor tim- 
puri acum depărtate. 

Despre îmbrăcăminte şi locuinţă. 
I. 


Îmbrăcămintea şi locuința sînt strîns legate în- 
tre dinsele. Ele pornesc de la aceleași foarte 
vechi obiceiuri și se supun, în desvoltarea tim- 
pului, la aceleaşi mode şi înriuriri trainice ve- 
nite din străinătate. Boierii iubitori de Poloni 
din veacul al XVI-lea poartă veşminte ca acelea 
de peste Nistru şi, în același timp, aduc mobi- 
lării anumite schimbări care o apropie de a po- 
porului model. Și mai de mult cei ce clădiai cu 
meșteri saşi, cum vedeau clădirile, în pribegie 
sai în călătorii, l4 Braşov, la Sibiiă, la Bistriţa, 
aceia căutau să-și potrivească şi veşmîntul şi 
podoabele după acelea, de forme apusene, care 
se întilniaă în Ardeal. Turcii aŭ impus pe urmă 
gusturile lor în veşmînt şi în acelaşi timp în îm- 
părțirea şi împodobirea casei. Cea din urmă in- 
fluență, care trăește şi pînă astăzi și nu se mai 
poate înlătura, curentul apusean, a atins în ace- 
laşi timp, prefăcindu-le, haina şi casa, elementele 
și podoabele uneia și ale celeilalte. 

Studiul acesta îndoit se poate face deci în 
acelaşi cadru, şi din această tratare îmbinată nu 
poate să iasă decit folos, o înțelegere mai de- 
plină. 

Cind se vorbeşte însă de îmbrăcăminte şi lo- 
cuință, trebuie să se înțeleagă acea îmbrăcăminte 
şi locuinţă care se preschimbă în urma jocului 
înriuririlor străine, Deci e numai a Domnilor, 
boierilor, negustorilor mai bogați şi a clericilor 
mai înnalți. Clasa numeroasă şi hotăritoare în 
ceia ce priveşte munca și păstrarea însuşirilor 
neamului, a țeranilor, aceia a păstrat în multe 
părți pînă astăzi vechiul săi port şi vechiul săi 
meşteşug de clădire, pe care singură şi le face. 
În îmbrăcăminte, căciula, minteanul, sumanul, ze- 
ghea, cojocul, ițarii, bernevecii țeranului sînt ace- 
iaşi astăzi ca pe vremea lui Basarab şi lui Bog- 
dan, întemeietorii, în al XIV-lea veac, ai prin- 
cipatelor. Tot aşa de statornic şi credincios aŭ 
păstrat femeile satelor vălurile, pieptănătura în coză 
și conciuri, cămăşile înflorite cu cusături şi flu- 
turi, pieptarele, cojocelele, fotele, zăvelcile, opre- 
gurile celui mai vechiii trecut. Deosebirea ce se 
vede astăzi între Ţinuturi şi în ceia ce privește 
înfăţişarea pe din afară, împodobirea cu văpseli 
saŭ forme aplicate asupra tencuielii, înpărțirea 
pe din lăuntru, natura și croiala uneltelor și 
cioveielor casei, — toate acestea n’aŭ suferit decît 
în timpurile din urmă unele schimbări care sînt 

îmbunătățiri, silinți către mai frumos şi mai 
trainic. În afară de aceste vechi forme, pe care 
le-ai apucat în chip vădit, şi care nu se poate 
tăgădui, de la strămoșii traci, ce aii lăsat părți 
din aceleaşi obiceiuri de îmbrăcăminte şi locuință 
veciniior noştri slavi de peste Dunăre, în afară 
de această moştenire de două ori milenară de 
la aceia cari aŭ început, în Balcani ca şi Car- 
pați, viața de cultură, — poporul nostru n'a pu- 
tut crea. El a părăsit pe alocurea mîndreța sim- 
plă şi practică a trecutului pentru a lua mai 
„ dăunăzi din mînile negustorului, evrei mai ales, 
forma cea mai proastă şi mai ieftenă a îmbră- 
căminții, şi chiar clădirii și mobilării apusene. 
Femeile îmbodolite sai înfăşurate în barizuri, 
cusute grosolan în polcuţe şi fuste de tirg, ba 
chiar în rochii cu volane după jurnale de modă 
răsuflate, care primesc astăzi în Moldova de 
răsărit, cu oarecare mindrie, pe străin puindu-l 
în fața păretelui căptușit cu fotografii stîngace 
saŭ mesuței de modă nouă, înflorită cu cutii, 
strălucitoare de chipuri frumoase, pentru săpun 
saii ciocolată şi cu cărți poştale ilustrate,— ace- 
lea aŭ părăsit o adevărată avere, fără a da în 
schimb ceva de la sine. 


Portul și clădirea aŭ evoluat, ajungind din 


vreme în vreme la înfățişări cu totul deosebite 
de acelea de la care se plecase, numai în acele 

clase superioare ca bogăție, ca neam saŭ ca 
dregătorie, de care am vorbit. 

Această evoluţie se poate împărți foarte neted 
și sigur în cîteva perioade. Și anume: 

1. Întăiii avem înriurirea orientală bizantină. 
E cea mai veche şi aceia pe care o putem cu- 
noaște mai greii prin cercetarea de-a dreptul. 
Ea a fost luată, prin Slavi, Sîrbi și Bulgari, de 
peste Dunăre, și a durat puțin, fiindcă focarele 
de influență s'aă prăpădit cu totul încă din 
veacul al XV-lea, prin cucerirea turcească. 

2, Paralel cu cea d'intăiii, şi înlocuind-o în 
curînd cu totul, e influența Apusului, care trece 
la noi prin Sași şi prin Poloni mai ales, întru 
cîtva prin Italienii, mai ales Genovesi, cari fă- 
ceai negoțul în părțile Mării-Negre. Ea stăpi- 
neşte cu totul pănă în a doua jumătate a vea- 
cului al XVI-lea chiar, amestecîndu-se numai 
de la o bucată de vreme, după 1500, cu a doua 
influenţă bizantină. Moldova, care nu era -de-a 
dreptul mărginaşă cu Răsăritenii, a avut-o în- 
trun chip mai deplin, mai desăvirșit și mai 
trainic decît 'Țara-Romănească, despărțită numai 
prin apa Dunării de Balcani. 

3. Cea de-a doua influenţă bizantină vine prin 
Grecii din Constantinopol şi din insule, tot mai 
mult amestecați în toate ramurile vieții noastre, 
apoi prin Romiînii, vinători de Domnie şi boieri, 
cari petrec o mare parte din viața lor în locu- 

rile răsăritene, La sfirşit, această influență capătă 
o înfățișare turcească (în fond, însă, şi aceasta, 
tot bizantină). Aceasta se întîmplă în veacul al 
XVIII-lea, cînd ne dăm după așa numiții Fana- 
rioți, cari și “ei se dădeau după stăpinii lor, 
Turcii. 

4. În sfîrşit, Rușii mai ales, dar şi Austriacii, 
„cari aŭ ocupat de atitea ori principatele în vea- 
curile al XVIII-lea și al XIX-lea, meşterii nemți, 
neguştorii brașoveni şi lipscani, cari aŭ pătruns, 
de pe la 1774 mai ales, în ţară, Evreii, cari 
aŭ năpădit Moldova, consulii, călătorii, profe- 
sorii, actorii ambulanți, toți aceștia aŭ impus fe- 
lul de viață al Apusului, în care trăim astăzi 
în chipul cel mai complet, — cît priveşte îm- 
brăcămintea şi locuința. Negoţul Europei are 
interesele sale ca să adoptăm la vreme toate 
rafinăriile, adesea ori urîte, costisitoare, netreb- 
nice și nesănătoase, ale unei civilisații pripite, 
zgomotoase, aspre şi trufașe, care mare prin 
urmare numai părți bune. 


IL. 


În veacul al XIV-lea, Bulgarce, Sirboaice, 
poate Bosniace, de sigur şi vre-o rudă bizantină, 
făceaŭ parte din familia domnească a Munte- 
nilor. În boierimea lor se găsiaŭ atîția cari, în 
multele nenorociri care căzuseră asupra penin- 


www.dacoromanica.ro 


110 ISTORIA ROMÎNILOR ÎN CHIPURÌ ȘI 1004YE 
sulei balcanice, descoperiseră că e mai bine să 
trăiască cineva dincoace de Dunăre. Prin aceşti 
factori aŭ pătruns obiceiurile şi datinele răsă- 
ritene. Acestea nu erai altele decit cele împă- 
rătești bizantine, în legătură cu Imperiul roman 
de odinioară. Din causa acestei înnalte obiîrşii 
a lor, ele nu puteai fi privite decît cu un res- 
pect, cu o admiraţie fără de margeni de o so- 
cietate care începea abia să se desfacă din ma- 
sele poporului. 

Pe de altă parte, Ţara-Romănească, alcătuită 
mai de mult, a dat la rîndul ei Moidovei ceia 
ce ea însăşi primise de la vecinii de peste Du- 
năre, — căci pe atunci era încă acea cultură 
romano-greacă ce se întindea în chip firesc de 
la miazăzi la miazănoapte. 

Astfel, viaţa claselor noastre înnalte s'a bizan- 
tinisat în parte, dacă nu în întregime. 

Începînd cu locuința, dacă mănăstirile ce se 
durează în acest veac sînt imitate după cele 
sîrbești, dacă Mitropolia Argeșului e o umilă 
clădire bizantină, puţinele case mai bogate, în- 
nălțate poate chiar de aceiaşi meșteri, vor fi 
avut înfățișarea exterioară obișnuită în Răsărit: 
clădirea umbroasă cu ferești mici, pridvor pe 
stilpi şi bogată grădină împrejur. Ca și în cele- 
lalte părţi răsăritene, mobilarea va fi fost de 
tot neindestulătoare. Divanurile, lungile paturi 
de odihnă neîntreruptă, care șerpuiesc în jurul 

Din «Istoria lui Ştefan-cel-Mare». 

păreților, mesuțele săpate şi încrustate cu sidef 
și fildeş, multele covoare care căptușesc întreaga 
încăpere nu par să fi pătruns însă la noi. Căci 
ele nu fusese primite nici de aristocrația har- 
nică şi războinică a Sirbo-Bulgarilor. 

În costum, moda bizantină a fost luată în în- 
tregime de Domni, cari voiaii să se arăte cit se 
poate mai asemenea cu împărații bizantini, mo- 
del veşnic al oricărei stăpîniri în Răsărit. Şi 
Marii noştri Voevozi aŭ purtat de la început la 
zilele mari cununi de aur, lungi rochii de bro- 
card de aur, papuci de piele supțire, cu călciiul 
mic și vîrful rotunzit; și eï şi-au lăsat părul pe 
spate, învirtit în bucle, cum cerea eticheta îm- 
părătească. Așa vor fi ei înfăţișaţi de-acum înna- 
inte — cu o singură deosebire, pe care vom 
vedea-o îndată, — în chipurile amintitoare din 
bisericile şi mănăstirile clădite de dinşii. E o 
îmbrăcăminte care samănă cu a sfinţilor — Îm- 
păraţii bizantini şi 'Ţarii bulgari poartă chiar 
aureola în jurul capului— și cu a arhiereilor. 
Briul lui Neagoe-Vodă, acea bandă de țesetură 
deasă și delicată de mătasă și aur, lucrată la 
Sluczk, în Polonia, care se arată şi astăzi supt 
acest nume în comoara dela Argeș, samănă cu 
patrafirul ce împodobește pe preot în timpul 
slujbei, şi, în jurul gîtului, Manuil Paleologul, 
contemporanul lui Mircea cel Bătrîn, are, într'o 

miniatură din 14081, un omofor ca acel ce se 
poartă de preoți. 

Un singur chip domnesc din acest timp a ajuns 
pănă la noi. E Mircea cel Bătrîn, avînd lîngă 
dinsul și pe fiul săi, încă nevristnic, Mihail, chip 
zugrăvit în biserica de la Cozia şi în paraclisul 
de îngropare al aceleiaşi mănăstiri. Zugrăveala 
nu ecea dela început nici într'un loc nici în cel- 
lalt: în paraclis ea e făcută în veacul al XVI-lea, 
cind s'a înnălțat această bisericuță, luîndu-se 
chipul după acela din biserică, iar acesta însuşi 
a căzut la reparația din vremea lui Brînco- 
veanu și a fost făcut din noŭ atuncea. O repro- 
ducere foarte necredincioasă, prin prea multa 
împodobire, se dă la începutul volumului 1, par- 
tea a Il-a, din culegerea de documente externe, 
zisă Hurmuzaki, a. Academiei. 

Mulţi ar fi aplecați să vadă în îmbrăcămintea 
lui Mircea numai o înrîurire apuseană, deci un- 
gurească. Pare, mai ales aşa cum e reprodus, 
un cavaler în zale, cu mantia pe umeri și sabia 
la coapsă. Cînd îl compari însă cu vre-un chip 
balcanic din același chip, precum e al Despo- 
tului Constantin, în miniatura reprodusă exact 
la sfîrşitul volumului VII din colecția :Sbornic, 
a Ministeriului de Instrucție bulgăresc, vezi lesne 


1 Hertzberg, Geschichte des byzantiner und des osmani- 
schen Reiches, în col, Oncken, la p. 516. 

că cele mai multe elemente sint totuși bizantine, 
Mircea are ca şi Constantin cununița neînchisă, 
cu trei tamuri ascuţite, care era păstrată pentru 
stăpînitorii neatîrnați ce n'aveaă totuşi dem- 
nitatea de Împărați. Acelaşi e felul de a se lăsa 
părul, încă neîmpletit, dar umflat — cum îl poartă 
astăzi unii clerici tineri —, aceleași mustăți ple- 
cate în jos, aceiași linie fină a unei bărbi ce 
caută să se asemene cu a Mintuitorului. Aureola 
trebuie să fi fost luată lui Mircea de către imi- 
tatori. O haină strinsă, roşie la Constantin, ro- 
şie cu cercurele negre împiestrite cu albastru 
la Mircea, înfășură trupul. Benză de fir cuprind 
braţul la mijloc între umăr și cot, iar altele cer- 
cuiesc de mai multe ori încheietura minei. Pa- 
pucii, ascuţiţi în acest timp, se daŭ ca o mănușă 
pe picior: Constantin îi are, împărăteşte, roșii, 
pe cînd la Mircea ei sînt de fir aurit. Vulturii 
bizantini, cari se văd pe genunchii lui Mircea, 
dovedind o neîndoielnică înrudire bizantină, îm- 
podobesc doi cîte doi o lungă haină, de pe de- 
asupra, pe care Constantin o îmbracă, lăsînd să se 
vadă numai mînecile de la cealaltă. Din potrivă, 
Mircea n'are peste această din urmă haină strîmtă 
decît o manta roşie, brodată cu aur, care-i atîrnă 
pe umeri, așa încît se pot vedea margenile tunicii 
scurte, sabia, înfășurarea strîmtă a piciorului, 
ceia ce-i dă o înfățișare războinică, sprintenă. 
Mircea nare în mînă sceptrul, precum îl are 

Constantin, fiindcă el trebuia să ţie cu mîna 
dreaptă biserica închinată de dinsul lui Dum- 
nezei. 

Dacă Mircea se îmbrăca astfel, de sigur că 
Doamna sa purta veşmîntul Împărăteselor și în- 
naltelor Doamne bizantine saii slavo-bizantine. 
Și anume: coroniță cu mai multe ramuri ascuțite, 
haină de desupt croită larg, din brocard cu flori 
de 'aur pe fond roșu, verde saii brun, în deosebite 
nuanţe; ca podoabă a hainei acesteia d'intăii, o 
dungă de fir la gît şi o alta, tot aşa de lată, că- 
zînd în lungul veşmîntului, o a treia, în sfîrşit, cu 
pete ovale colorate tivindu-i margenea. Une ori 
dunga cea lungă din mijloc putea să fie înlo- 
cuită prin mai multe dungi paralele. Astfel, Teo- 
dora, soţia Împăratului bulgăresc Şişman, are 
două dungi de fir la mijlocul hainei, pe cînd 
alte două se desfac din niște cercurele de aur 
ce cuprind umărul de jur împrejur. Ca şi în veş- 
mâîntul bărbaţilor, un cerc de aur înfăşură braţul, 
iar cel de la încheietura mînii se prelungeşte 
de desupt pănă la cot. Mantia e totdeauna de 
altă coloare și primește une ori și ea benzi de 
fir; fetele ascund mînile în această mantie, pe 
cînd ele apar în cealaltă haină la femeile mă- 
ritate, fiind acoperite de mantie numai de-asupra 
umerelor. 

Acest costum, luat atunci, în veacul al XIV-lea, 
odată cu eticheta saŭ ceremonialul, odată cu 

limba de Stat și cu caligrafia, cu miniaturistica, 
în sfirşit cu toată arta slavo-bizantină, s'a păs- 
trat fără deosebire în toată epoca neatîrnării 
noastre, devenind pe încetul o sfintă datină, 
care nu se putea clinti. 

Cel d'intăiă Domn moldovenesc de la care 
avem chipuri autentice — iarăși cărți sfinte şi în 
bisericile de ctitorie, — Ştefan-cel-Mare, poartă, 
în adevăr, în evangheliariul de la Humor, unde 
e înfățișat înnaintea Maicii Domnului, costumul 
a cărei descripție urmează : 

Pe cap, cununa cu trei ramuri ascuţite, îm- 
podobită în cercul de jos cu pietre scumpe. 
Acelaşi păr lung, umflat, neîmpletit, ce cade pe 
umeri. Mustața supțire. Barba înfurcată, sămă- 
nînd cu a Mintuitorului, lipsește, ca şi aureola. 
Haina de desupt e de brocard cărămiziu: Dom- 
nul fiind îngenunchiat, nu se poate înţelege lun- 
gimea acestui veșmînt. Cea de-asupra e o lungă, 
largă mantie de brocard cu fundul vişiniii, prin 
care trec minecile. Pe margeni zugravul, care 
nu era tocmai priceput, a pus benzi de aur, dar, 
coloarea fiind slabă, ea sa cojit şi a căzut, lä- 
sînd pete albe, care sai tălmăcit greşit ca o 
margene de blană de cacom. Papucii, mai largi 
şi rotunzi, decît cei cari se purtaii în veacul al 
XIV-lea, în toată Europa, nu sînt nici aice de 
coloarea roşie a Împăraţilor. 

Pe o dveră sati perdea de ușă de la Putna, 

unde liniile sînt încă mai stîngace, dar colorile 
apar în toată desăvirşirea lor, Ștefan are aceiași 
coroană, cu trei ramuri înflorite şi o alta ascu- 
țită la margeni. Se vede numai mantia de aur, 
cu benzi de argint la git, la încheietură în lung 
şi pe margenea de jos. Dar acum o mînecă gre- 
oaie atîrnă într'o cădere solemnă, maiestoasă. 

Aceiași dveră dă unul din cele d'intăiii chi- 
puri de Doamne ale Moldovei care se cunoaşte 
pănă acuma. Maria, fiica lui Radu-cel-Frumos, 
poartă tocmai aceiași cunună. Un văl lung și 
larg cade pe umeri. Mantia e întocmai ca a lui 
Ștefan. E încălțată cu papuci roşii ca şi soțul ei 1, 

Pe un părete al bisericii Sfintului Nicolae din 
Iaşi, clădită de Ștefan, soția cea d'intăiă a lui 
Ştefan, Evdochia poartă cam acelaşi veşmînt, şi 
el se vede şi pe stofa cusută cu aur care era 
menită să acopere mormîntul celei de a doua 
Doamne a lui, Maria de la Mangop: de la cu- 
nuna acesteia atîrnă nişte podoabe în chip de 
şuviţe. 


În cursul veacului al XV-lea apare, întăiă la 
Munteni, ca în portretul din Ambras al lui Vlad 
Țepeș, tipărit de mine înnaintea volumului II 
din colecţia Acte și fragmente, gătirea părului 
în bucle. Astfel se desfac de supt coroană vi- 


1 Revista pentru istorie, archeologie și filologie. I. 
partea I. 

tele întuncate ale lui Radu-cel-Mare în pictura 
de la Govora şi ale lui Neagoe în aceia, prefă- 
cută dăunăzi, de la Argeş. Tot în costumul lui 
Ţepeş se vede pentru întăia oară obiceiul noŭ, 
luat de la Apuseni, de a înfăşura umerii cu un 
dolman de blăni scumpe, mai ales samur, cea 
mai căutată blană în Răsărit. Banda de fir de 
la git dispare, făcînd loc unui guler răsfrînt, 
Înpodobirea cu şiruri de mărgăritare, cu nasturi 
scumpi e iarăşi un adaus din acest timp, în 
care s'ar putea recunoaște influența asiatică a 
Turcilor. Cununa lui Neagoe are cinci ramuri 
înflorite. 

Cit priveşte înbrăcămintea Doamnelor, ea în- 
fățişează totuşi deosebiri. Haina de desupt e 
încrețită fin în lung, şi cam la mijloc ea pare 
că se desface printr'o cusătură în lat, formînd 
un pieptar şi o fustă. Greoi cercei cu mai multe 
ramuri, de aur şi mărgăritare, ajung aproape 
pănă la umeri. 


La luptă, în mijlocul afacerilor obișnuite, între 
ai săi, neapărat că Domnul nu păstra acest greoiă 
costum de pompă. Elemente apusene se ames- . 
tecaŭ în haina de toate zilele. Ştefan va fi purtat 
în luptă coiful rotund cu un ac ascuțit, care se 
vede, de pildă, pe mormîntul, de la mănăstirea 
Vieroşul, al lui Albu Golescu, care se războieşte 
călare cu duşmanii Domnului săii. Ţepeş își 

acopere capul cu o căciuliță de catifea vişinie, 
pe care de jur împrejur, în mai multe şiruri, sînt 
cusute mărgăritare. 


Stofele ce se purtaii pe atunci sînt bine cu- 
noscute. Le aduceai Grecii și Italienii cu posta- 
vuri răsăritene, «de peste mare», Ragusanii cari 
vindeaii marfă de Veneţia, adecă, în rîndul întăiii, 
brocardul, Armenii și Nemţii din Lemberg şi Cra- 
covia, Sașii din Braşov, Sibiiu și Bistriţa. 

Astfel, cît priveşte cele două d'intăii categorii 
de negustori; de la dinşii se cumpăra «camha», 
pe care Italienii o numiaŭ camocato, stofă ce se 
lucra în Răsărit, adesea cu flori de aur, cusături - 
cu fir sati, cum se zicea pe atunci, de sîrmă!, 
alte stofe de mătasă, barhet, taftă, serasir de aur. 
Ceilalţi vindeaii postavuri flamande, de Ypres şi 
de Louvain, sai germane, din Colonia, din 
Breslau, în sfîrșit chiar fabricate silesiene, care 
se chemaii de Cehia, fiindcă Silesia fusese reu- 
nită o bucată de vreme cu Boemia Cehilor, şi 
postav litvan 1. Saşii numiaŭ în vecul al XVI-lea 
calitățile ce se trecea la noi: Scharlach, adecă 
écarlate, postav stacojii, Stamett, Berchkammer 
şi mai ales postavul Schay, căruia şi noi îi zi- 


1 C., Ştefulescu, Măn. Tismana, ed. a 2-a p. 49. 

1 V, I. Bogdan, Documente și regeste privitoare la re- 
lațiile Ţării- Rumâneşti cu Braşovul şi Ungaria, Bucu- 
reşti 1902; ed. a 2-a, 1905. 

ceam șai şi-l întrebuințam mai des decit pe toate 
celelalte feluri! Dintre lucrurile confecționate, 
nu se aduceaii decît pălării gata, lucrate în Apus. 

Prin ele trebuie să se înțeleagă unele cum e 
a lui Țepeș în portretul din Ambras, pe cînd 
pălăriile greceşti aveaŭ virful înnalt şi margenile 
mari, ridicîndu-se tot mai mult spre ceafă, precum 
sînt acelea, foarte urite, care s'aii pus la modă 
acum, de cîteva luni de zile. Haine croite veniaii 
une ori din Polonia, ca și nădragi și poate că- 
măși, care încep a se întrebuința, ca articol de 
îmbrăcăminte deosebit de haină, abia în veacul 
al XIV-lea. Briiele leșeşti eraii mult căutate. Saşii 
mai trimiteau, dar numai ca dar Domnilor, evan- 
talii de pene de păun. 


Juvaierele şi scumpeturile jucaii un mare rol 
în podoabă, unul mult mai mare și mai trainic 
decît astăzi. Necontenit Domnii noştrii cereau 
de la meșteșugarii de peste munți păhare, vase, 
năstrape, cești, și tot felul de argintării, pentru 
podoabă şi înfrumusețare. Ca să-și facă cineva o 
părere despre bogăţia de lucruri scumpe ce cu- 
prindea casa unui om mare din Ţara-Romănească 
saii din Moldova la sfirşitul veacului al XVI-lea, 
pe timpul lui Mihai Viteazul deci, ajunge să răs- 
foiască lista, în întregime păstrată, a lucrurilor 


1 Socoteli ardelere, în Apendice la vol. XI din colecţia 
Hurmuzaki. 

ce rămaseră în Tirol pe urma lui Petru $Şchio- 
pul, Domn moldovean pribeag : 

Găsim în acest strălucitor pomelnic, din care 
se desfac parecă focuri de pietre scumpe și 
scînteierea lăptoasă a mărgăritarelor mari, ju- 
vaiere propriu zise, numite cele mai multe în 
turcește: inele, dilezicuri, zuliflicuri, cercei — 
Petru Cercel, venit din Apus, purta, după moda 
de acolo, el însuşi cercel —, kalhale, zingire, 
nezghepuri, mutcale, țimiruri, hangere cu pietre 
scumpe, fazvaturi de cai, felegene de aur, lef- 
turi cu ciamanduri» saii diamante, rubine ba- 
lașe (balais), «zmaragde», «<olmazuri», (tot dia- 
mante), «zafiruri», «<iacuturi», lanțuri sai lan- 
țuguri — pe care Domnti le purtau la git pe 
pe vremea lui Petru Rareş ca un semn deose- 
bitor al puterii lor — apoi: sinii, tipsii, tâlere, 
chipuri de dobitoace şi lucruri de argint şi aur 
bătut: şoimi, cerbi, boi, corăbii, năstrape, sfeş- 
nice, linguri, cupe, teascuti, chiar «călimări de 
argint cu cerneală», buzdugane, cuțite cu teci 
de argint scumpe, friie de «mătasă cu lanţuri de 
argint», friie de argint cu piruzele, «scări», 
şele, zăbăli de argint aurite, «săbii de aur pă- 
trate», perne cusute cu fir, cearşafuri cusute 
cu mătasă, gugiumane sai căciuli de sobol, 
caftane — îmbrăcăminte turcească — de serasir 
de aur, «cămăși roșii ale Doamnei», «15 cen- 
ghere muiereșşti», «feregele de catifea ale Doam- 

nei», «feregele de atlaz ale aceleiaşi», «<dulame 
de atlaz şi taftă» ale Domnului însuşi, băsmă- 
luţe turceşti, fin lucrate, mese de cristal, oglinzi 
în patru colţuri, cu cadrul de mătasă roșie şi 
turcoase, iacinte şi granate prinse în aur, cea- 
soarnice care se atirnaă la gît şi aveaii forma 
unui oŭ, peceți, amulete, «nasturi de cristal prins 
în aur, încunjurat de perle şi pietre scumpe», 
pînă şi verigi pentru picior, brăţare, «o scufie 
femeiască cu rose de aur şi mărgăritare mari», 
«o scufie neagră de catifea, cu mărgăritare mari 
şi rose mici de aur, pe care e prins un juvaier 
de aur, cu diamante şi rubine», «surguciuri cu 
pene de cocor, prinse în aur, garnisite cu măr- 
găritare şi rubine», «podoabe femeiești cu lanțuri 
lungi şi mărgăritare ce atîrnă de ele, pe care le 
întrebuințează femeile la cap> — şi într'adevăr 
le poartă, în picturile de la Argeş, Ruxandra, 
fata lui Neagoe, — brîie cu turcoase, rubine şi 
copci de aur — cum se vede una, minunat lu- 
crată în filigrană de Veneţia, între odoarele bi- 
sericii Curtea Veche din București —, «gulere 
cu mărgăritare pentru feciorașul Domnului», 
«gulere bătute în aur, în chipuri», cruci de purtat 
la gît, cu chipul Maicei Domnului pe ele, «de- 
getare de aur», felurite haine de atlaz şi damasc, 
de brocard, toate în culori vii, «scufii ungurești» 
pentru Domni, măntăli turceşti, de sobol, căp- 
tuşite cu roşu, mănuși, albe, galbene, care se 

aduceaii din Ardeal, şi cîte altele asemenea cu 
acestea, 

Ni s'a păstrat chipul bietului om, care a 
murit, în 1594, de dorul ţerii sale între atita 
bogăţie care nu-i folosia la nimic, căci nu se 
găsia nimeni să i-o cumpere cu preţuri cinstite?. 
Un meşter apusean l-a înfățișat aşa cum era el în 
viața de toate zilele, în viața fără strălucire și au- 
toritate a pribegiei între străini. O căciulă de sa- 
mur, destul de mare, își pleacă moțul de-asupra 
frunții lui. Din îmbrăcăminte se vede o haină de 
desupt, care trebuie să fi fost de atlas cu colo- 
rația tare; peste dinsa Petru-Vodă a îmbrăcat 
o alta cu mîneci scurte, care n'ajung nici pănă 
la cot; ea e prinsă numai sus și are pe amîn- 
două margenile chiotori cusute cu mătasă sait 
cu fir; se zărește briul, care stringe numai 
haina cea d'intăiă. E un bătrîn slab, cu fața 
speriată, cu părul scurt, alb şi cu o lungă barbă 
ascuțită; în mînă, ca un neînvățat care iubia 
învățătura, el ţine o carte. 

Fiul săi, Ştefan-Vodă, care fusese numit de 
Turci în toată forma Domn al Moldovei, e lingă 
dinsul, înfăşurat într'un singur veşmînt întunecat, 
cu gulerul alb răsfrînt. Poartă în cap, în loc 
de căciulă, o lungă pălărie cilindrică, blănită 
jos, iar încolo cusută în romburi ca o plapomă. 


1 Hurmuzaki, III, la început. Tot acolo, pp. 90-1, ca- 
tagrafia averii lui Petru Cercel. 


www.dacoromanica.ro 


Vu 


ui e AU 
TE 





PETRU $CHIOPUL 
Domn al Țeril-Romăneşty şi Moldovei (1559-68; 1574-9, 1682-1691). 


După o stampă din vremea lui. 
Reproducere făculă cu cheltuiala 


d-nel Ecaterina G. Cantacuzino, 


www.dacoromanica.ro 


Cind acest frumos copil bălan era în hainele 
sale domneşti, el părea însă cu totul altfel, şi 
alt meșter apusean, acesta un pictor de talent, 
ni l-a zugrăvit aşa. Pe masă stă o scufie un- 
gurească, deosebită şi de șlicul copiilor, şi de 
căciula luptătorilor. Are forma obișnuită a aces- 
tor pălării: rotundă, cu margenile ridicate în 
sus, paralel cu fundul, dar mai puțin înnalte 
decît acesta, şi despicate în față. Un mare 
surguciii de pene de struț răsfirate ca un evan- 
taliŭ e prins cu un juvaier. Din aceiași stofă 
verde cu flori de aur s'a făcut tînărului Voevod 
pantaloni scurți și o haină lungă și largă, care 
e strînsă cu un briă lat. Tot din același mate- 
rial e marea mantie aruncată pe umeri şi fru- 
mos tivită pe margeni cu mărgăritare. Copilul 
are în picioare cizmulițe turcești, şi ține mînă 
dreaptă pe un scump hanger. 


M. 


De acuma înnainte costumul apusean, ungu- 
resc la Muntenï, polon în Moldova, înlocuiește 
tot maï mult pe acel răsăritean, din care lua- 
sem atîtea elemente, şi maï ales filfiirea liberă 
a unui veşmînt tăiat ca o rochie. Cind capătă 
numirea de la Sultan, Domnii noștri, primiți 
prin aceasta chiar în ordinul ostăşesc ales al 
lenicerilor, poartă o clipă lunga căciulă de 

pîslă albă cu margenea de fir, cuca Ienicerilor, 
şi veșmîntul lor albastru, cu copcile de fir — ca- 
banița —, peste haina de desupt, roză; un dol- 
man de blană li stă pe umeri. Odată ce aii 
ajuns însă în Scaunul Domniei, acest port e 
părăsit; pe cap ei pun căciula saŭ scufia, cal- 
pacul Ungurilor. Căciula poate fi plecată pe 
laturi sau în față; e din deosebite blănuri, dar 
de la dreapta ei nu lipseşte scumpul surguciii de 
pene rare şi pietre strălucitoare. Astfel de căciulă 
aŭ pe cap Mihai Viteazul, care i-a dat gloria 
şi a transmis-o, ca o amintire de cinste, doro- 
banților noştri, Ieremia Movilă, Matei bătrînul și 
mîndrul Vasile Lupul. Un dolman de blană 
aparentă sau acoperită cu o stofă scumpă, ca 
la Mihai Viteazul, acopere umerii. De supt el 
se desface larga rochie de brocard sai de atlaz, 
care poate avea margeni de blană şi şireturi 
ca ale călăraşilor şi roşiorilor noştri, prinse cu 
nasturi de pietre scumpe şi aur acolo unde, în 


1 Hurmuzaki, III, IVI, IV?, Supl. IL, vol. I. Gașpar 
Gratiani, zbid., vol. II. Simion Movilă, cu coroana, în 
Kozak, Archiv für slavische Philologie, XIV. Zotu Ți- 
gară, ginerele lui Petru Şchiopul, în Hasdeii, Cuvente 
den bătrîni, I, la p. 184. Un Gheorghe Ştefan şi un Con- 
stantin Basarab, puţin cam de fantasie, în Papiu, Te- 
sauru; I. Un Grigore Ghica în platoşă, gravură deosebită, 
reprodusă de curînd. Cf. şi descrierea lui Matei-Vodă 
mort, în călătoriile patriarchului Macarie de Antiochia, 
traducerea Cioran, p. 115. 

uniforma de astăzi, sînt alămuri şi noduri. Ea 
e încheiată sus într'un singur nasture saii în doi, 
şi ca, în portretul lui Vasile Lupu, nasturii pot 
face parte din şiruri întregi de astfel de juva- 
iere, fin și bogat lucrate. Haina de desupt e din 
aceiași stofă, şi poate să aibă şi ea— ca în chi- 
pul boierului Zotu Ţigară, ginerele lui Petru 
Șchiopul — nasturi scumpi — o garnitură de 
acestea poate face pînă la 100.000 de scuzi de 
aur 1— şi benzi de fir. Pe podul mînilor se în- 
tinde une ori o prelungire a mînecei, o clapă 
ca o manșetă. Briul nu poate lipsi nici-odată, şi 
în el e prins mînerul de la hangerul scump, 
închis adesea în teacă de catifea, cu oricît de 
multe mărgăritare şi pietre scumpe. Cizmuliţele 
sînt totdeauna de modă răsăriteană, moi, mlă- 
dioase, rotunde. 


Între Domni şi boieri nu e altă deosebire în 
ceia ce priveşte îmbrăcămintea decît bogăția 
mai mare la cei d'intăiă. Şi unii și alții, mer- 
gind la război, pun pe dînşii veșminte mai po- 
trivite pentru mişcări răpezi. Astfel, două gra- 
vuri germane ni-ai păstrat, cu prilejul campa- 
niilor turceşti din Ungaria, în 1663-4, la care 
luară parte şi Domnii noștri, două chipuri in- 

1 Călători, ambasadori şi misionari, în «Buletinul so- 


cietăţei geografice», sem. II, an. 1898, p. 78 din tiragiul 
aparte. 

teresante, și pentru feţe, şi pentru costume. Ghica- 
Vodă, care făcea o stăruitoare Curte creștinilor, 
dușmanii stăpînului săă, e închis într'o platoşă 
tocmai ca acele ce se obişnuiaii încă de către 
generalii din Apus. Iar Dabija, călare pe un 
strașnic cal cu frînele bogate, scoate faţa-i ro- 
tundă, grasă, cu mustaţa supțire albă şi ochii 
mici, de supt un fel de coif jos, cu trei pene 
de struţ, dintre care una fîlfiie mindru în vînt. 
Părul alb, bogat, atîrnă în tufe groase. Un lung 
anteriu simplu, cu guler şi cinci benzi de fir 
asupra pieptului în curmeziș, e legat cu un briă 
lat. De-asupra-i aruncată mantaua, care se re- 
varsă asupra unei șeli luxoase. Așa fel de eroii 
a fost atunci bătrînul Domn beţiv 1. 


În îmbrăcămintea Doamnelor nu e nimic 
schimbat, decît înlăturarea cerceilor celor mari 
şi hainelor încreţite. Altfel, aceleaşi rochii lungi, 
aceleaşi mantii de brocard şi atlaz. Coroana 
dispare însă şi din icoanele de ctitor, şi în lo- 
cul ei se vede, la Cetăţuia de pildă, care ni 
arată cum seîmbrăca Anastasia, frumoasa Doamnă 
a lui Duca, şi fetele ei, —o pălăriuță de blană, 
Joasă, cu cîteva pene de struț formînd surgu- 
ciù. Cînd Doamna vine la biserică la o sărbă- 
toare mare, ea portă rochii care, prin bogăţia 


1 Planşe libere. 

blănilor de samur şi numărul cel mare al măr- 
găritarelor, rubinelor și altor juvaiere, preţuiesc 
400.000 de scuzi de aur, adecă de patru ori 
cit nasturii lui Vodă. Soţiile boierilor celor mari 
ai Sfatului se întrec prin «hainele lor prea fru- 
moase, împodobite cu lanțuri de aur şi blăni de 
cacom» !, 


IV, 


Epoca aceasta e încă destul de stăpinită de 
Orient, cu toate încercările ce se făcuseră, de 
la Mihai Viteazul încoace, în sensul unei apro- 
pieri politice de Apuseni, care ar fi adus şi alte 
urmări, Din veacul al XVI-lea avem încă unele 
clădiri civile, precum sînt casele domneşti de la 
mănăstirea moldovenească Slatina, cu pridvor, 
fereşti neregulate și o colosală bucătărie cu 
hornul boltit. Meşterii cari aŭ lucrat aici, sînt 
Saşii. În curînd însă marii arhitecți vor fi, în 
amindouă țerile, Orientali: Greci și Armeni, mai 
tărzii Bulgari chiar. lenachi meşterul de la Trei 
Ierarhi şi Golia al lui Vasile Lupu, deschide 
drumul pentru mulți alții, 

În formă de ruină ni s'a păstrat unul din 
palatele acestui timp, Curtea din Tirgovişte, fă- 
cută de Matei Basarab şi înnoită apoi de Brîn- 
coveanu. Se desluşeşte bine şi astăzi felul, cu 


1 Călători, etc,, l. c. 

totul răsăritean, turcesc, cum a fost alcătuită: 
jos sînt straşnice pivniţi, care slujesc drept tem- 
niţe şi drept odăi pentru multele feluri de slu- 
jitoră, de servitori înnarmaţi ai Domnului. De- 
asupra lor se boltesc odăi mici, joase, cu puține 
fereşti. Piețe sînt închise între zidurile lor, şi un 
turn de strajă, păstrat și astăzi într'o formă re- 
făcută, se înnalță asupra întregii clădiri ca su- 
lita de rugăciune a unui minaret, 

Cum se trăia în acest palat la sfîrșitul veacu- 
lui al XVII-lea şi în cei d'intăii paisprezece ani 
ai celui următor, ştim foarte bine, Mobilarea e 
cu totul turcească: divane, mesuţe, covoare, Pu- 
ține oglinzi de Veneţia, un singur scaun : tronul. 
Piînzături de casă, covoare de Persia, de Agem, 
sai «hagemiş», se văd pretutindeni. Cei de casă 
și musafirii stau, ca la țară, pe pernile de fir şi 
atlas, pe cearşafurile cusute, pe plapomele de 
zarbap, hatai şi alte strofe orientale, peste care 
e așternut un alt covor saii săgedeaua. 


În.ceia ce priveşte îmbrăcămintea, Vodă poartă 
calpacul unguresc cu surguciul de trei pene de 
struţ, care a ajuns acum lucru de datină, Fru- 
mosul bătrîn cuminte îşi lasă barba întreagă; e 
ras pe cap, după moda turcească, şi, ca și dîn- 
sul, toți boierii lui, E o modă nouă, căreia nu 
i se împotriveşște nimic, 

Întro copcă scumpă, se prinde dolmanul de 

blană de samur, haina de brocard se deosebeşte 
de aceia pe care o purtaii Domnii mai vechi, 
fiindcă lasă să se vadă şalvarii roşii, iarăși täie- 
tură de Țarigrad. Din haina de desupt se văd 
mînile : cînd este un ospăț de Curte, Domnul 
şi invitații nu leapădă mantia Jor, dar o lasă să 
fluture pe umeri, țiindu-se numai în copcă. 


Ştim numele unora din veșmintele ce se obiș- 
nuiaii pe această vreme, cînd tot ceia ce for- 
mează «fanariotismul» se găseşte în ființă, de 
şi deocamdată lipseşte încă <Fanariotul». Se 
deosebiai sarvanalele de feregelele vechi, de 
conteşele de modă apuseană, de serhatiîcurile 
constantinopolitane nouă. Stofa ce se punea în 
ele era canevațul de fabrică italiană (canevazzo), 
postavul obișnuit, mătasa, atlazul. Colorile erai 
numite tot cu numiri turcești: ghiulghiuliŭ= 
«rose», turungiii = «orange», alageă = «verge», 
ş. a. Termenii de croitorie eraii luaţi și ei din 
această limbă: astfel, dintro blană de samur se 
puteaii face lim; se alegea din «sorocul» de 
blană paceaua, piciorul, pentru anumite podoabe. 
Nasturii de mătasă cari încheie unde nu se pune 
nasturele de metal scump cu pietre, se zice cea- 
praz, de unde acel care pregătește astfel de 
lucruri de galanterie e cunoscut de acum în- 
nainte supt numele de ceaprazar. 

Pe cap, Doamna Mărica, cele şepte fete ale 
ei, jupănesele şi jupăniţele pun lese de mărgă- 
ritar, care prind bani de aur — podoaba de cap 
a fetelor — sai vălurile, «văliturile» vechi, prinse 
în ace cu gămălie prețioasă. La sărbători mari 
ele obişnuiesc ișlicul — pe care-l cunoaştem din 
zugrăveala de la Cetăţuia —, în care surguciul de 
pene e ţinut prin flori de pietre scumpe, avind 
una mai frumoasă decît celelalte, ca țintă. Haina 
de desupt se chiamă gbun, dacă e lungă, iar, 
dacă ţine loc de pieptar, ghiordie. Numele cele 
vechi, păstrate în Moldova, mai puțin înrîurită 
de modă, sint sucnă şi tîmbar. Cea de de-asu- 
pra, e dulama. Stofele sînt orientale sai! vene- 
tiene (pe atunci se zice: zenetice): lastră, uşoară 
și grea, sarasir, şahmarand, canavaţ, tabin, ha- 
tai, belacoasă, terțanel, sandal de Veneţia, atlaz, 
mai ales florentin, taftă leșească (întrebuințată 
mai mult la căptușeli). Rochile sînt împodobite cu 
copci, zise şi <căpătaie», cu flori de fir şi de mă- 
tăsuri, cu şireturi, cu vechii nasturi scumpi, cu 
mărgăritare. Blănurile, fără deosebire de ano- 
timp, hotăresc tot așa de mult; samurul rămîne 
cea d'intăiii printre ele, faceaua sai pîntecele 
de samur saii de sobol, dar pe lingă dînsul aŭ 
preț rîsul și jderul. Un briîă încinge mijlocul, 
și toată bogăţia vechilor juvaiere : cercei cu «pi- 
ioare» şi cu «cășuțăle», lanțuri, lefți și lefti- 

şori, sălbi, brățare, paftale strălucesc de lumina 
soarelui sau a făcliilor. 


Viața absolut orientală a Romînilor începe: ea 
va ţinea o sută de ani în capăt, în care maï ni- 
mic din aceste lucruri nu va fi schimbat, Doar 
boierii vor căpăta, potrivit cu rangul lor, acele 
ișlice-baloane, de care am rîs încă pînă dău- 
năzi şi care eraii menite să joace în ierarhia 
noastră rolul pe care-l jucaii în cea turcească, 
prin mărimea, coloarea şi împletirea lor, tur- 
banele, Domnii înşii luaseră în locul vechilor 
calpce și căciuli, pe care le purtaă încă Mavro- 
cordații, cel puțin Nicolae-Vodă, acele urîte pă- 
lării nalte, cu fundul alb şi o muche în față, 
care-i deosebeşte de sfetnicii lor în îmbrăcăminte. 
În acelaşi timp, ei. schimbă forma dulămii ve- 
chi şi înlătură 'une ori gulerul de blană. Astfel, 
de pe la 1750 înnainte, ei sînt îmbrăcați pe de 
asupra întrun veșmînt mai strîmt, blănit şi el 
pe margeni: strîngîndu-se ori cît de mult acest 
veșmînt nu s'ar putea atinge copcile şi nasturii 
scumpi cari se văd fără folos de o parte şi de 
alta. De pe la 1800 în sfîrşit, cațaveica blănită, 
avînd mînecile aproape întregi, cel mai urît 
dintre toate veşmintele domnești ce ai fost 
odată, apare: ea se vede în chipul lui Alexan- 
dru Ipsilanti, dar n'ajunse a înlocui cu totul 
haina fără mîneci, ce o precedase. 

Îmbrăcămintea negustorilor a fost totdeauna 
întru cîtva deosebită de a boierilor. Dar n'avem 
de unde o cunoaşte, pentru că abia în veacul 
al XVIII-lea, negustori s'aii făcut ctitori de bi- 
serică și ni-aŭ lăsat astfel chipurile lor în zu- 
grăveli de părete. În biserica bucureşteană a 
Icoanei, întemeiată la 1786 de boierinaşul Pa- 
nait Băbeanu, care avea o rudă logofăt de bresle, 
se văd între ctitori bărbați cu fesușoare rotunde 
pe cap, ca acelea de supt ișlicul boierilor, cu veş- 
mîntul de pe de-asupra tivit pe margenile din 
lung, precum și la mîneci cu blană neagră, şi 
cu un dolman de același fel de blană în jurul 
gitului. Femeile aŭ rochii largi cu flori, un gu- 
ler alb răsfrînt, precum şi bendițe de galon aurit 
în jurul gitului; un colan de blană se prelun- 
geşte pănă la mijlocul strîns cu o cingătoare de 
paftale scumpe, discuri de aur săpat legate între 
dinsele; pe cap ele poartă o căciuliță de postav, 
șlicul, aşezată pe codiţele împletite ale părului, 
prinsă printr'un galon cu flori vesele și avînd 
la o parte o stea de mărgăritare saii pietre 
scumpe cu multe ramuri. Fetele aŭ în cap tot că- 
ciulițe de acestea, dar fără o asemenea stea, iar 
băieții fesişuare, ca și ale boierinașilor negustori. 


V. 


Moda nouă începe prin anii 1770-80, sai chiar 
ceva mai tărziii, în veşmînt ca şi în locuință. 

Pe la 1780, Doamna unui om aşa de luminat, 
așa de <înnaintat» ca Alexandru Ipsilanti, gä- 
sește hazlii să-și schimbe o clipă hainele cu ale 
Săsoaicei soția lui Sulzer, cunoscutul călător 
prin părțile noastre, Petty, care veni la noi pe 
aceiaşi vreme şi văzu un bal la București, nu 
spune despre nici-o rochie europeană rătăcită 
printre cele bogate și strălucitoare ale Răsări- 
tului, ci numai de toalete după datina «greceas- 
că» și cea «romănească». O doamnă englesă, 
care văzu Bucureștii lui Vodă Mavrogheni şi fu 
primită cu o deosebită cinste la Curte, Lady 
Craven, văzu în cămările Doamnei numai per- 
soane greceşti cu turban şi o fată de boier ro- 
min cu «o pălărie de samur foarte înnaltă, prinsă 
în dosul părului, care era ridicat drept în sus, 
peste un fel de legătură suptire»: era fata ves- 
fitului Ban Dudescu. Un Rus care trecu prin 
ţerile, noastre la 1793, nu văzu nici el la un «bal 
al Curţii» din lași decît focurile diamantelor şi 
apele mărgăritarelor, iar nu și cochetăria, încă 
necunoscută la noi, a costumului european din 
gătitul veac al XVIII-lea. 

Pe atunci nici casa nu era încă schimbată: 
aceleaşi odăi multe, cu tavanul jos și fereştile 
mici supt stogul șindrilit sai, la Munteni, aco- 
perit cu olane de un trandafirii slab, al aco- 
perișului; aceiași mare curte nepietruită, aceiași 
minunată grădină cu vechile flori ale acestui 

pămînt, aceleaşi atenanse sărăcăcioase pentru 
locuința unui întreg popor de Ţigani. Rare ori 
cite un architect grec, care a învăţat în Italia, 
are cunoștință de casa veselă de lumină a Eu- 
ropei. Meşterii bulgari, cari lucrează şi pănă 
astăzi în Dobrogea, sînt foarte căutați acum, şi 
ei clădesc pănă şi palatul de la Mihai-Vodă, al 
lui Ipsilanti, solidă casă, care a putut fi prefă- 
cută astăzi pentru nevoile unor Archive moderne. 
Pănă pe la 1774 furculița e încă necunoscută, 
și se mînincă de pe Divan, unde oaspeţii stai 
răzimați pe perini, înnaintea unei mesuţe ro- 
tunde, joase. Mobila e tot aşa de rară ca în 
odăile din vremea lui Brincoveanu. Dar, ca semne 
de vremi nouă, boierul moldovean Scarlat Stur- 
dza, întors de la studii din Germania, își face o 
casă ca acele din această ţară: meşteri din Bra- 
şov încep să fie chemaţi de bogătaşii cari se 
deprinseseră în pribegie cu felul de viață din 
Ardeal, și în curind în Gheorghe Asachi Mol- 
dova are cel d'intăiii architect romîn pentru case 
ca în Europa. Curtea cea nouă din lași, a lui 
Alexandru Moruzi, astăzi Facultatea de medicină, 
e, și ca înfăţişare şi ca împărțire, o zidire apu- 
seană. În sfirșit, Mavrogheni poate pofti, încă 
de pe la 1780, pe Lady Craven la un prînz cu 
scaune și tacîmuri de argint care se par visita- 
toarei a fi de obiîrşie englezească. 


* 
* x 

Cînd, în cursul războiului ruso-turc din 1806 
la 1812, generalul rus Prozorovschi își luă reşe- 
dința la Iași, Vistieria Moldovei trebui să chel- 
tuiască pentru ca Nemţi şi Evrei să pregătească 
europenește Curtea. Se cumpărară «scaune mari 
ce să numesc jîlțuri», «crivaturi de lemn», ca- 
napele de plisă şi «scaune bune de plisă», ba 
chiar «mături nemțeşti» şi aparate de ventilație, 
«răsuflători la o samă de ferestre». După ce Ru- 
șii plecară, boierimea noastră era în deplina 
stăpînire a noului fel de traii. Cuvîntul de «mo- 
bile» era întrebuințat încă de prin 1821, şi o 
cocoană din Moldova își însemna pe atunci mo- 
bila de vînzare, în care găsim «paturi de modă», 
«canapele de culcat, de tisă», «scaune de tisă 
cu jilțurile lor și cu citurile lor», scaune de lemn 
negru, cu plisă, pentru sufragerie, toate prețuind 
pănă la 2.000 de lei. Cum se vede, din toate 
punctele de vedere,— o «garnitură» modernă. Ea 
se potrivia cu casele nouă ce răsăriaii din toate 
părțile de-a lungul stradelor, care nu mai sînt 
odite cu scînduri, ci pietruite, şi primesc altă 
lumină decît a felinarelor de la prăvălii și a 
masalalelor. E, în sfirşit, mediul potrivit pentru 
'ospeţe pregătite de bucătari francesi, după care 
vine -cafeaua alături cu înghețata şi fetele din 
casă cîntă din piano şi din harpă, cum le-a au- 
zit călătorul frances Lagarde, puţin înnainte de 

a oeaiicai că aaa zisa dania ta ou 30 ea ai aaa Bode od nepoatei E da ati 
1821, în casa celui din urmă dintre Briîncovenii 
din ramura veche, Marele-Ban Grigore. 


Aceste cîntărețe de salon, care împodobesc 
«balurile», de acum înnainte mai dese decît ori 
unde aiurea, poartă pe atunci părul ridicat sus 
și «anglaisele», buclele lăsate să atîrne lîngă 
urechi ale domnișoarelor din Europa. Fără să 
părăsească misăzile de blană, obişnuite și în 
mijlocul verii, ele se îmbracă în rochii de stofă 
nouă, de coloare deschisă, rochii roze, albastre, 
foarte înfoiate, cu mînecile umflate, — așa cum 
se pot vedea în portretele ctitoriceşti din Schi- 
tul Icoanei, la Bucureşti. Femeile măritate pun 
șaluri şi văluri de dantele pe cap, şi fichu-ul 
frances înlocuiește pe încetul faceaua de samur. 
Şalvarii şi cipicii turcești: cusuți împreună aŭ 
fugit de mult înnaintea botinelor, ghetelor în- 
vingătoare (ghete == guâtres). Numai bărbaţii 
merg încă măreț în rochii răsăritene, blănite şi 
acoperite cu blănuri, avind pe capul ras turbane 
de şal, puse cochet la o parte la cei tineri. 


Dar Domnii de după Regulamentul Organic 
merg toți în uniforme de tăietură rusească, și 
astfel ce deosebire mare între doi frați, cari ąŭ 
ținut cîrma în Țara-Romănească după încheiarea 
erei «fanariote» la 1821, Ghiculeştii! Unul, Gri- 
gore-Vodă, are cucă, anteriii, papuci, hanger, 

ca mai toată boierimea lui, care stropește însă 
cu cordoane şi decorații, corduri» ruseşti, acest 
veșmînt părintesc şi strămoşesc. El poartă barbă, 
iar părul şi-l taie scurt, dacă nu şi-l rade chiar. 
Ceva mai tînăr, fratele săi Alexandru e băr- 
bierit şi-și lasă păru'n bucle. Blana e numai un 
dolman elegant. O strălucitoare uniformă de 
general european, strînsă pe talie, îl înfăşură. 

Moda venită de sus fu urmată. La mesele Di- 
vanurilor de supt Regulamentul Organic giu- 
beaua mai stătu alături cu fracul sai redingota, 
bărbile lungi cu supțirile mustăţi revoluţionare, 
bunele capete : smerite cu scăfîrlia rasă lingă 
pletoasele capete încrezătoare cu cîrlionți bo- 
gați. Prin Divanurile ad hoc, care formară Ro- 
mănia, se va mai fi rătăcit vre-un anterii din 
timpurile moarte. Dar şi acesta se pierdu în- 
trun zimbet de compătimire curioasă. Vremea 
nouă învinsese, şi prin hainele, prin locuinţa 
mobilele sale. 

Viaţa socială a trecutului. 


Viaţă socială şi viață culturală sînt două lu- 
cruri care nu trebuie să se amestece între ele. 
Cînd cineva cumpără de la altul, cînd îl învață 
carte, cînd îi lucrează ceva, — atunci săvirşește 
acte de viață culturală, care se deosebesc de 
actele politice, printr'aceia că sînt mai obişnuite, 
că se schimbă mai greŭ și că n'aii însemnătate 
istorică fiecare în parte, ci numai toate la un 
loc. Supt numele de viață socială se înțeleg 
însă alte acte, și cele culturale fără îndoială, dar 
care se pot pune la o parte pentru a forma o cate- 
gorie deosebită. Germanii li zic gesellschafiliches 
Leben, geselliges Leben. A merge la un prieten, 
a face o primblare la șosea, a fi de față la un 
botez, la o nuntă, la o înmormîntare, a asista 
la o conferință —a o asculta e un act cultural 
de amîndouă părțile, dar e adevărat că nu ori- 
ce conferință poate fi ascultată —, acestea sint 
acte sociale. Ele privesc societatea, nu ca în- 


www.dacoromanica.ro 


142 ISTORIA ROMÎNILOR ÎN CHIPURI ŞI ICOANE 
tregul omenesc din care facem și noi parte, ci 
acel cerc mai restrins care are şi timp liber 
pentru a se vede mai des și a petrece împreună. 
Însă chiar cine nu face parte din acest cerc, 
privilegiat în acel înțeles că trăieşte mai ușor, 
trebuie să săvirșească din cînd în cînd acte so- 
ciale, şi anume cînd anumite sărbători îl dezro- 
besc pentru o zi saă mai multe saŭ cînd în 
viața lui se petrec împrejurări care cer nea- 
părat bucuria saii mingiierea celorlalți. 

Viața socială în trecutul nostru n'a fost tot- 
deauna aceiași, și pînă mai dăunăzi ea nu să- 
măna de loc cu cea de astăzi. Ea sar putea 
împărți în trei epoce, care înfăţişează şi trei 
influenţe. 


I. 


În cea d'întiiii, căreia nu-i putem statornici un 
început, căci e foarte veche, influența aceasta 
e a poporului, a mulțimilor ţerănești. Cînd Ro- 
mînii aŭ întemeiat Voevodate şi apoi Domni, 
ei aŭ împrumutat multe lucruri de la vecini, 
mai ales de la vecinii de peste Dunăre, repre- 
sintanți ai civilisației bizantine, romano-asiatice. 
De la dinşii aŭ luat formele vieții de Stat, 
limba Cirmuirii şi a Bisericii, costumul, arta, li- 
teratura. Dar, în ceia ce priveşte viața socială, 
împrumutul nu pare să se fi făcut. Doar fami- 

liile balcanice strămutate la noi și-au păstrat 
fireşte tot chipul de a trăi din patrie. 

În civilisaţia bizantină, într'adevăr, viața so- 
cială se razimă pe anumite principii, care nu 
se pot urmări și în trecutul nostru din vea- 
cul al XVI-lea. E luxul, pompa, dorința de a 
uimi, care porneşte de la tron și merge pănă 
la cel din urmă din oamenii cari posedă oare- 
care avere sai pot să împrumute. Aurării, pietre 
scumpe, mărgăritare, blănuri rare, catifea, mă- 
tasă trebuie să împodobească pe orice bărbat, 
pe orice femeie cum se cade. Ele întovărăşesc 
toate actele vieţii sociale şi le provoacă chiar, 
fiindcă nu se face o visită, o primblare, nu se 
asistă la o representaţie (de circ pentru acea 
vreme), pentru plăcerea de a vorbi, de a ră- 
sufla aerul larg al întinderilor sau pentru a vedea 
spectacole meșteșugite, ci pentru a face să se 
vadă bogății nouă, de curînd cîștigate saii pre- 
gătite. 

Un al doilea caracter e isolarea femeilor. Gine- 
ceul e unul din păcatele cele mai mari ale civili- 
sației bizantine. Femeia nu e pretutindeni pentru 
a da vieții sociale elasticitate, discreție, strălucire. 
Nu: ea nu va sili prin autoritatea grației sale pe 
învăţat a nu se pierde în amănunte, care nu pri- 
vesc decît pe foarte puţini, a nu întrebuința o 
limbă greoaie care miroase a atelier, a nu face 
critice amare și grosolane care arată totdeauna 

pe acel care ştie de prea puţin timp un lucru 
şi e prea fudul de aceasta; ea nu va deprinde 
pe războinici cu bunacuviințţă a păcii, nu va 
pune pe omul de Stat în cunoştinţa unor rea- 
lităţi care nu se văd în locurile de adunare, în 
locurile de luptă ale partidelor, realități de bu- 
Tiătate şi de milă; ea nu va învăța pe bărbaţi 
a se privi între ei cu alți ochi decît aceia cari 
vreaŭ să impuie și să supuie; ea nu va fi lăsată 
să acopere aspra realitate cu supțirea pînză al- 
bastră a unei ilusii, a unei prefăcătorii — să 
zicem — de împăciuire şi înfrățire. Între roabe, 
la lucru ; între aceleași roabe, între negustorese 
venite din afară cu tot felul de ştiri şi de in- 
trigi, la clevetire şi lene, — aşa se împarte viața 
femeii în această civilisație greșită, care a în- 
ceput cu despreţul femeii pentru ca să aibă la 
urmă bărbaţi, din sufletul cărora perise orice 
urmă de bărbăţie. 

Al treilea caracter al vieţii sociale bizantine, 
e lipsa de noutate, de spontaneitate, de origi- 
nalitate, înţepenirea în forme moarte, în formule 
seci, al căror înțeles a perit de mult şi al căror 
folos n'a existat poate nici-odată. Ea înlătură 
de la o bucată de vreme tot sufletul; cine-l are, 
trebuie să se ţie la o parte, căci ar putea să 
pară ciudat, răii crescut, Aceleaşi gesturi, ace- 
leași vorbe, același zîmbet la aceleaşi împreju- 
rări şi în aceleași ceasuri. Pare că nu sînt oa- 

meni vii cari se caută pentru a-și împărtăși 
prisosul vieții sufleteşti, pentru a-și desăvirși 
astfel educaţia, ci preoții formaliști ai unei re- 
ligii în care nu mai crede nimeni şi din care 
nar rămînea chiar nimic dacă sar duce și ri- 
tualul sfînt. 


Cit putem vedea în cele mai vechi timpuri 
din trecutul nostru, nu e însă așa. Oamenii sînt 
aspri, simpli, vorbesc răspicat şi mult, întrebuin- 
ţează cuvinte tari cînd se mînie și vorbe blinde 
cînd aŭ pacea sait căința în sufletele lor. Scri- 
sorile lor — dintre care, din fericire, s'au păs- 
trat destule, în archivele săsești din Brașov, din 
Bistriţa,. din Sibiiu, chiar în archivele polone — 
acele scrisori, scrise latinește sai, mai ales sla- 
voneșşte, dar dictate de Domn în romăneşte către 
secretariul săi, sînt pline de jurăminte — «să mă 
bată Dumnezei» şi mai mulți sai mai puţini 
sfinți, «să beau sîngele copilului miei» şi cîte 
de acestea la vre-un Petru Rareș sai Mihai Vi- 
teazul. El ameninţă : va călca în picioarele cailor 
sămănăturile gata de seceriș, va arde zidurile 
şi casele, va trece totul prin foc și sabie, va 
face trupurile în bucăți, fără să cruţe nică copiii, 
va arde, va trage 'n frigare. El face asigurări 
straşnice : «nu las ţara în ruptul capului», spune 
Ştefan-cel-Mare, vorbind de Pocuția pe care 
Polonii i-o cereai înnapoi. «N’am venit să stati 

trei-patru săptămîni», strigă Rareş Brașovenilor, 
«ci voiii sta pănă se va face voia noastră»; 
Mihai făgăduieşte, în furia sa, că va «bate în 
fruntea» acelor cari-l clevetesc, scrisorile de pîră 
şi că, dacă-l supără mult Imperialii, «se va vedea 
unde va veni Viena și Praga». Nimic nu-i poate 
îndupleca, nici înfrîngerea : astfel Petru Rareş 
bătut de Poloni își cere drepturile cu încă mai 
multă învierșunare, fiindcă regele l-a jignit, şi, 
recunoscînd înfringerea, el o recunoaşte numai 
ca pedeapsă a lui Dumnezei, pentru care nu 
e dator a se umili înnaintea oamenilor, Ei sînt 
neiertători dincolo de margenile morţii : Basarab 
Voevod Neagoe află de moartea unui fecior de 
Domn, Miloș, care uneltia împotriva Scaunului 
săii şi el, omul cucernic, care avea atîta bucurie 
să clădească biserici şi mănăstiri, nu mai poate 
de fericire. Sultanul, «Împăratul turcesc», a luat 
pe Miloş, şi l-a pus în temniță, în temniță grea, 
aspră, şi Miloş a murit acolo. De aceasta lui 
Basarab, îi pare foarte bine, căci nu-i va fi, ca 
pănă acum, ameninţată liniștea în fiecare clipă. 
Şi, fiindcă e bucuros, o spune şi Braşovenilor. 
Şi să se bucure și ei, pentru că era şi duşma- 
nul lor şi ar fi adus și asupra lor sabia tur- 
cească şi peirea ! 

Erau aceştia, cari luaii numele lui Dumnezei 
în deşert jurînd, cari-şi batjocuriaă duşmanii 
morți, cari ameninţa cu ce nici tiranul cel mai 

împietrit n'ar fi fost în stare să săvirșească, nişte 
oameni neasămănat de răi, spre cari trebuie să 
ne întoarcem cu o uimire îngrozită? Contem- 
poranii aii numit cîte pe unul Vlad Dracul, Vlad 
Ţepeş, Basarab 'Țepeluş, Mihnea cel Răă, Ioan- 
Vodă cel Cumplit, Alexandru cel Răă, Aron ti- 
ranul; să fie de nevoie ca noi astăzi să mai 
dăruim nume de acestea crunte şi acelor cari 
nu vin la noi, din timpurile lor, purtîndu-le pe 
frunte ? 

De sigur că nu. Vremile eraii aspre la noi, 
ca în tot Răsăritul, și ca mai în tot Apusul. 
Dar oamenii nu erai aşa de grozavi, cum par. 
Numai cît ei n'ascundeaii gindurile lor rele, şi 
le întăriaii încă prin expresie. Buna creştere 
bizantină ar fi cerut însă altfel: să se scrie un 
bilet dulce aceluia căruia peste cîteva ceasuri, 
dacă se va încrede, i se vor scoate ochii. 

Traiul acesta nu e bizantin în nimic. Înnaintea 
noastră n'avem sfinte mumii, legate cu pan- 
glicile conveniențelor şi formulelor, ci oameni 
neobişnuiți de vioi, de nestăpîniți în mişcări, 
de slobozi în cuvinte. Nu e nici-un colț de taină 
unde să se ascundă, sfioase, femeile. Din po- 
trivă, Doamna se amestecă în toate şi, cînd 
Domnul cade, ea e gata să joace rolul lui. S'a 
văzut ce femei aŭ fost Despina lui Neagoe, 
Elena lui Petru Rareş, Chiajna lui Mircea Cio- 
banul, Ruxanda Lăpuşneanului, pentru ca să 

vorbim numai de cele mai vechi. E o viaţă tî- 
nără care zbueneşte naivă şi crudă pretutindenea. 

Tot traiul de sus e ca traiul de jos: o viață 
ţerănească. Legăturile dintre familiile Domnilor 
şi ale boierilor sînt ca și acelea ale gospoda- 
rilor din sate. Viaţa socială de la Curte e deci 
îndreptată întru toate după aceia din miile de 
gospodării ale șesului şi munţilor. 

De la cei mai vechi Domni n'avem mărturii, 
dar ce aflăm pe urmă ne ajută a întregi. De 
la Ştefan-cel-Mare se pomenesc praznice de 
mulțămită ca singure petreceri, pe lîngă bote- 
zuri și cununii despre care nu ni se spune nimic. 

Însă un Domn muntean cam de pe această 
vreme, Neagoe a lăsat sfaturi către fiul săi, 
«Învățătură> slavoneşti, care aŭ fost tălmăcite 
și în romăneșşte. Neagoe e de sigur cel dintăiiă 
Domn romănesc pătruns de cultura bizantină. 
Din fiul săi iubit, pe care-l numise Teodosie, 
sperînd că va cîrmui ca Teodosiu-cel-Mare, el 
voia să facă o minune de desăvirşire. În cartea 
sa, el îl învață cum să primească soli străini, 
cum să ție ospeţe, cum să stea în fruntea oş- 
tilor. Dar de petrecerile Curţii, de plăcerile în- 
găduite ale ei, nu se vorbește nici-un cuvînt. 
Căci marile petreceri ale Domniei lui Neagoe 
însuşi aŭ fost cite o sfințire de biserică: la 
acestea el aducea, ca la Argeș în ziua de 15 
August 1517 mulți clerici strălucitori din toată 

lumea răsăriteană, cari-i sfințiai cu: cea mai 
mare pompă patriarchală clădirea. Alte ori el 
ținea cu acest prilej și revista oștilor și poftia 
din vecinătate senatori săsești, cari sosiaii cu 
daruri de bună vecinătate, înfășuraţi în blăni 
lungi și largi, cu găitane înflorite. 

Altfel petrecerile cele mari eraii — țerăneşte 
iarăşi — beţiile cele strașnice. Cînd Mihai Vi- 
teazul cuceri Ardealul, se văzură astfel la Alba- 
Iulia ospeţe cu Mitropoliți și boieri mari care 
țineai noaptea întreagă și răpuneai pentru ci- 
teva zile pe acei ce luaseră parte la dînsele. 
Fireş:e că jupăniţele și Doamnele nu se ames- 
tecaii la această straşnică bucurie a bărbaţilor. 
Mihai își lăsase Doamna în țară şi se mîngiia 
împotriva, povețelor Bisericii cu o prietenă, soția 
lui Genga; dar lîngă el se afla, fără să se po- 
menească de dinsa în mersul furtunos al vieţii 
de Curte, văduva încă tînără a lui Petru-Vodă 
Cercel, Velica, şi sora ei, Zamfira, fete ale Vor- 
nicului Ivan. Şi cîte alte soţii de boieri îi înto- 
vărășiseră, dar ele stătea acasă, fără paza bi- 
zantină de alminterea, țesînd la furcă, între roabe, 
vise de fericire în clipele straşnice ale războiului, 


Cu puţin timp înnainte de Mihai Viteazul, 
domnia în Țara-Romănească acel Mihnea-Vodă, 
care sa turcit în 1591 și a rămas în âmintirea 
neamului ca Mihnea Turcitul. Mama lui, Eca- 

terina, o Levantină din Pera, purta epitropia, şi 
avem de la diînsa, printr'o întîmplare fericită, 
scrisori îndreptate către o soră a ei, de lege ca- 
tolică şi care se făcuse călugăriţă în insula Mu- 
rano de lîngă Veneţia. De aici se vede viața 
de Curte, în adevăr, dar cît e de sărăcăcioasă! 
Lîngă Doamnă se află încă o soră, Lucreția, 
măritată cu un Grec, şi trei fete ale acesteia, 
una purtind numele romănesc de Păuna; mai 
tîrzii, Mihnea-şi aduse ca Doamnă pe o Ro- 
mîncă, Neaga, și copilul domnesc Radu se jucă 
prin încăperile întunecoase ale reşedinții; fe- 
meie iertătoare, Neaga, se îngrijia ca o mamă 
de un alt Radu, fecioraș nelegitim al soțului ei. 
Levantinele, deprinse totuşi cu viața morocă- 
noasă din Constantinopol, găsesc pe cea de la 
noi și mai nesuferită. Oamenii li se par închiși, 
stăpîniți de prejudecăţi. Singura bucurie o aŭ 
cînd soseşte ceva din Stambul sau din Veneţia: 
lucruri de găteală, perii şi altele ca acestea, în 
schimbul cărora trimet mai mult blăni, bogasii, 
lighene de aramă, plapome, pînze de in, ma- 
rame, batiste. Odată Mihnea, încă un copil 
atuncea, cete a i se trimete doi căţei de rasă 
apuseană, ca să-și treacă vremea cu dînșii. Altă 
dată trimesul surorii Mărioara aduce două cărți, 
de sigur italieneșşti, pentru care se mulțămește 
în deosebi. Necontenit griji de bani, cu Turci, 
Evrei, Greci, cari-și cer datoriile, și amenințarea 

veșnică a maziliei. «Această țară nu e moşte- 
nirea noastră», suspină odată Ecaterina: «azi 
sîntem şi mîne nu sîntem, după voia lui Dum- 
nezeiă, și ne aflăm în mîna Turcului şi nici noi 
nu știm unde vom fi pînă la capăt». ŞI, iată că, 
în adevăr, peste cîtva timp, nenorocirea mazi- 
liei aruncă pe bieţii oameni tocmai în Rodos, 
lîngă Asia, apoi pănă la Tripoli, pe coasta de 
Nord a Africei ! 

În acest timp Vodă judecă, în fiecare zi și 
pe oricine. Un călător frances vede la 1585 pe 
Petru Șchiopul; unchiul lui Mihnea, judecînd 
supt cort, între ostaşi, înnaintea Curţii din Iași: 
«Domnul stătea pe scaun și toți boierii săi îm- 
prejur» — pe la spatele Măriei Sale, zice for- 
mula oficială, «şi ascultai plingerile oricui i-ar 
fi venit înnainte ; cari toți, la o sută de pași de 
dînsul, în genunchi își arătau plingerile cu glas 
tare, unul după altul, şi el îi trimetea înnapoi 
cu hotărîrea ce i se părea mai dreaptă». lar un 
Ragusan în slujba lui Mihnea spune, din parte-i: 
«Doamna Ecaterina nu mai are tihnă, fiindcă 
țara e mare şi alte judeţe (judecăţi) nu sînt de- 
cît, ori ea, ori Domnul hotăresc toate: ci vezi 
d-ta dacă are ori ba de lucru !> 

De sigur o Curte unde nu se petrece ! 

Iată acum Curtea lui Petru Șchiopul, pe care 
o cunoaștem din hiîrtiile privitoare la pribegia 
lui în Tirol. Bietul Domn e văduv; o roabă i-a 

dat însă un frumos fii pe care l-a botezat Şte- 
fan-Vodă şi-l iubeşte din toată inima. Înnainte 
de a fugi din ţară, el o iea de soție, dar pe 
ascuns de boieri şi numai înnaintea cîtorva cre- 
dincioși. După care scrie cu biata lui mînă ne- 
dibace un act de mărturie, pe care trebuie să-l 
traducem aproape pentru a-l înțelege : 

«Ai 7099 (1591), luna Ghenar 17 zile, Dumi- 
necă sara, 3 ceasuri, ne-am cununat cu muma 
lui Ştefan-Vodă, anume Irina botezata. Adevăr 
am zis: pănă sînt în ţară, să nu se spuie cuiva, 
să ştie toți, să fie ascuns; să nu știe nimele din 
casă. lar, dacă voii ieşi ìn altă ţară, atunci să 
ştie toți cum că cununați sîntem. Să știe toți. 
Am mărturisit cu adevărat. Marturi: Mitropoli- 
tul Gheorghie din Suceava și episcopul Ghedeon 
de Rădăuţi și Anastasie egumen de Galata mä- 
năstire şi Stroici Logofătul cel Mare și Ieremia 
Vornicul și Andrei Hatmanul și Gheorghe Hat- 
manul, Cămăraşul Hrisoverghi şi Cămărașul 
Gheorghe și Vasilie Păharnicul şi alți mulți, 
[care] nu este pus numele lor. Să ştie toți. Am 
scris cu mina mea, și am pus pecetea noastră 
mai mare, mărturie, să se ştie. la Petru Voevod, 
Gheorghe Mitropolit Movilă.» 

Şi iată-l în Tirol, cu tînăra Doamnă, cu o 
Cerchesă, care vrea să fie și ea Doamnă, cu 
nepotul Gheorghe Hatmanul, cu cumnatul Gheor- 
ghe Cămărașul și sora, Alexandra Cămărăşoaia, 

împreună cu doi copii, apoi cu Mitropolitul, cu 
un ieromonah, învățător al copilului, cu mai 
mulți boieri şi copii de casă şi cu un pitic, Petru 
Bolea, care e, cum am zice, «le comédien ordi- 
naire de Son Altesse», Puţină bucurie din aceste 
glume ale piticului! Încolo, lipsind județul de 
toate zilele, e o lene morocănoasă! Toţi staii 
în casă, mulți de tot în cîte o singură odaie. 
Dacă ar fi fost jocul de cărți, şi-ar fi trecut 
vremea așa, dar nu era. Copilul învață buchile» 
boierii beaii şi dorm, cîțiva mai vioi fug să facă 
negoţ la Veneţia saă politică la Constantinopol, 
în Polonia; Doamna moare de urit, Domnul se 
stinge de dor. 

Săracii oameni ! 


IL, 


Sărim acum cincizeci de ani și găsim altă 
priveliște, Prin Greci şi mai ales prin Turci, 
Bizanțul e acum stăpîn și pe viața socială, care 
pierde morocăneala, dar și cinstea, cumpătarea 
ei țerănească. E acum lux, un lux ruinător, pe 
care-l ține munca unei ţeri întregi, sînt acuma 
forme rigide, neînvinse, și zăvoarele gineceului 
ascund femeia, 

E epoca procesiunilor de la Curte la biserică, 
epoca marilor audiențe solemne, epoca petrece- 
rilor cu înfăţişare războinică aduse din Cons- 

tantinopol. Călătorul e uimit și nu uită să în- 
semne minunatele priveliști de la Curtea Domnu- 
lui din Bucureşti saii, mai ales, ale celui din lași. 

Matei-Vodă domneşte de o parte, Vasile Lupu 
de alta. Şi despre viaţa socială a timpului lor 
aflăm de la un Paul Strassburg, Trimes suedes, 
de la un Bandini, misionar catolic, de la un 
Pavel de Alep, nepotul unui patriarch de Antio- 
hia, în călătorie pe la noi, cele ce urmează: 

Trăsuri cu şese cai primesc la intrarea în 
Capitală pe oaspetele Măriei Sale. Pe oaspeții 
de frunte Vodă-i primeşte îndată în palatul săi, 
«la Curte». Şi unii şi alții merg la gazde, căci 
la Curte nu se găzduiesc decît rudele Voevo- 
dului. Doamna primeşte totdeauna de-o parte, 
stînd într'un jeț. O fată din casă, «domnişoară 
de onoare», duce la dînsa. 

A doua zi saii peste cîteva zile, străinul e 
chemat la audiență și la ospăț. Acel Suedes care 
veni la Leon-Vodă, înnaintașul lui Matei Basa- 
rab, fu luat de acasă de boieri cu rădvane, în 
jurul cărora călăria păzitorii Domnului, Dal- 
matini (în Moldova erai Unguri, apoi Nemţi), 
în număr de două sute, îmbrăcaţi frumos ar- 
deleneşte. Strassburg, povestește cum a trecut 
prin «strade și piețe pline de mărfuri scumpe 
pe care le vindeəŭ Italieni, Greci, Romini, Turci 
şi Armeni». Multă lume se adună să vadă alaiul: 
«pare că năvălise acolo tot neamul romănesc». 

Dregătorii Curţii aii pus hainele cele mai bune, 
care impun ; caii scutură friie scumpe. 

Domnul așteaptă în uşă. În semn de consi- 
deraţie pentru visitator, el ţine capul plecat și 
mînile pe piept. În odaia de audiență, două 
scaune staă așezate pe un loc mai ridicat. Cel 
din stînga, loc de cinste la Turci, e pentru oas- 
pete. «La spatele Măriei Sale» stai boierii cu 
blăni de samur foarte scumpe, care sint, cum 
am zice, fracurile acelui timp. Tălmaciul e de 
față: cîte unul ştie «turcește şi greceşte şi ita- 
lieneşte și latineşte şi nemțeşte»; călugăr cato- 
lic, născut în Creta, el a făcut studii la Witten- 
berg. Cind se arată scrisorile suveranului ce a 
trimes solul, ale patriarchului sai înnaltului cle- 
ric ce a dat o recomandaţie, Domnul se ridică 
de pe scaun şi-şi descopere capul. 

Trimbiţe şi buciume sună deodată afară. E 
semnul că masa e gata. Tacîmurile sînt de ar- 
gint pentru Vodă, oaspete şi boierii cei mari, 
de lut pentru boierii ai doilea, de lemn pentru 
caracudă. Toţi staii pe laviţi, dar două scaune 
sînt gătite, pentru Vodă şi acel ce a venit să-l 
cerceteze: scaunele sînt îmbrăcate cu catifea 
roşie, pe care o prind cuie aurite. Lîngă jilțul 
domnesc se așează Spătarul-cel-Mare, ținind sa- 
bia domnească în gît, iar în mini cuca şi schip- 
trul, Păharnicul-cel-Mare și mulți ușeri cu toiege 
de argint. Postelnicul, Stolnicul, Clucerul, chiar 

Vameșşul staii gata de slujbă, în haine scumpe 
de paradă. 

Bucatele sînt acum pe masă, acoperite cu 
capace, care le ţin căldicele. Pe scăunaşe lingă 
stăpînitor, care domnește şi la.masă, aşteaptă 
sticle cu vinuri, cu rachiuri și chiar cu bere, 
precum şi păhare de tot felul, cele mai multe 
de argint. Medelnicerul aduce felurile nouă: 
dacă Domnului nu-i plac, el face numai un semn, 
şi ele sînt lăsate supt masă. Tipsiile pe care 
s'aă adus deosebitele mîncări nu se ieaŭ, pre- 
cum se iea de la fiecare blidul, ci ele se înnalță 
grămăgioare în mijlocul mesei, aşa încît oaspeţii 
pot să ştie totdeauna isprava ce aŭ făcut. Pe 
albele feţe de mese lucrate cu flori de aur se 
văd linguri și cuțite, de argint, de os de cerb 
saii şi de lemn. Furculiţa” lipseşte deocamdată. 

Se bea în cursul mîncării. După ce s'a mîn- 
tuit aceasta, vine rîndul toasturilor. Musica de 
trimbiţe şi tobe nemțești, care cînta încă de la 
început, cum s'ai încheiat cuvintele binecuvîn- 
tării — în cameră candela arde supt icoane —, 
musica aceasta tace. Domnul iea în mină un 
«păhar straşnic» (ingens scyfhus) şi vorbeşte în- 
tru lauda suveranului străin din partea căruia 
a venit poate oaspetele. Cind cuvintele lui, as- 
cultate în tăcere, s'aă stîns, tunurile bubuie a- 
fară, scuturînd geamurile. Apoi saii că Domnul 
închină pe rînd — aceasta se face la serbători — 

pentru fiecare boier (ba chiar pentru ţara în- 
treagă, la sfîrșit) şi acesta ascultă respectuos, în 
picioare, urările ce i se fac, saii boierii închină 
unul după altul pentru Măria Sa, şi ei se văd 
căzind atunci în genunchi, pănă pomenesc nu- 
mele aproape sfint al Voevodului. La serbăto- 
rile bisericești, Domnul se închină întăi, apoi 
el bea pentru «Împăratul» păgîn, de care atîrnă 
țara lui (în Moldova cel ce ridică păharul, Dom- 
nul, tace, de durere și ruşine); numai pe urmă 
vine rindul lui. În toate trei dăţile, bubuie tu- 
nurile şi rîpîie pușştile afară, lar între un toast 
şi altul cîntă protopsaltul de la biserica din 
Curte — cum şi astăzi cîntă pe la mănăstiri unii 
călugări ştinți, la masa egumenului — saii Ţi- 
ganii întind arcușurile pe vioare, făcînd să se 
audă cîntecul dorit de Vodă. Ei sint singurii 
lăutari la masa veseliei sai în triumfurile obo- 
site de după luptă: Mihai Viteazul însuși a in- 
trat în Alba-Iulia în sunetul vioarelor țigănești, 
care știai să cînte pentru toate ceasurile din 
viața omului, 

În odăile vecine, cete vesele de boieri şi bo- 
ierinași mînîncă și beaŭ mai în voie, din mincări 
anume gătite pentru dînşii. Slujbaşi ai Curţii 
duc în toate părţile fripturi şi urcioare celor ce 
staii pe la casele lor. Une ori, la vre-o nuntă, 
boi întregi se învîrt pe frigări în Curte, pentru 
mulțime, care bea vin noii din oale de lut. 

O petrecere ca aceasta se face la fiecare praz- 
nic şi ține cel puţin cinci-șase ceasuri, iar de 
cele mai multe ori se prelungește pănă în ziuă. 
De la un timp ostașii din Curte se împrăștie, 
după ce însă fiecare ceată şi-a petrecut pănă 
acasă boierul care o comandă. 


Fiecare serbătoare mare își are însă şi petrece- 
rile ei deosebite. Astfel, în ajunul Anului Noi, — 
atunci ca şi acum, prin casele unde nu s'a întrodus 
obiceiul străin al bradului de Crăciun, — se împart 
darurile. Domnul primeşte, în Spătăria-cea-Mare, 
pe fiecare boier după rangul săii, cum se face 
şi astăzi în palatul Împăratului german sai al 
Președintelui Republicei Francese. Copiii de 
casă aduc în cămara de ospăț păhăruţe de vutcă, 
cofeturi și cafea neagră. Și la ospeţele obiş- 
nuite, vutca — rosogiio — şi cofeturile, luate într'o 
odaie anumită, merg înnaintea mîncărilor. Acuma 
însă, ele se dau și acelor pe cari Voevodul nu-i 
opreşte la masă. Ei mai ascultă salvele de puşti 
şi tunuri, musica înduioșătoare a Țiganilor. La 
urmă, se înfățișează înnaintea Domnului și bres- 
lele cu căpeteniile lor, dar poate că acest obi- 
ceiă, democratic de altfel, n'a fost luat decît de 
la Turci, împreună cu multe altele, abia destul 
de tărziă, în veacul al XVIII-lea. 

În ziua de Anul Noi chiar, se împart, după da- 
tina oricărui fraznic de căpetenie, haine scumpe 

de brocard scump, de brocard ieften sai de 
simplu postav chiar, caftanele. La ieşirea din bi- 
serică, vinătorii domnești, scutiţi de multe sar- 
cini pentru că aduc sălbătăciuni la Curte, îl 
așteaptă cu Jertfa cerbilor, căprioarelor, mistreți- 
lor și deosebitelor feluri de paseri. Sovoane — 
covoare de paradă —, băsmăli de mătasă, toiege 
scumpe se întind supt picioarele stăpînitorului 
şi ale boierilor din alaiul săi, cari le samănă 
cu bani. Trataţia cea uşoară din ajun se face 
acum a doua oară. Urmează, dar nu pentru toţi, 
ospățul acelei zile mari. 

El se deosebește prin mai multe adausuri 
peste obiceiii. Toţi se pîndesc ca să vadă cine 
va strănuta întăiă, dar strănutul trebuie să fie 
adevărat, nu adus cu tabac saii altcum, pentru 
că atunci cel ce ar fi strănutat «rămîne de bat- 
jocură». Un strănut autentic dă dreptul la un 
păhar cu vin şi la două caftane, unul de cati- 
fea și altul de postav. Dacă Măria Sa însuşi face 
să se audă sunetul așteptat cu atita veselă ne- 
răbdare, atunci i se dă un caftan, ba încă unul 
de brocard de aur, dar plătite din Vistieria țerii. 

Apoi în turta cea mare, care se dă la masă, 
se ascund — cine ar crede?— bilete de plă- 
cintă. Ele nu cuprind însă versurile pe care le 
cunoaștem. Ba nu daŭ măcar o proposiţie în- 
treagă, ci numai în cîteva cuvinte o făgăduială 
de Anul Noi, care poate fi luată însă şi ca o 

constatare, de luare în ris sai mustrătoare. Cel 
ce-și găsește biletul, e dator să-l cetească cu 
glas tare, şi ni închipuim ce faţă trebuia să facă 
boierul neastîmpărat, nesupus, căruia, printr'o 
potrivire ironică a norocului, îi cădea tocmai 
«pofta de a fi Domn!». 


De Bobotează, Vodă iese la gîrlă, cu tot alaiul. 
Încă din ajun însă, el a primit trimeși ai cle- 
rului din tot cuprinsul Domniei sale: e rîndul 
lor să facă daruri, și cei de la țară, cei de la 
mănăstirile şi schiturile din munte vin cu vîna- 
turi, cu lăptării proaspete şi cu păstrăvi. Pä- 
rinții se învrednicesc să schimbe cîteva vorbe 
cu stăpînul, dar ei nu pot fi primiți la cinstea 
cu cofeturi, cafea şi vutcă, fiind numai smerite 
feţe bisericeşti. După slujba la biserică, aceşti 
oaspeți ai Bobotezei sînt primiți în Spătărie, 
unde cîntă psalţii prelung imnuri bisericeşti, 
Pină şi clerul străin, letiniï, papistaşii, Francis- 
canii italieni din Moldova, Franciscanii bulgari 
din Muntenia, odată Iesuiţii poloni din Iaşi, că- 
lugării secui de la episcopia Bacăului trec în- 
naintea Măriei Sale, precum la Anul Noi aŭ 
trecut consulii, de cînd sunt acuma consulate 
ale Rusiei, Austriei, Prusiei în țerile noastre, 

A doua zi, la slujbă, iată și Doamna lîngă 
soțul ei, iată domniţele şi beizadelele între lu- 
miînările lungi, grele ale Bobotezei. Numai -la 

această serbătoare se mai văd, în acest timp 
de orientalism bănuitor, zăvorit, soţia şi fetele 
acelui după voia căruia se mișcă orice în țară. 
Începută cu sosirea în rădvane vechi a bătri- 
nilor stareți, urmînd cu această frumoasă petre- 
cere patriarchală, în care femeilor li se îngăduie 
să se închine lui Dumnezeii în același timp și 
în același loc cu bărbaţii, mîntuită, cum vom 
vedea, cu binecuvintarea cailor, serbarea Bobo- 
tezei are un caracter de albă fericire curată, care 
lipseşte celorlalte. Călugării merg pe la case cu 
ajunul, de-a valma cu preoții cei mulți la număr 
ai orașului de reședință. Lăutarii ţigani, lăutarii 
turci Chiar, nu lasă auzul să se odihnească o 
clipă; nu numai ziua, ci şi în noaptea din spre 
Bobotează, şi în aceia a serbării iarăşi. «Mulți- 
mea și bucuria poporului în Ţara-Romănească 
la Bobotează», scrie un patriarch asiatic pe la 
1650, «întrece tot ceia ce ştiii că se petrece la 
Curțile celor mai mari Domni ai creştinătăţii.» 
Oastea toată e în picioare, căci e şi o serbă- 
toare ostășească, și în jurul Curţii, în drumul 
spre biserică, pe stradă, pănă tirzii, cît ni mai 
păstrarăm apărătorii, flutură steagurile de mă- 
tasă cu Maica Domnului, cu Sf. Gheorghe, cu 
bourul și corbul purtind crucea'n plisc. 

După ce se miîntuie slujba în biserică, vine 
procesia și sfințirea apei. În Ţara-Romănească 
tot alaiul merge pănă la gîrlă, Ialomiţa în Tir- 

govişte, Dimboviţa în Bucureşti, — odinioară 
Argeșul la Curtea-de-Argeș. În Moldova apa e 
pusă întrun vas de argint aurit, în curte, de 
spre odăile Doamnei. Şese sfeşnice de argint 
ard împrejur; un copil de casă ţine în mînă al 
şeptelea. Toată lumea e în picioare; la stinga 
Voevodului e Doamna, copiii lor se află la dreapta; 
Cămărașul și boierii la spatele lor. În străluci- 
rea geroasă a zilei de Ianuar, se înnalță toate 
prapurile bisericilor, care se înfrățesc cu stea- 
gurile ostașilor. 

Cadelnița se mişcă de nouă ori înnaintea fa- 
miliei domnești, de trei ori încă înnaintea co- 
piilor. Apoi Mitropolitul, urmat de episcopi, sfin- 
ţeşte apa. Atunci iarăși pușştile şi tunurile salută, 
în bucuria obștească. La Munteni, copii se arunc 
în gîrlă pentru a căuta crucea pe care Mitro- 
politul a lăsat-o din mînă. 

Acum e binecuvîntarea cailor de luptă, — de 
sigur ca în străvechiul Bizanţ, a cărui icoană 
slăbită trăieşte încă aici. Un număr de cai cu 
arșale scumpe, împodobite cu aur şi mărgări- 
tare, sint aduși de oamenii Comisului celui Mare, 
în mijlocul uimirii bucuroase a poporului. Un 
călător a văzut în Moldova, la 1647, douăzeci 
și patru de cai foarte frumoși pe cari Mitropo- 
litul îi stropi cu aghiasmă. Străinii ce încun- 
jurai pe Mihai Viteazul la 1600 avură prilejul 
să-l vadă serbînd astfel prin stropirea binecu- 

vintătoare a cailor Boboteaza acelui an unic, 
în Alba-Iulia, capitala Ardealului supus Romi- 
nilor. 

Mai tîrziă, această parte din urmă a serbării 
se făcu şi mai bogată. Comisul aduse numai pe 
Bovodnicii, caii de călărie, pe cînd Armașul îi 
trecuse înnainte cu caii de trăsură sai felegară. 
Pe cei d'intăiă erau suiţi tineri boieri, cari nu 
primiseră încă slujbe. Calul dăruit de Sultan — 
i se zicea fablabașa, nume pe care poporul l-a 
luat în batjocură, aplicîndu-l oamenilor molii şi 
înceţi, de paradă, — acest cal simbolic al legă- 
turii de vasalitate călca mindru la sfîrşit, între 
ciohodari sai lachei. Mai de de mult se făcea 
un mare haz cînd un Comișel mai zburdalnic 
venia călare pe un catîr, pe cînd un tovarăș 
al lui avea cinstea de a fi purtat de un măgar. 


Peste cîteva săptămini, vin Paştile. Din săp- 
tămîna mare Domnul dă să-i facă bogata lu- 
minare pe care o va ţinea în mîni în noaptea 
de Înviere. Logofătul al treilea alege crucile pe 
care le va purta familia domnească; tot el merge 
călare să ducă invitaţiile. 
` Priveliştile încep cu spălarea picioarelor. Joi 
sara, un călugăr bătrîn, sărac, trențuros, cel mai 
umil dintre umili, e spălat cu apa ce cade din 
argintul ibricului pe argintul ligheanului făcut 
la Braşov, la Danzig, poate în Răsărit chiar,—de 

mina Mitropolitului. El e Iuda; un Vlădică, de 
obiceii al Buzăului, înfăţişează pe Petru; alți 
zece clerici împlinesc pe aceiaşi laviță de lemn 
numărul celor doisprezece apostoli, 

Sara Învierii începe cu sunetul sec al giam- 
paralelor, cu care se îmbată de bucurie copiii, 
prin curți, pe strade, prin pieţe și prin cimitire, 
Spre miezul nopţii se mișcă iarăși alaiul dom- 
nesc. Aurul, pietrele scumpe lucesc abia, scurt, 
în întunerecul nopţii şi a micii clădiri care e 
biserica Curţii. Cînd lumînările se aprind de 
fulgerul fericit al Învierii, ușile săpate în lemn 
în vechiul cadru de piatră se daŭ în lături și 
mii de stele mișcătoare prind a zbura în curtea 
întinsă a reședinții domneşti. Domnul sărută 
crucea din mîna Mitropolitului şi Mitropolitul îi 
răspunde, sărutîndu-l de trei ori pe frunte. 


III, 


Între petrecerile mari ale timpului eraŭ şi ala- 
iurile, serbările extraordinare ale Domnului şi 
Curţii. Între ele, mai ales alaiul Domnului noi. 

Acesta era numit de cele mai multe ori la 
Constantinopol. Ce solemnități se obişnuiaŭ a- 
colo, cum se săvirșia înștiințarea noului numit, 
cum se ducea acesta la audiențe, cum intra în 
biserica patriarchală, salutat cu cîntări de bu- 
curie și slăvire, — aceasta nu trebuie arătat aice, 

Primirea stăpînitorului în capitala sa ne priveşte 
singură. 

Voevodul e întîmpinat de boieri la vadul Dunării, 
la Giurgiu, pentru Munteni, la Galaţi, pentru 
Moldoveni, dar firește numai de cîțiva trimeși, 
dintre sfetnicii de frunte sai prietenii lui cunos- 
cuți, ori rude, și nu de toată mulțimea boierilor, 
cari așteaptă să-l vadă intrînd în București saii 
în Iaşi. Al doilea popas îlface la vre-o mănăs- 
tire din preajma cetăţii de Scaun: la Văcărești, 
de cînd se înnalță această zidire a lui Nicolae 
Mavrocordat (popasul cel vechiu nu-l știm), iar, 
dincolo, încă din timpurile lui Petru Şchiopul, 
la Galata. Iarăşi boierii vin la stăpînitorul lor, 
dar tot cîțiva numai, cu cari se face înțelegerea 
asupra alaiului. 

Mulțimea nerăbdătoare vede trecînd în sfîrșit 
«pompa» Măriei Sale. Boieri de toată mîna, slu- 
Jitori, călări şi pe jos, merg înnainte şi în urma 
Domnului. În frunte sînt Hatmanul şi Aga, bo- 
ierii, ostașii; apoi vin ceilalți, «cîte doi, cîte trei 
în şireag», după rangul lor. El însuși se înfăți- 
șează în portul săi cel mai scump și mai de 
cinste, care-l arată înnaintea tuturora cine este. 
Cuca-i stă pe cap, caftanul dat de Sultan e prins 
în copcă la gît; calul pe care stă e un dar al 
Împăratului; de-asupra surguciului prins într'o 
floare cu pietre scumpe flutură steagul de Dom- 
nie. Aga de Scaun, represintantul Sultanului, e 

la stînga lui, locul de cinste în Răsărit. Ciţi 
Turci l-ai mai întovărăşit, nu se dezlipesc de el 
în această intrare, oricum, impunătoare și stră- 
lucită, fizorescă de sigur. Musica turcească sună 
în tot timpul drumului, o musică ce nu se aude 
încă decît la o împrejurare ca aceasta, căci în- 
dată după ceremonie lăutarii împărăteşti se în- 
torc, bine dăruiți, la Constantinopol. 

Alaiul merge de-a dreptul, nu la Mitropolie, 
ci la biserica, mai mică, a Curţii. Acolo așteaptă 
Mitropolitul şi toți episcopii. Se face slujba de 
mulțămită, căreia noi îi zicem astăzi, împotriva 
bunelor obiceiuri ale Bisericii noastre, Te-Deum, 
după catolici. Dus de supțiori de doi episcopi, 
Domnul încunjură pristolul, în timp ce, ca la 
nunți, se cîntă «Isaia dănțuiește». Nu se aruncă 
însă ca la nunți daruri de bani, de flori, de co- 
feturi celor de față; astfel de dărnicii s'au fä- 
cut la Constantinopol. Îngenunchind pe piatra 
de la dvera cea mare, care deschide altarul, 
Voevodul primește acum din mînile Mitropoli- 
tului mirul sfint. A mai fost uns odată la Con- 
stantinopol, de patriarch, dar principiul este că 
se poate mirui cineva «şi de două şi de trei ori» 
cu mirul stăpînitorilor sfințiți de Dumnezei. Une 
ori Vlădica sai unul dintre episcopi ţine o cu- 
vîntare, pentru a lăuda însușirile, totdeauna a- 
lese, ale celui ce ține acum sabia şi topuzul. 

Actul al treilea e aşezarea în Scaun. În Divan, 

sala cea mare a judecăților din fiecare zi, aş- 
teaptă 'Turcii, cari maŭ putut călca pragul bi- 
sericii. Două scaune, numai două, sînt gătite 
acolo. Pe unul va sta Domnul, pe cellalt, la 
dreapta, Aga, ce ţine locul Sultanului. Dar nici 
ei doi nu se aşează, ci staŭ «drept» acele scaune 
de cinste, pe cind la spatele lor se înşiră ru- 
dele domneşti şi toată boierimea cîtă poate în- 
căpea, precum și clerul înnalt, și chiar negustori 
de frunte. Domnul sărută firmanul cu slovele 
aurite care cuprinde numirea sa; un Turc— mai 
tărziă Divan-Efendi, «domnul Judecăţii», jude- 
cătorul 'Turcilor ce vin în țară, — ceteşte actul 
în turcește. Nimeni no înţelege nimic, și nici 
nu e nevoie să înțeleagă, căci cuprinsul e ne- 
schimbat; dar cea mai mare luare aminte și 
tăcere, «milcomire» domneşte. Cînd s'a mîntuit 
cetirea sfintelor cuvinte, pornesc puştile, tunurile, 
musica turcească, cea de ţară, «surlarii, trîmbi- 
țaşii, doboșşii»> saii toboşarii; clopotele vuiesc în 
tot orașul. Mare cacofonie solemnă. Pentru în- 
țelesul celor de față, firmanul e cetit acum pe 
romăneşte, de pe o tălmăcire scrisă cu slove 
mari, pe hirtie largă, groasă, lucie răsăriteană, 
de Marele- Vistiernic sai altul dintre boieri. 
Acum și Domnul şi Aga stau în jeţuri. Cînd şi 
a doua cetire s'a isprăvit, e rîndul împărțirii de 
caftane saii chiar de blăni la Turci şi la creş- 
tini. La urmă, se bea cafea în Spătărie. 

Une ori chiar în aceiași zi, altă dată peste 
cîteva zile, nu rare ori și după cîteva săptămîni, 
Domnul stă în Spătărie şi face dregătorii cei nui, 
își alege şi orînduiește Sfatul. E obiceiul după 
aceasta să-și și ospăteze <Ministeriul». Ospăţul 
se face după regulele pe care le cunoaștem. 
Afară, «Curtea se foarte veseleşte», iar cei din- 
nuntru nu mai puțin. Une ori, de multă veselie 
a vinului vechii, boierii iese la joc. Astfel, cînd 
Nicolae Mavrocordat a venit în Moldova ca Domn 
a doua oară, în 1711, sa «giucat în casa cea 
mare», dîndu-se mesele la o parte. Vodă, care 
nu era așa de străin,.nici aşa de fudul cum se 
crede, a mulțămit dănţuitorilor, dîndu-li posta- 
vuri bune şi atlaze strălucitoare. 

Cînd Domnul a fost ales în țară, în urma morţii 
înnaintașului săi, unele amănunte se schimbă, 
neapărat. Primirea la vaduri, conacele, întîlnirea 
la mănăstirea de lingă Capitală nu se mai în- 
timpină. Dar boierimea toată și mult norod se 
adună pentru alegere şi aclamație. Alesul merge 
şi la Mitropolie înnainte de a fi miruit în bise- 
rica de la Curte. Aici, la Mitropolie, i se pune 
pe umeri un caftan oarecare, în aşteptarea celui 
împărătesc. Dacă un Turc de samă e acolo 
şi dă pe al lui, atîta mai bine: pare că tote 
ceva din sfinţenia voinţii împărătești, faţă de care 
nu se încape nici-o împotrivire. Fiind vorba de 
o faptă cu izbînda nesigură, Domnul are grijă 

să ceară une ori jurămîntul prin graiii şi scris 
de la toți boierii. Cind Sultanul s'a învoit cu 
numirea şi i-aii plăcut, deci, darurile trimese, 
primirea firmanului se face iarăși cu o mare 
pompă, căci acuma se capătă, de fapt, temeiul 
puterii. Voevodul şi Curtea lui iese înaintea tri- 
mesului destul de departe, avind une ori — 
aceasta nu strică față de nişte stăpini aşa de 
vicleni | — și «toată oastea». Nu e încă vremea 
de înjosire în care ceremonialul impune ca Dom- 
nul romănesc să sărute scara calului pe care 
călărește un Pașă cu trei tuiuri și să-i meargă 
apoi pe jos înnainte pănă-l pofteşte acesta să 
încalece, — dar Aga e întîmpinat cu o cinste 
deosebită. La întîlnirea cu dinsul, Vodă pri- 
meşte pe cap cuca. Numai acum se face în Divan 
cetirea firmanului, în mijlocul «milcomirii», şi o 
nouă descărcare de puşti și tunuri întovărășite 
de musică. «Şi de atunci înainte se ştie Domn 
adevărat.» În tocmai aşa se face la înnoirea din 
trei în trei ani a Domniei, afară de casul cînd 
Domnul e chematla Poartă chiar ca s'o primească 
şi adese ori primește în loc petecul negru al 
maziliei. 

Doamna nu-și face nici-o dată intrarea odată 
cu soțul ei, ci zăboveşte măcar citeva zile, po- 
trivind așa încît să sosească mai tărziu, O 
primesc jupănesele, soțiile boierilor, în cocii şi 
rădvane, şi o duc la Curte de-a dreptul, unde-și 

painea E et porta at aa ap 5 
iea în primire odăile ei. Ea nu va mai ieşi de- 
cit la serbătorile cele mari ale Bisericii sai 
în primblări «pe uliţă, la feredei» — la baia 
turcească, şi la noi, ca şi în tot Răsăritul, un 
adevărat club femeiesc —, «pe la mănăstiri şi 
pe la vii şi primblări». Carăta Domnească e ur- 
mată de ale tovarășelor de petrecere, purtînd 
haine de «şahmarand», de «canaviţe», de «be- 
lacoase>, «odoare» şi «sălbi de galbeni», iar pe 
cap «<șlicuri de sobol». Seimeni, Vornicei, Co- 
miși călăresc în jurul trăsurilor. La întoarcere, 
Doamna împarte daruri jupăneselor. 


Domnul mai dă serbări supușilor săi, cari le 
așteaptă mai mult de la dinsul. De Sf. Gheorghe, 
după moda turcească, și ea însăși o veche modă 
bizantină, se scot caii domnești la iarbă, la 
«ceair». Vodă însuși a ieșit cu acest prilej la 
întăia primblare de primăvară, pe la mănăstiri, 
de care sînt pline vecinătăţile amînduror Capi- 
talelor. Miei fripți se împart slujitorilor; la bi- 
serică s'a trimes de la Curte un miel fript, în 
loc de colivă. lată acum, pe cîmpul încheiat cu 
iarbă, apărînd un «steag de Arnăuţi», mîndri Al- 
banesi cu mustăţile negre dirze şi şuşaneaua de-a 
curmezișul spatelur; iată vechii Seimeni, ostaşi 
cu plată. După ei vin felegariă, caii de trăsură: 
pegi, murgi, roibi, albi, negri, șargi, suri, îm- 
părţiți la «carăta Domnului», a Doamnei, pe 

la boierii mari; întrun catastif de pe la 1670, 
am numărat 90 de cai din această rînduială. 
Armaşul și ajutorul săi deschid al doilea «şirag», 
urmați de trimbițași şi sîrmacă, «răsunînd în 
trimbiţă și surlă». Vin fovodniciă, caii de călărie, 
şi armăsarii, ţinuţi de Comişei şi Seimeni, toți 
înfășurați în stofe scumpe, mai ales calul Sul- 
tanului, învelit în «taftă năramzie», ca năramza. 
Comisul și ajutorul săă încheie defilarea: el 
dă şi ospățul cel mare pentru ziua aceia. 


Altă dată, sînt oaspeți de primit: foarte rare 
ori un Sultan, un Han al Tatarilor, înnaintea 
cărora se cade în genunchi, dese ori Paşi, întîm- 
pinați cu neobişnuită supunere, Nu lipsesc, cum 
am văzut, solii creștini, pe cari-i primeşte, de- 
parte cîteva ceasuri, Hatmanul, şi-i salută în 
margenea orașului Postelnicul, Palatinul de Culm, 
care sosi la laşi în 1677, Domn fiind Antonie- 
Vodă Ruset, se învrednici chiar a vedea pe 
Domn în locul Hatmanului. Boierii toți sînt 
lîngă dînsul şi, făcîndu-se cerc, salută. Oastea 
e aproape întreagă: 20 de companii, de «stea- 
guri» de călărași, şese de Seimeni pe jos, șese 
de alţi pedestrași; un mare steag roșu se în- 
nalță din mijlocul lor; trimbiţele, surlele sună. 
Corturile sînt făcute din jos de frumoasa mă- 
năstire nouă a Cetăţuii, În audiența de a doua 
zi, Trimesul polon găseşte într'o odaie frumoasă, 

«zugrăvită după moda olandesă», un divan, tot 
frumos, acoperit cu covoare scumpe, și sticlu- 
țele cu vutcă, patru la număr. Se ieaii dulceţi 
și se prînzeşte în acea cămară. Peste 70—80 de 
ani, Matei-Vodă Ghica primi tocmai în același 
fel pe alt mare sol polon mergînd la Poartă, 
contele Mniszek. Dar el nu prinzi numai faţă în 
față cu Domnul, ci la o masă de 400 de taci- 
muri, «fără bună rînduială». Ca adaus la plăce- 
rile mîncării și băuturii, se făcu danț, de dăn- 
țuitori de meșteșug însă, cari veniră cu lăutarii 
lor obișnuiți, și distrară lumea după cafea. 


Une ori Domnul merge la hram. Egumenul saii 
preoții îl poftesc, aducîndu-i un dar obișnuit 
pentru aceasta: cafea și zahăr. În curtea bise- 
ricii: Sf. Paraschiva, Sf. Spiridon mai tirziii, la 
Iași, se întind saivane, locuri de coborire pentru 
stăpînitor. Doamna, viind deosebit — nu se pot 
închipui cei doi soți domnești împreună, — are 
și ea primirea ei. Din «Cămară» se daŭ anumite 
pomeni cu acest prilej. 

Sai se face un Vlădică noŭ. Din vechii, Dom- 
nul stătea de față la biserică, într'un scaun roșu, 
lîngă Mitropolit, la hirotonisire. El primește apoi 
pe ales în Spătărie. De aici episcopul, Mitro- 
politul iese pentru a străbate stradele Capitalei 
pe un cal împedobit cu «astar»; musica Dom- 
nului cîntă, şi clopotele tuturor bisericilor sună. 

Pe urmă însă fu introdus obiceiul de a se aduce 
episcopul cel noŭ în carăta Curţii. Tot în Spă- 
tărie se face ceremonia de recunoaștere și în- 
tărire. Vistierul-cel-Mare dă mantia și Vodă cîrja, 
pe care o aduce cu capul gol şi o dă sărutînd 
mîna păstorului sufletesc. Ceva din acest obi- 
ceiii a rămas și pănă în zilele noastre. Și la sfin- 
țirea de biserici, Domnul e poftit une ori, şi iea 
parte, îndeplinind funcțiune de archiereii. 


Din cînd în cînd, se daŭ vînători mari. Odi- 
nioară Domnii, cînd nu aveai război, străbă- 
băteaii țara în lung şi în lat, prigonind dobi- 
toacele și miluind cu dreptate bună pe oameni. 
Acuma e hotărît că vînătorile de etichetă nu se 
cuvin a se face decit înnaintea celor patru pos- 
tură. Mii de țerani sînt aduşi pentru a stârni vi- 
natul și a-l ucide. Un preț e pus pe orice cap 
de fiară sau de sălbătăciune: 25 de aspri iepu- 
rele, 60 vulpea, 80 rîsul, un leii mistrețul, un 
galben ursul. Sint de față toți boierii, pe cari 
i-a chemat Domnul, și la o vînătoare de după 
Crăciun prin 1760, se înşiră în program Marele- 
Armaş, Marele-Păharnic, Marele-Comis, Marele- 
Căpitan de darabani, Marele-Stolnic, Marele-Me- 
delnicer, mai mulți boieri de a doua treaptă și 
a treia, vătafii de aprozi și de copii, mazili, ar- 
măşei, păhărnicei și multă gloată. Vînatul se îm- 
parte între vînători; pieile și blănile le ieaŭ 
Baicii, ce încunjură pe Domn, 

Cind pleacă la războiii sai în cercetarea 
hotarelor, cînd trece de la o Capitală la alta, 
Domnul desfășură o strălucită pompă, pe care 
abia ni-o putem închipui astăzi. Merg, pe vre- 
mea lui Vasile Lupu, 3.000 de călări, 2.000 de pe- 
deştri. Domnul are înnaintea sa cele două tuiuri: 
suliți avînd în virf semiluna, un glob şi o coadă 
de cal, semnul oricărei dregătorii la Turci. Ur- 
mează fiii Domnului, dacă-i are şi sînt cu el. 
În veşminte strălucite, călăreşte Domnul ; paică 
pe jos încunjură calul, cu mîna pe gitul lui; 
comișei, vre-o douăzeci, aŭ părul lung, haine 
roşii cu stele de argint aurite în el; cu dînşii 
împreună merg vătafii. Postelnicul, cu toiagul 
de argint în mînă, stă gata să primească po- 
runci. Spătarul e în urmă, cu armele sțapînu- 
lui : sabia de tăiat şi buzduganul de strivit. Copiii 
de casă, păhărniceii, stolniceii — slujbaşi tineri — 
zburdă acum, înnaintea marelui steag al Dom- 
niei, dat de Sultan. Tabulhanaua cîntă saă, cum 
se zicea pe atunci, cu atîta dreptate, bate. Bo- 
ierii, îmbrăcați cît pot mai bogat, merg după 
rangul lor. După ei se duc șetrile, corturile, supt 
porunca Marelui-Şătrar, care comandă şi tunurile. 
10—12.000 de oameni, grosul oștirii, se desfă- 
șură, în destul de bună orinduială, pe urmă. 

Dar, la ori-ce mişcare prin oraş, Domnul nu 
poate merge singur şi nu poate atinge pă- 
mintul: trebuie să fie călare și încunjurat. A- 


www.dacoromanica.ro 


VIAȚA SOCIALĂ A TRECUTULUI 175 
ceasta se vede necontenit, de la Ştefan Tomșa 
al Il-lea (1611), care aleargă în veșminte roşii 
cu buzduganul în mînă, între 500 de puş- 
caşi, pînă la Fanarioți, cari trec în mijlocul 
unui buluc de Arnăuţi sălbateci. Gașpar-Vodă 
Gratiani întră în tabăra polonă la 1620 între 
o sută de ostaşi pe jos. Îl încunjură mai de 
aproape 17 satirgii (halebardieri) bărboşi, șese 
Armaşi cu cizmulițe galbene, lungi haine roşii 
şi işlice de urşinic galben, puse la o parte şi 
împodobite cu steluțe de argint; tolbe atîrnă din 
largile cingători de argint; arcele sînt prinse 
de umăr, împreună cu buzdugane argintate. 
Cit priveşte pe Domn, calul săii pag are friie 
de argint suflate cu aur, late de trei degete și 
bătute cu pietre scumpe. Veşmîntul săă, de bro- 
card de argint albastru, se coboară pînă la 
glesne; peste dînsul e aruncată o îndoită mantie 
de catifea roşie blănită cu samur; la fel e cuca. 
Şeaua roşie, de Persia, are coburi și scări de ar- 
gint aurit, și de la dînsa atîrnă scumpul buzdugan. 

Înnaintașul lui Gaşpar își îmbrăcă pînă şi 
aprozii de Divan cu urşinic, blăni de jder și 
vulpe de Mosc la cabaniță. Era, scrie Miron 
Costin, «de tot zburdată podoaba Curţii» și 
Domnul nu suferia nici la boierinași «haine ce- 
vași proaste». 

Orice mișcare a Domnului e deci un fel de 
sărbătoare a ochilor, o bucurie a mulțimilor. 

IV. 


Un alt şir de petreceri sînt acelea pe care le 
cere viața de familie, foarte strînsă, foarte unită 
şi iubitoare pe acele timpuri. 

N'avem ştiri asupra botezurilor de odinioară. 
Se vede însă că ele erai foarte cercetate şi îm- 
podobite cu ospețe. Nașul dăruia de multe ori 
moşii întregi finului, pe care-l privia' ca pe 
fiul săă. 

În nuntă se întîlnesc toate datinile poporului, 
înfrumusețate prin bogăție şi putere la clasele 
stăpînitoare. După înţelegerea cu peţitorii — 
căci tinerii se căsătoresc, dar nu se cunosc, şi, 
dacă se vor iubi, se vede pe urmă —, o Duminecă 
e hotărită pentru sărbătoare. Cu trei, cu şepte zile 
înnainte, încep însă ospețele, de-o parte pentru 
bărbați, de alta pentru femei ; şi o casă de socri 
şi cealaltă sînt îndatorite la aceasta și caută a se 
întrece. În toate aceste trei zile, lăutarii cîntă "n 
zori la fereasta mirelui şi la fereasta miresei. 
Cînd vre-o nuntă domnească e să se facă la 
țară, se gătesc «divanuri, case, cerdace», așa 
încît un noŭ sat pare că răsare în mijlocul 
cîmpului. 

Vineri și Sîmbătă sint mese mari. Persoanele 
poftite, și mai ales femeile, aduc multe, felurite 
şi adese ori scumpe daruri, pe care le poartă în 
urma rădvanelor un întreg şir de slugi. Anume: 

«un berbece viii adus după git», miei în brațe, 
cobilițe cu găini, curcani, gişte, rațe, buţi de 
vin, coșulețe cu colaci și coşulețe cu poame, 
— şi unele şi altele acoperite cu «<fachiole» 
saii mărămi de mătasă cusute cu flori în cele 
patru colțuri, 

Ospăţul, în casă oră în grădină, se dă după 
datinile celui de la Curte, pe care-l cunoaștem. 
Ţiganii cîntă necontenit. Cite un pehlivan saŭ 
caraghios, Turc de neam totdeauna, saii «Harap», 
bucură pe cei de față prin isprăvile, schimele 
şi vorbele lui. Ca să-și poată face cineva o 
părere despre meșteșugul lor, care nu putea să 
lipsească la nici-o nuntă de samă, lăsăm să 
urmeze descrierea pe care o dă un privitor ui- 
mit, Constantin Căpitanul Filipescu, care vor- 
beşte în Cronica sa despre logodna lui Ştefan 
fiul lui Radu-Vodă Leon cu Catrina lui Duca- 
Vodă din Moldova: 

«La care logodnă aŭ fost aicea în ţară cu 
mare veselie; aŭ făcut multe ospeţe, multe jo- 
curi; care se potrivia cu o nuntă domnească, 
iar nu logodnă. Strîns-aii toată boerimea țerii 
cu toate jupănesele şi aŭ întins corturile în deal 
de spre Mihai-Vodă, în drumul Cotrocenilor: acolo 
făcea ospeţe în toate zilele. Adus-aii pehlivani 
de cei ce joacă pe funii, şi de alte lucruri: adu- 
sese și un pehlivan hindi harap, carele făcea 
jocuri minunate şi nevăzute pre locurile noastre: 

iute om era şi vîrtos. Lîngă altele, de nu le pu- 
tem lungi, făcea acestea mai ciudat: punea de 
rînd opt bivoli şi se răpezia iute, şi, sărind peste 
et, se da în văzduh peste cap, şi cădea în pi- 
cioare de ceia parte. Alta, un cal domnesc, gras, 
mare, îşi lega chica de coadăii, şi-l bătea Comi- 
șelul cît putea, şi nu-l putea să-l miște de loc. 
Alta, un copac mare din pădure adusese, şi, 
înfipt, s'aă suit pe dinsul ca o maimuță; deci, 
după multe jocuri ce aŭ făcut sus în virfuii, 
s’aŭ slobozit de acolo cu capul în jos şi aŭ dat 
în picioare. Alta, un tulpan lung de mulți coți, 
îl ţinea oameni în miîini, cît era, şi se repezia 
iute, și mergea călcînd pe tulpan, şi nu se afunda. 
Alta, se prindea mulţi oameni cite doi în mini, 
şi făcea chip ca de o bute cu miînile, şi mai 
lung, şi sə repezia iute, și intra cu capul prin 
gaura aceia, şi nu-l simția oamenii, şi de ceia 
parte cădea în picioare. Ca acestea multe făcea, 
care nu le ținem minte.» 

După al doilea rind de bucate, mirele-şi alege 
călțunarul: el va merge în casa miresei pentru 
a-i duce călțunii de mătasă albă cu flori şi măr- 
găritare, precum şi un ișlic cu pietre scumpe, 
un inel şi o salbă. Țiganii cîntă înnaintea lui, 
mireasa-l primește în cămara unde ea stă la o 
parte de veselia zgomotoasă a ospâțului din 
casa ei; la dreapta şi la stînga-i staŭ cite şese 
prietene, cu rețele de mărgăritare în cosiţe. În- 

dată ce darul a fost primit, solul e răpit în 
odaia unde se petrece, și aici trebuie să bea 
atita timp cît se închină, de unul şi de altul, 
în sănătatea lui. Trebuie să fie om tare ca să 
se poată întoarce singur acasă. 

La rîndul săi, cu alți lăutari, mirele pleacă, 
pe jos, între prieteni, și merge la nun, ţiin- 
du-și capul descoperit pe stradă. Darul pe care-l 
aduce celui ce-l va cunună a doua zi, e un rînd 
de blănuri şi un covor, 

A doua zi drumurile ce unesc cele două case 
şi acele ce duc la biserică sînt împodobite cu 
brad. Pe această cale de veşnică verdeață merge 
mirele, cu o întreagă ceată de tineri împodo- 
biți, prietenii şi tovarășii săi de vristă. Cîţiva 
Seimeni în haine roşii sînt ceruți de la Vodă 
ei deschid alaiul, Mirele poartă veșmîntul săi 
cel mai scump, cu dolmanul de blană aruncat 
pe umăr; surguciul flutură de-asupra ișlicului. 
Caii strălucesc de aur și de pietre scumpe. 

Se merge întăiu la nun, care se alipeşte la 
acest alaiii vesel. călărind, cît de bătrîn să fie, 
la dreapta mirelui, Nuna, care a venit în trăsură 
cu şese cai, așteaptă în casa miresei, unde încă 
de dimineaţă fete mai sărace, din vecini, joacă 
necontenit hora. Mirele rămîne în mijlocul cur- 
ţii, şi îndată nuna, urmată de nun și de toți 
nuntaşii, se scoboară din cerdac, aducînd mi- 
reasa, a cărei față e ascunsă de un lung văl 

de mătasă cusută cu flori. Acum și mirele, în- 
torcîndu-i înnapoi spre casă, merge înnăuntru, 
ca să asculte orația urărilor şi luarea de rămas 
bun în mijlocul lacrimilor, 

larăși alaiul se alcătuiește pentru drum. Ca 
pe o pradă, mirele viteaz duce în rădvan pe 
mireasă: cînd ea suie scara, nuna, care o înto- 
vărășeşte, zvîrle un covrig și un păhar cu vin; 
înnaintea mirelui, altă urare de bielșug, s'a vär- 
sat o cofă cu apă. Seimenii roșii strălucesc în 
frunte, surguciurile războinice flutură, scîntei 
se desfac din nenumăratele juvaiere; 'Ţiganii, 
neobosiți, cîntă. 

În biserică, bani, de aur saă de argint, sînt 
aruncați pe covorul ce s'a întins pentru ca să 
îngenunche mirii. O ploaie de bani, de cofeturi, 
de nuci, de castane, cade asupra celor de față: 
o plătește nunul, care are și grija covorului, a 
făcliilor, a ișlicului de ginere. Dacă e o nuntă 
domnească, ea se mîntuie aici la biserică în 
pocnete de puști și tunuri. 

Urmează cel din urmă şi mai mare ospăț, la 
mire acasă saii la socri. Danţul începe în casă, 
trece în curte şi se întinde une ori pe stradă: 
două şiruri împodobite își stai față în față şi 
bat pămîntul în horă, mișcîndu-se, cînd la dreapta, 
cînd la stînga. Şirul bărbaţilor are în frunte că- 
petenia jocului, un bătrîn boier, cu toiagul în 
mînă ; apoi vine nunul și, în al treilea rînd, mi- 

rele ; între femei stă în frunte nuna, avind lingă 
dînsa mireasa. 

Cite o nuntă mare ţinea două şi chiar trei 
săptămîni, cu masa întinsă ’n fiecare zi, de di- 
mineaţa pănă sara. Cînd se face ziuă, bucătarii 
aduc un cocoș fript cu pene, şi unul din ei cîntă 
cucurigu supt masă. Dar a doua zi se începe lunga 
petrecere a unor timpuri sănătoase și voioase, 


În Moldova, încă de Duminecă se face cetirea 
foii de zestre; ea cuprinde moşiile, vitele, tot 
temeiul gospodăriei și cele mai scumpe podoabe, 
care trec astfel, fără a se învechi, din neam în 
neam. Într'o foaie din 1678, găsim astfel, ca 
îmbrăcăminte: paccele de sobol, sucne de şah- 
marand și tabin, de atlaz, de hataiă, de ada- 
mască, tămbare şi habacie de şahmarand, nă- 
frămi de mini (ştergare), năfrămi de brîù (ba- 
tiste), cămăși «cu sîrmă» (fir) şi «cu mătasă», 
cămăşi «de feredeii» (sai de baie), briie. Apoi, 
albituri; peșchire de mătase roşie cu fir, şer- 
vete «cu fir» și «cu mătasă», cearșafuri tot «cu 
fir» şi «cu mătasă», perne «de urşinic cu fir», 
pilote de atlaz, plapome de şahmarand, poloage 
«de atlaz cu fir». Juvaiere de tot felul: salbe, 
lanţuri, brățări, sarje, inele, lefturi, «gherdane 
de coral», cununi de aur cu pietre scumpe, teci 
şi cepse, coboace, cățui de afumat, «ploscuţe 
de apă de trandafir». Ca unelte casnice, citeva 

de metal, pe atunci foarte scumpe: «linguri de 
argint poleite», piuliţi de Brașov, tot poleite, 
talere (puteau fi de argint saă cositor). Nu lip- 
sesc covoarele persane. În sfîrşit, sînt darurile 
voinicești către mire: rafturi, săbii, cai de că- 
lărie, telegari pentru rădvane, hamuri, cuhnii 
şi rădvane. 

După cetirea actului, soții plecaii în «cale 
albă». În Joia următoare, părinţii miresei vin 
de-i văd în «calea pre mare», și tînăra soţie-i 
primește cu mărama albă pe cap. 

În 'Ţara-Romănească, ospăţul de Duminecă se 
dă în casa mirelui. Luni, el pleacă la nun, du- 
cîndu-i vutcă şi cofeturi. Întorcîndu-se acasă, el 
află aici şi pe părinții soției lui, şi îndată, cum 
stai la masă, numai ei patru, lăutarii vestesc 
sosirea talerelor, păharelor, mărămilor, gospo- 
dăriei întregi. Hainele şi juvaierele, mobilele, 
am zice — aşa de puţine! — aŭ sosit încă din 
ajun, odată cu sara. 

Mai rămîn «calul de ginere» şi rădvanul, care 
se dăruiesc Joia, cind cei doi tineri prînzesc 
întăia oară la aceiași părinţi ai nevestei, 


Alaiurile de îngropare întreceai și ele cu mult 
obiceiurile simple, practice şi grăbite de astăzi. 
Moartea unei rude domneşti aduce deschiderea 
mai tuturor închisorilor, o largă iertare pentru 
miîntuirea sufletului celui răposat. Seimeni, dără- 

banţi, Cazaci merg înaintea lungului şirag ce în- 
tovărășeşte pe acel ce este să se îngroape. Tru- 
pul zace într'un sicriă descoperit pe care-l încun- 
jură rude, boieri de aceiași treaptă. Semnele dre- 
gătoriei, o sabie cu vîrful în sus, sînt duse în- 
naintea luptătorului şi sfetnicilor. Țigance plîn- 
gătoare, cu glas puternic şi putință de a născoci 
tot alte plingeri, hrănesc jalea celor de față, 
Pomenile sînt cu adevărat mărețe. 

Cît priveşte doliul, Nicolae Mavrocordat a 
mers după sicriul soției sale Pulheria în haine 
roșii. Cei mai mulți văpsesc numai hainele vechi 
în negru. Şi caii se îmbracă în negru, şi, ca să 
plingă, li se ung ochii cu ceapă. Pănă pe la 
1700 se mai ţinea încă vechea datină ca acei 
ce jelesc, să meargă un număr de zile cu capul 
descoperit. 


Şi ca adevărate distracţii, vesele, fără scop 
serios saii trist, mărgenite în casă, ce era? 

Foarte puţin și foarte grosolan. 

Am văzut ce eraă pehlivanii şi peblivăniile. 
«Represintaţiile» lor sînt însă numai de zile mari. 
În celelalte, la serbătorile obişnuite, iată cam 
cë se născocește pentru plăcere: 

E jocul geridului sai al discului, prin care 
călăreții cearcă să nemerească ținta cu o mică 
suliță de fier. Strassburg l-a văzut încă în Bu- 
cureşti la 1632, dar el nu fu cultivat multă 

vreme. Domnul răsplătia cu daruri pe acei ce 
nemeriseră. 

E apoi jocul banului. Un 'Țigan dat pe față cu 
funingine vine în odaia de oaspeți și, cu mînile 
la spate, cearcă să iea nişte gologani ascunși 
întro grămăgioară de făină. Cine nu poate, face 
loc altuia, tot Ţigan şi tot uns cu funingine. 
Alte ori, banii sînt lîngă o'lumînare aprinsă, cu 
saŭ fără făină împrejur. 

E în sfîrșit jocul oului, care atîrnă de o sfoară 
și pe care Ţiganul trebuie să-l iea fugînd. 

Şi atît. 


V; 


E puțin de adaus în ceia ce priveşte influența 
turcească, și iată de ce. 

Ea atinge numai viața acelor cari trăiesc în 
strînse legături de toate zilele cu răspînditorii 
ei. Boierimea care nu stă la Curte capătă mai 
puțin această nouă spoială străină. Dincolo de 
margenile boierimii, ea nu se simte de loc. 

În ce stă această influență? 

Ea nu priveşte datinile de familie, care pănă 
tărziii rămîn acelea pe care le-am schițat mai 
sus. Dar ea îmbogățește, ca lux, ca felurime de 
amănunte, ceremoniile, alaiurile oficiale. Sluj- 
bașii sînt mai mulți și numele turcești ale celor 
noi dintre dînșii: muhurdari, divictari arată de 

ARE CRIN INI te et me td aa de e a IERI DE Ra eR 
unde s'a făcut împrumutul. Costumul turcesc, 
viața sedentară, molatecă a Turcilor, desăvîrşita 
zăvorire a femeilor par'că trebuie să învingă. 

Un alaiii din această vreme e ceva mai în- 
cărcat, dacă nu mai bine orînduit decît alaiu- 
rile vechi. Măreţia de altă dată s'a mărgenit acum 
numai la pompă, și aceasta trebuie să fie deci 
orbitoare. Pe la 1820, popasul Domnului la Vă- 
cărești e o ceremonie deosebită, la care ieai 
parte şi toți episcopii. Cînd se face intrarea în 
oraş, Aga merge în frunte, cu podarii, breslele 
(ca la Constantinopol), Arnăuţii. Vornicul de 
oraş își aduce zapciii, apoi pe negustori, pe 
crainici sau telali și pe judecătorii starostiei. Cu 
Hatmanul trec zapciii de Divan și Aprozii. Lîngă 
baș-beșleaga — care poruncește beșiiilor, ostaşi 
de poliţie turcești — e Portarbașa, portăreii bei- 
licului — gazda Turcilor — și toată 'Turcimea cea- 
laltă. Spatarul duce, între rămăşiţele Seimenilor, 
tuiurile, care sînt trei, dar nu fac cît cele două 
de odinioară. Armașşul are cu el nu mai puțin 
decît 500 de lăutari, cîți sînt de toți în oraș. 
Vin doisprezece cai domnești și Comisul. Boie- 
rimea trece cu ișlicele umflate pe cap. Secre- 
tariul turcesc al Domniei, Divan-Efendi, merge în 
acelaşi rînd cu beizadelele. Iarăşi apare fantoma 
Domnului trecător intre peici, pe calul tabla- 
başa, supt steagul Sultanului. Spatarul ține sabia 
cu topuzul şi, ca la Constantinopol, Camărașul- 

cel-Mare aruncă parale prostimii. Tot ca la Con- 
stantinopol, se face, ca semn de veselie, un 
curban-bairam, o jertfă de berbeci, şi aceasta 
chiar la scările bisericii, unde a fost miruit beiul, 
«Curtea Veche». Întovărășită de Vornicul ei, care 
se chiamă acum Vornicul haremului, Doamna 
se învredniceşte de același fel de cinste. Și 
mehterhaneaua cîntă ! 

Se mai văd înnoiri şi în jocuri. Sa mîntuit 
acum cu hora de la Curte; o bucată de timp, 
nu se mai dănțuieşte acolo, femeile neputînd să 
vadă alți bărbați decît pe ai lor şi rudele lor 
bărbătești. 'Țiganii lui Brincoveanu nu-și mai 
pîrlesc părul și sprincenele. Jocuri curat turceşti 
se întîlnesc însă, fără ca pentru aceasta ele să 
fie mai presus de vechile țigănii. <Giurgina», 
care se cînta la Curtea lui Nicolae-Vodă Cara- 
geă, pare să nu fi fost altceva decît o grosolană 
necuviință, ce avea însă darul de a însenina 
pe bătrînul stăpiînitor, care-și făcuse mai toată 
viața în Constantinopol. Măria Sa mai găsia plă- 
cere şi în jocul păpușilor. În sfirșit, o «trupă» 
de ceauși și alți slujitori greci ai Domniei, îm- 
brăcaţi turceşte şi chiar europenește, veniaii 
după masă, pe o scenă improvisată, ca să spuie 
giumbușşuri în bucăți de frase luate din toate 
limbile. 

VI. 


lată acum vremea nouă, adusă de ocupațiile 
străine și de legăturile cu Europa. 

Lăsînd neatinse ceremoniile de Stat, serbările 
bisericeşti şi, în parte, datinile de familie, această 
înrîurire apuseană, <evropienească», ziceai stră- 
moşii, înlăturâ foarte răpede o viață de socie- 
tate așa de puţin dezvoltată în ceia ce priveşte 
plăcerile propriu zise şi puse în locul ei obi- 
ceiurile pe care le răspîndise, timp de două-trei 
veacuri, Curțile moderne. 

Nam putea spune cind anume Domnii și 
boierii romîni din veacul al XVIII-lea se supu- 
seră acestui curent noŭ, dar biruința lui apro- 
piată putea să se prevadă încă de prin anii 
1760-70, cînd formele francese prind a ne ispiti 
și cîştiga, odată cu sosirea dascălilor de fran- 
țuzeşte — un Carra, un Ledoulz — pentru copiii 
de boieri. Pacea de la Cuciuc-Cainargi şi întro- 
ducerea epitropiei consulilor europeni corespund 
iarăşi cu începutul acestei nouă viețe sociali. 
În 1773, cînd regele Romanilor Iosif veni la 
Braşov, unde erai grămădiți pribegii munteni, 
el dori să-i vadă și-i pofti la o «assemblee», care 
se ţinu în casa generalului de acolo: jupănesele 
vor fi venit numai cu oarecare sfială şi vor fi fost 
uimite văzînd că Iosif stă de vorbă cu dînsele. 

La 1784, deci supt Domnia aceluiaşi Nicolae 

Carageă, care era încîntat de păpuşi, de giur- 
gina şi de «teatrul» ceauşilor, un călător, de 
neam nesigur, dar care scrie în franţuzeşte, Petty, 
cunoscut al poetului Văcărescu, petrecu citeva 
zile la București, și el povesteşte astfel cel d'in- 
tăi bal romănesc, romănesc curat — și nu ru- 
sesc sai nemțesc, dat de ofițeri străini pe pă- 
mîntul nostru —, despre care avem știință pănă 
acum : 

«leri seara, am fost la un bal dat pentru 
nunta unui boier. Sala era plină de lume. Eraii 
multe doamne îmbrăcate grecește şi romănește; 
găteala lor era foarte bogată și bine împodobită 
cu diamante şi alte pietre scumpe. Totul îmi 
pare o magie. Totul era pentru mine o altă 
lume. Fiecare lucru era noŭ, şi mi-a plăcut. Ne- 
vasta mea și fiica aŭ jucat menuetul și apoi ca- 
driluri, destul de răpede. Pot să te asigur că nu 
mă puteam ţinea de rîs văzind pe domnii ceia 
cu bărbile lor siliți să urmeze danţul după mă- 
sura pe care o dase soția mea. La urmă, Gre- 
coaicele se încălziră așa, încît puteaă să joace 
ca Englesele. Totul era vesel, totul în deplină 
înțelegere. A fost un supeii, și apoi s'a început 
iarăși balul, care a ţinut pănă la miezul nopții.» 

Astfel de constatări fac de acum înnainte toți 
călătorii ce vin pe la noi. Mai trec abia zece 
ani și pentru întăia oară niște Italieni fac ce- 
rerea de a li se îngădui să joace la București: 

dar ei veniseră în timpul războiului celui noii, 
pentru ofițerii ruşi, Cererea nu se prinse. În noul 
războiii din 1806-12, actori ruşi joacă la Iași, supt 
conducerea Italianului Maggi, în casele clubului 
ofițeresc. După 1812, clubul din Bucureşti ră- 
mine şi încep represintaţii de teatru german cu 
vre-o sută de spectatori obişnuiţi. Ba chiar o 
trupă de operă italiană cîntă acolo pănă la is- 
carea tulburărilor din 1821. 


După întoarcerea boierilor asemenea petreceri 
se făcură şi mai dese, și la 1826 o companie 
francesă se întîmpină în laşi; unul din afișurile 
ei zicea aşa: «După cerire: Compania franțo- 
zască va avè cinste astăzi Joi, în 17 Fevruarie, 
o mare arătare de meșteșugurile lor şi o mare 
arătare cu pantomină de scoborirea lui Ploton 
(sic) în iad. Duminecă va fi o mare arătare cu 
pantomina italienească». E cel mai vechiii afiş 
romănesc de teatru ce se cunoaşte, și e ilustrat! 


Era nouă în viața de societate începuse de 


sigur și ea se desăvirşi răpede. Supt acest raport, 
Europa nu mai avea ce să ne învețe. 


www.dacoromanica.ro 


vV. 


ROMÎNII ÎN STRĂINĂTATE 
ȘI 
STRĂINII ÎN ŢERILE ROMĂNEȘTI 

V. 


Romînii în străinătate şi străinii în ţerile 
romăneşti. 


Pornim de la două constatări. Astăzi popo- 
raţia orașelor noastre e foarte amestecată: în 
Moldova-de-sus burghesia e aproape numai evre- 
iască ; în părțile muntene atiţia dintre cei ce 
o alcătuiesc sînt Greci, Bulgari, Sirbi, cari nu 
Sai amestecat încă deplin cu ai noștri și unii 
chiar — mai ales dintre Greci — nici maŭ de 
gînd să se amestece, socotind că neamul lor e 
cu mult mai frumos decît al nostru. Aceasta ar 
putea să fie o primejdie mare, dacă n'am avea 
norocul că locuitorii satelor, temeiul ţerii în mai 
toate privințele, sînt numai Romiîni sai, ici și 
colo, pîlcuri de străini cari nu mai privesc nici-o 
altă țară ca a lor, ci se deosebesc de Romini 
numai prin port și, une ori, prin lege. 

Pe de altă parte, mulți dintre cei mai bogaţi 

13 

și chiar de mai vechiii neam dintre locuitorii 
oraşelor Romăniei, le părăsesc o bună parte din 
an saii chiar mai totdeauna pentru a trăi în 
străinătate, de la Braşov pănă la Paris. Sint 
oameni crescuţi de învățătoare străine, într'o 
casă unde se vorbia franțuzește sait nemţește, 
dați pe la liceiele Franciei, isprăviţi prin Uni- 
versitățile acestei țeri, cetind numai literatură 
francesă și avînd astfel un suflet închis pentru 
cele mai multe, dacă nu pentru toate, aspiraţiile 
noastre. Dacă n'am avea viața politică, din care 
se pot trage foloase de putere și dominație, 
saii şi altele, emigrația ar fi şi mai mare. Acești 
oameni se duc acolo unde-i trage inima, unde 
viața e mai strălucitoare, mai veselă, mai vioaie. 
Aceasta ar fi iarăși o mare primejdie, dacă prin 
ea s'ar înstrăina o parte însemnată din bogăția 
sai din înțelepciunea, din capacitatea naţională. 
Pentru a vorbi numai de cea d'intăii, din feri- 
cire însă înstrăinații aŭ grija să piardă destul 
de răpede rostul lor de stăpînitori ai pămîntului 
romănesc, care ajunge astfel în mîni mai des- 
stoinice. Rămîne însă marele păcat față de neam, 
că banul stors cu multă muncă pămîntului aces- 
tuia de mînile ţeranului, acest aur scump se 
risipește an de an ca o pleavă netrebnică pe 
plaiurile, pline de bogăţie, ale altor popoare. 
Cercetătorii deficitelor, ai ruinei amenințătoare 
asupra noastră, n'ar trebui să cerceteze numai 

importul şi exportul, ce vindem şi ce cumpărăm, 
ci şi viața Rominilor din Paris şi din orașele 
de băi şi petreceri ale Europei, unde se săvirșește 
al treilea fenomen însemnător al economiei noa- 
stre naţionale, risipa noastră. La noi nu cheltuiește 
nici-un fel de călători străini, pe cînd noi zvir- 
lim aur pătat de nedreptate, aur ruginit de 
sînge, aur întunecat de lipsa de patriotism, la 
picioarele străinilor. 

Şi aici însă e un semn îmbucurător. Vechiul 
simț de gospodărie se trezește în inimile boie- 
rimii de ispravă. Un G. Gr. Cantacuzino, un N. 
Filipescu, un Barbu Ştirbei nu părăsesc, ca de- 
sertorii în ceasul de luptă crincenă, pămîntul 
din care a pornit puterea şi mărirea neamului 
lor, pămîntul unde li zac, în multe generaţii, 
strămoșii. Exemple bune, care vor cîştiga de 
sigur tot ce e sănătos între coboritorii vechilor 
neamuri și între represintanţii neamurilor celor 
nouă, de curind îmbogăţite. 


I. 


Năpădirea de străini a oraşelor noastre şi aşe- 
zarea sai lungile rătăciri ale Rominilor în străi- 
nătate nu se pot înțelege, dacă nu se cunoaște 
şi felul cum ele s'aii statornicit. Printr'o expu- 
nere istorică se cîștigă, nu numai cunoştinţa 
unor părți interesante din trecutul nostru, dar 

şi adevăratele puncte de vedere din care aceste 
fenomene trebuie privite pentru a fi înțelese, 
prețuite și îndreptate. 

Oraşele și tîrgurile noastre aŭ avut de la în- 
ceput, toate fără deosebire, și locuitori străini. 
Aŭ fost astfel străini vechi ca și țara, și ai căror 
urmaşi de veacuri întregi nu mai sînt străini, 
cu toate că unii, ca Armenii, păstrează — minu- 
nată pildă de statornicie şi credință față de 
trecut — după peste cinci sute de ani vechea 
lor limbă de acasă, din Ţinuturi pe care mai 
mult de zece generaţii nu le-aii văzut nici-odată, 
pe care poate nu le vor vedea nimeni dintre urmaşi, 

lată cine aŭ fost acești întemeietori neromîni 
ai așezărilor mari din țerile romănești. 

Cei mai vechi sînt Sașii, Nemţii din orașele 
Ardealului vecin. Aceste orașe s'aii întemeiat 
în apropierea anului 1200, și aii avut în mînă 
tot negoțul acestor părți, unde ţerani de-ai noștri 
trăiau ca birnici ai seminţiilor turceşti din Ră- 
sărit: Cumani, Pecenegi, Tatari. Ei aveai nevoie 
dincoace de munte de popasuri, şi în ele sai 
așezat gazde și fel de fel de ajutători ai nego- 
țului. Pe urmă, alții dintre Saşi aŭ crezut că e 
bine să rămiie în Moldova sai în 'Țara-Romă- 
nească pentru a vinde cu mărunțișul sătenilor 
noştri. Ei își făcură case mai bunicele decît ale 
acestora, clădite din zid trainic, tăiară strade 
drepte şi lăsară la mijloc cîte o piață. Aici își 

ridicară biserica, neapărat una catolică. Domnii 
noştri, venind mai tîrziă, după ce ni se alcătuiseră 
principatele, aŭ dat cărți de stăpînire şi de drep- 
tafi saă privilegii acestor folositori oaspeți străini, 
cari-i primiră, în schimb, să-și aibă Curțile între 
dînșii. 

Așa s'aii făcut începuturile orașelor: Baia pe 
rîul Moldova, Buzăi, Tîrgovişte, Cîmpulung. 

Lîngă Saşi, regii unguri aŭ strămutat locui- 
tori orășenești din neamul lor. Ungurii aveai 
însă mult mai puţină pricepere și aplecare pentru 
viața de cetate cu meşteşuguri și negoț. Nici în 
Ardeal ei maŭ putut întemeia oraşe înfloritoare. 
La noi ei aŭ fost ispitiți de Sași sai aŭ fost 
aduși ca apărători ai unor Ţinuturi cucerite de 
regi. Astfel de la Unguri ostași, puși. cu de-a 
sila ca să păstreze partea dintre Carpaţii Se- 
cuimii și rîul Siretiului, pe care o cucerise Co- 
roana ungurească, pornește obîrşia unor loca- 
lităţi ca Bacăul, Agiudul, Sascutul şi cetatea, 
astăzi cu totul ştearsă de pe faţa pămîntului, a 
Milcovului, pe riulețul cu acest nume, precum 
şi a multor sate din valea Slănicului. Mai tărziu, 
lupte religioase și alte împrejurări aduseră alte 
pilcuri de Unguri, cari erai și rămaseră săteni. 
Îi găsești prin Ținutul Romanului sai dincolo 
de Siretiă, în sate din Tecuci, în Corni lingă 
Huşi, cari Huşi, n'aii fost însă nici-odată un- 
gurești, şi în unele părți din Basarabia, pănă 

la Ciubărciii, pe Nistru, de-asupra Cetăţii-Albe, 
Alţi Unguri aŭ fost chemați saii câștigați de 
Domnii noştri cu scutiri de biruri și multe drep- 
turi pentru lucrul viilor mai ales, prin toate 
părţile unde mari dealuri de lut arse de soare 
făceaă cu putinţă întemeiarea de podgorii. Deci 
Ungurii aŭ venit la noi ca grăniceri, ca pribegi, 
în timpurile mișcării religioase a Husitismului 
și ca vieri din ţara Tocaiului. 

Prin veacul al XIV-lea începe însemnătatea 
oraşelor Galiției, Cracovia și Lembergul. Regii 
poloni făcuseră acolo ceia ce se îndeplinise 
cu mult înnainte de regii unguri în Ardeal: 
aduseseră colonişti germani şi li dăduseră în- 
tinse drepturi de negoț şi de cîrmuire prin sine 
înşişi. Nemţii galiţieni se coboriră şi la noi, pe 
valea Siretiului. Astfel, înnainte de a se pomeni 
un Domn al Moldovei,-ei îşi aveaŭ gazde și 
prăvălii sai dugheni la 'Siretiă, la Suceava, 
unde s'a făcut peste puțin timp Scaun Domnesc, 
la Cotnari, unde eraii vii de lucrat, şi, în grupe 
mai mici, şi pe aiurea. Pe cînd Ungurii sai 
păstrat mult timp, acești Nemţi, ca și Sașii din 
Ardeal, se contopiră foarte tăpede, — o aple- 
care caracteristică a poporului german, pe care 
sociabilitatea lui bună-l aduce de regulă la des- 
naționalisare. Nemţii din Cotnari, cari pe la 1750 
şi mai departe scriaii cu litere latine şi mergeaii 
la biserica catolică, par a fi dintr'un curent de 

emigrație mai noŭ. Izvorul de unde porniaii 
Germanii galiţieni secase de mult în Galiţia chiar. 

În jumătatea d'intăii a veacului al XIV-lea, 
musulmanii sirieni luară regatul Armeniei Mici, 
în apropierea Mediteranei. Locuitorii amenințați 
cu măcelul, robia şi cele mai neomenoase chi- 
nuri şi prigoniri, fugiră în lume. Corăbii îi du- 
seră peste întinderea Mării-Negre la bogata ce- 
tate Caffa din Crimeia, care era a Genovesilor 
italieni. Aici veniai însă necontenit, peste stepa 
Tatarilor, negustori din Lemberg. Armenii ne- 
guţară întăiă cu dinşii, apoi se duseră şi ei în 
acea mare cetate a Galiției. Numărul lor fu în 
curînd foarte mare. Urmînd pe vecinii lor Nemţi, 
ei se coboriră la rîndul lor în Moldova. Suceava 
avu deci Armenii săi, ba chiar un episcop, care 
şedea mai tărzii în biserica întărită de la Zamca. 
Şi în Siretiă, fireşte, locuiaă Armenii. Ei fură 
aduşi la Roman de Roman-Vodă, care întemei€ 
acest oraş la vărsarea Moldovei în Siretiii, în- 
nainte de anul 1400. Pe alţii îi va fi chemat la 
Botoșani Petru Rareş, care făcu din acest sat 
un tîrg cu biserici domnești și Curte de reșe- 
dinţă pe la 1530. În Iaşi ei veniră mai ales după, 
ce se strămutâ Scaunul Domniei aice, iar nu 
din vechi fimpuri, căci inscripţia cu data de 
1395 de la biserica lor e mult mai nouă. Iașii 
erai popasul de către Prut al negustorilor ce 
mergeau la vadul de la 'Țuţora și treceau spre 

Chilia, spre Cetatea-Albă, spre depărtata Caffa. 
Armenii nu lipsiai încă de prin anii 1350 la 
Cetatea-Albă, marele port de la vărsarea Nis- 
trului, Mai pe urmă, ei răzbătură şi în Birlad, 
în Bacăă, în Galaţi și prin multe alte locuri, 
Armenii fură numai negustori: nici vieri, nici 
meșteșugari, nici coloni militari, ci negustori. 
Legea, limba lor şi le-aŭ păstrat pănă astăzi. 
Dar ei luară nume romănești, care înfățișează 
astăzi cea mai veche formă a nomenclaturii fa- 
miliare: Pruncul, Ţeranu, Ciomag, Bolfosul, 
Manea. Cei ce se chiamă cu nume turceşti: Bui- 
cliu (Bâikli), Goilav, sînt veniţi mai în urmă, 
după 1700, din Galiţia sai chiar din Armenia 
asiatică, cea mare. Cutare Armean dintre cei 
d'intăiii, trecînd la ortodoxie, putu să ajungă şi 
boier mare, ca Petru Vartic. Cei mai mulţi nu 
se despărţiră însă de o lege pe care ai noştri 
o numiai cu despreţ shisma lui Arie: cu o miş- 
cătoare pietate, ei păstra vechile lor cărţi sfinte, 
scrise în Caffa, — din care se păstrează astăzi 
una în laşi, alta în Roman, o a treia în Botoşani. 
Greci eraii: numai prin porturile Dunării și 
Mării: poate la Brăila, și de sigur la Cetatea- 
Albă, unde trăia pe vremea lui Ştefan-cel-Mare 
vestitul negustor Caliani. Bulgari se întîmpină 
în alte șchele dunărene, precum la Floci; de 
sigur era ceva _Bulgărime și la Giurgiu, pănă 
ce acest oraş se prefăcu după 1400 într'o ce- 

tate turcească, ce nu mai putea face negoț. Ţe- 
rani de peste Dunăre treceau dese ori la noi 
pe vremea strașnicelor lupte care aduseră că- 
derea Bulgariei ; locuitori de acolo veniți din- 
coace numiră Vlașca saii «pămînt romănesc» 
partea din șesul dunărean în care se aşezară. 
Cînd Domnii munteni făcea o raită prădătoare 
peste marea apă de hotar, eï nu uitai să aducă 
mii de săteni de supt stăpînirea turcească, pe 
cari-i statorniciaii prin locuri mai pustii. Şi bo- 
ierilor li se îngăduia prin cărți domneşti să 
cheme locuitori de oriunde în satele ce înființaŭ 
pe moşiile lor, și, aceşti locuitori străini fiind o 
bucată de vreme slobozi de bir și de dăjdi către 
Domnie, satele cele nouă se chiamă s/oboziă. 

Acestea eraii pănă pe la anul 1700, cînd în- 
cepe a se pregăti epoca modernă a vieţii noastre, 
străinii din satele și oraşele principatelor noastre. 
Nu eraii prea mulți, și nimeni dintre dinşii nu 
se înfățișa amenințător pentru. noi, 

Să vedem acum pe Rominii cari mergeau 
peste hotar, pentru mai multă saă mai puțină 
vreme, de bună voie sai de silă, 


II, 


În anul 1394, Turcii se aruncară asupra Ţerii- 
Romănești și, prădind-o, ei înlocuiră pe Domnul 
ei, Mircea, cu un boier anume Vlad. Boierii și 

toți oamenii cu avere îşi trimeseră familiile la 
Brașov. În curind şi ei, ba chiar Domnul, se 
adăpostiră aici. 

De aici înnainte, se întilnesc dese ori astfel 
de oaspeți romănești în cetățile Saşilor, la fie- 
care schimbare de Domn, la fiecare iuruş tur- 
cesc, la fiecare măcel săvirșit la Curte. Cară, 
căruțe, rădvane, călăreți, cete de ţerani pe jos, 
ca nişte turme înspăimîntate, se îndreaptă spre 
hotarul Craiului ungur saŭ principelui ardelean. 
Pe drumul Prahovei, prin Văleni, peste Piatra 
Craiului, se ajungea prin trecătoarea Branului la 
Braşov. Printre munții joși, de-a lungul Oltului 
îngust, pe lîngă Turnul Roşu, pe care une ori 
îl mai înroşeşte sîngele ţişnit, se ajunge în cea- 
laltă mare cetate primitoare, a Sibiiului. În sus 
pe Jiiii, pe la plaiul Izvarnei, pe lingă Tismana, 
se ajunge iarăși «la munte» şi de acolo se atinge 
Ţara Hațegului, cu micul tîrgușor romănesc, 
foarte vechii, 

În Moldova, Domnia bună a lui Alexandru- 
Vodă orînduitorul are înnaintea ei vre-o zece 
ani de zbucium. Domni sînt bătuți, goniți din 
ţară, și după moartea lui Alexandru-cel-Bun pănă 
la intrarea biruitoare, de tînăr Împărat învingător, 
de Făt-Frumos ce-și iea moștenirea, a lui Ştefan- 
cel-Mare, douăzeci şi mai bine de ani tot răs- 
coale, trădări, lupte, nelegiuiri fară de nume. Şi 
de aici fug boierii, pe lîngă Domnul lor, saŭ în 

cete răzlețe. Ei se duc în cutare castel, pe care 
regele Poloniei l-a pus la îndămîna lor, la Ca- 
menița puternică, înfiptă la Nistru, în fața Ho- 
tinului nostru, saii prin marele codru de fagi al 
Bucovinei ei pătrund în Galiţia şi-şi fac culcu- 
şul de fiare rînite la Lemberg. Alţii apucă pe 
la Oituz, pe la Tulgheș, prin valea Cimpulun- 
gului, mai ales prin aceasta, care e în legătură 
cu capitala, Suceava, și, răzbătind în Ardeal, ne- 
meresc la Bistrița, altă bună cetate, bucuroasă 
de oaspeți cari plătesc bine. 

Acești fugari se chiamă pribegi și fapta lor 
de a-și părăsi ţara în pripă e pribegia. ŞI străi- 
nii printre cari ei locuiesc de acum, îi numesc 
după acest cuvint al nostru. Se pot face lungi 
şiruri din numele pribegilor, dar e mai intere- 
sant să se vadă felul lor de viață în Ardeal şi 
Polonia. 


Pribegii îşi ieaii case prin suburbiile romănești 
ardelene, prin satele vecine; cine e mai mare 
şi aduce scrisori de la Craiii sati principe e ți- 
nut chiar, spre mai mare siguranță, între zidu- 
rile cetăţii. În Polonia, orice casă li stă deschisă. 

Viaţa pe care o duc acești oameni, nu e așa 
de nenorocită cum Sar crede. Aŭ adus cu ei 
scule și, cînd se mîntuie banii, ei le zălogese pe 
acestea, Se găseşte cîte un prieten sas, ori, din- 
colo, neamț, armean, care-i împrumută cu do- 

bînzi mari, Cite un ajutor vine și de la Curte, 
cite un dar din partea orașului. Bărbaţii bea, 
vinează prin cîmpiile şi pădurile din apropiere, 
pun ţara la cale, se giîlcevesc între dinşii, scriii 
şi primesc scrisori ; femeile ţese ca acasă, între 
roabele lor țigance; sînt nunți strălucitoare şi 
pompoase alaiuri de îngropare, cu cîte 40 de 
preoți în şir şi mai mulți Vlădici în frunte; co- 
piii învață în casă de la cîte un diac saă preot, 
dar une ori se tocmește și un învăţător pentru 
limba latinească. Portul, datinele, petrecerile sînt 
tocmai cele de acasă, 

De odată în această viaţă liniștită, soseşte 
vestea că a murit dușmanul sai că l-ai scos 
Turcii. Răpede se pun în lăzi sculele, blănile, 
hainele scumpe, mărămile şi pînzăturile fine, lu- 
cru a mulți ani de zile; rădvanele trag la scară și 
cai închiriați de la Braşoveni umplu friiele scumpe 
de spumă. Ochii înlăcrămați, dar scînteietori de 
bucurie, par că străpung cu privirile lor munții 
din față şi văd cele de acasă, coperemiîntul țu- 
guiat de-asupra cerdacului, odăile răcoroase cu 
fereşti mici, moşia cu pășunile nesfirşite. Un 
lung şir de oameni se desfășură spre pasuri. 
Sai e vorba de o năvălire: Domnul pribeag, Dom- 
nişorul dorit de Domnie, şeful, a dat porunca 
de a se găti armele. Săbiile sticlesc lacome de 
sînge ; povodnicii focoși freamătă, Uliţile sînt 
pline de privitori, şi la ferești se văd femei tă- 

cute care privesc lung în urma călăreţilor şi se 
zguduie de hohotele plinsului. Peste cîteva zile 
moartea-şi va culege secerişul pe cutare plaiit 
cu iarba stropită de scumpă rouă caldă. 


Aceasta e pribegia, dar mai este și alta, care 
calcă țeri mai depărtate, 

Încă de prin anul 1427 ajunsese tocmai la 
Londra, cerșind ajutoare ca un creștin prigonit 
de păgîni, Radu Banul, care slujise pe Mircea- 
cel-Mare. Îndată după aceasta, vedem pe Vlad 
Dracul, care era să fie Domn în - curind, mer- 
gind pănă la Nürnberg cu Împăratul Sigismund, 
rege al Ungariei, ocrotitorul săŭ statornic. După 
1500 numărul acestor rătăcitori prin cele mas 
depărtate țeri ale Apusului se înmulțește. Unde 
nu-i vezi? În taberele Împăratului, ei vorbesc 
de credinţa lor față de Casa de Austria, în 
Franța de suferințile pe care le-ai îndurat de 
la Turci, ei moştenitorii cei adevăraţi ai Scau- 
nului moldovenesc saŭ muntean, în Londra ei 
se daŭ drept buni reformați, cari aŭ părăsit cu 
totul legea veche; la Roma, în Spania ei sînt 
catolici cu patimă, cari vreaă să cîştige ţerile lor 
rătăcite pentru credinţa cea bună. În Ferrara, în 
` Veneţia, în Genova, în Geneva, ca și în Nürnberg, 
în Anspach, în Dresda, ei vin, cu secretariul 
lor de limbi străine, cu cițiva boieri credincioşi, 
cu puţine slugi zdrenţuite şi flămînde, stau la. 

han, nu plătesc, cer un dar și liberarea din 
mîinile gazdei şi se duc mai departe. Pecetluiesc 
cu vulturul saă cu bourul, îşi zic Voevozi, aŭ 
haine scumpe răsăritene, lanţuri de aur, cite o 
decorație europeană, cîte un Ordin, poartă părul 
lung, şi în ochii lor frumoşi lesne-crezătorii sati 
şi ceilalți pot ceti o lungă poveste de nenoro- 
cire. Vin toţi de la Mircea-cel-Bătrin și de la 
Ştefan-cel-Mare, și merg toți la Constantinopol. 
Mulțămesc din toată inima şi pentru scrisori de 
recomandație, către un principe, un oraş vecin, 
către ambasadorii pe lingă Sultan. Şi ce se în- 
tîmplă cu dînșii? Petru Cercel, fratele lui Mihai- 
Viteazul, autor de versuri italiene, desăvirşit om 
de Curte, e Domn, mai rătăceşte odată, e în- 
necat în Bosfor, şi trupul săi umplut cu paie 
şi tăbăcit se trimete dușmanului din București. 
Alţii merg la staniștea Cazacilor, în ostroavele 
Niprului, ieaii cu dinşii un număr de voinici, 
cuceresc Moldova, o pierd și mor de sabie, de 
glonţ, de chinuri. Pe alții pentru aceiași soartă 
îi ajută haiducii unguri, ostaşii cu plată ai tu- 
turora, Cite unul intră în temniţele turcești sai 
își răscumpără viața trecînd la Islam. Mulţi pier 
fără de urmă, cu drepturile, visurile, genealogia 
şi biata lor Curte flămîndă. 

Multă vreme, străinătatea ne-a cunoscut prin 
aceşti pretendenți spulberaţi de furtuna luptelor 
pentru Domnie. 

HI 


Apoi de la un timp speța lor se face rară, și 
încetează. Străinătatea ambițioşilor noştri nu 
mai e «Europa», de la Germania pănă în An- 
glia, ci numai Împărăţia turcească. 

De multă vreme, doritori de Domnie, boieri 
prigoniți sai nemulțămiţi cu Cirmuirea fugiaŭ 
în orașele de la Dunăre care intrase în stăpi- 
nirea Turcildt : la Bender (Tighinea), la Chilia 
și Cetatea-Albă, la Brăila, Giurgiu, Turnu sai 
Severin, dacă nu trecea Dunărea pănă la ce- 
tățile. turceşti de pe malul ceilalt. Pribeagul era 
întrebat întăiu dacă nu cumva ar fi aplecat să 
se turcească, apoi dacă n'are bani, şi în sfirşit 
ce vrea. Unii erai trimeşi la Constantinopol, 
alții stăteau de pîndă acolo, în raiă. 

La Constantinopol, acolo era marele loc de 
adunare. Se vedea necontenit în casele din 
Pera, mai tărziu numai în Fanar, în satele ve- 
cine, cu vii şi grădini frumoase, cu case vesele 
albe și chioșcuri ascunse, o mulțime veşnic ne- 
astimpărată de oameni cari uneltiaă, înşelaă, 
făgăduiai, mințiai, cumpăraă, otrăviai pentru 
Domnie. Erai Romini, dar și Greci destui, chiar 
Armeni, apoi Levantini de limbă italiană şi lege 
catolică, toți purtați ani de zile prin ţerile noas- 
tre. Prin regelele sau patronii lor, Viziri, Paşi 
Agale, favoriți de Curte, negustori ai Sera- 

iului, Sultane, femei care aii intrare la acestea, 
ei se frămîntă veşnic pentru un «beiŭ» sai împo- 
triva acestuia. O interesantă societate de pri- 
begi și aice! 

Dar Domni nu se văd în mijlocul lor, afară 
de feciorul, fratele, ruda domnească ce stă în 
palatul ţerii, la Vlah-Sarai sai Bogdan-Sarai, 
ca zălog, ca ostatec, răspunzător pentru pur- 
tarea celui ce domnește, Acesta n'are nici-un 
rost deosebit, căci spionarea dușmanilor, împie- 
decarea şi urmărirea lor o fac alții, oamenii 
Domnului ce stai totdeauna la Poartă, aceia 
cari-i țin locul acolo, căci acesta e înțelesul 
numelui ce li se dă: capuchehaiele. Ostatecul 
trindăvește saii petrece: une ori în petreceri el 
îndrăgește viaţa turcească, şi se face Turc ca 
Ilie fiul lui Petru Rareș, poate ca înnaintașul 
săii Ştefan-Vodă, căruia i s'a zis Lăcustă. 

Domhii mazili, Domnişorii ce rîvnesc tronul, 
aceia sînt trimiși prin deosebite locuri străine, 
unde trebuie neapărat să se stîmpere. Cutare 
stă la Chios — și e bine, Constantinopolul fiind 
mai aproape — saii la Lesbos, la Rodos, mai 
depărtate, la Cipru. Alţii se află prin Siria, la 
Alep, de pildă. Trimeterea se face şi în Africa: 
în Egipt, la Tripoli. În aceste locuri «beiul» 
găseşte odăi în castel, în cetate, de unde nu 
poate pleca fără voie; aici îşi află loc şi toată 
familia lui, toți însoțitorii de restriște, Viața e 

tristă, foarte goală: scrisorile pătrund numai 
pe furiș, cu greii. Banii sînt puţini: Sultanul a 
hotărît un tain, dar sînt unii pentru cari nu se 
face această «milă împărătească». Se hrănesc 
deci din pescărie, din blănărie, din vinzare de 
mărunțișuri. Temeiul cheltuielii vine însă de la 
împrumuturi pe care le fac Greci, Armeni, 
Evrei, Turci, măcelari, leniceri. Cînd surgunitul 
ajunge a domni, toţi aceștia vin la el cu sine- 
tele în buzunar şi formează în Capitalele noastre 
o colonie, veşnic preschimbată, a creditorilor. 
Mihai Viteazul, ca să scape de cererile și obrăz- 
niciile lor, a trebuit să-i puie supt foc şi sabie. 


IV. 


Pănă atunci, puțini călători străini ne cerce- 
taseră. În adevăr, nici n'aveaii de ce. Moldova 
și 'Ţara-Romănească cuprindeaii însemnate dru- 
muri de negoț, însă nu pe cele mai însemnate 
şi mai sourte între Apus şi Răsărit. Dacă Po- 
lonii nu puteaii trece spre Constantinopol fără 
a străbate măcar o parte din Moldova, dacă 
Ardelenii trebuiaii pentru aceasta să iea în lung 
Ţara-Romănească, Germanii, Italienii, Francesii 
se duceaii prin valea Dunării la Belgradul sîr- 
besc şi de aici apucaă spre capitala turcească 
tăind în diagonală peninsula balcanică, prin Niș, 
Filipopol şi Adrianopol. Noi rămîneam deci la 

o parte, şi, odată cu banul călătorului, am pier- 
dut şi povestirea lui. 

Cele mai vechi descrieri de călătorii prin 
țerile noastre sînt aduse numai de întîmplare. 
Un hagi, un pelerin german, care iea la în- 
tors drumul prin 'Ţara-Romănească, un ostaş 
bavares, multă vreme rob la Turci, care vine 
acasă prin aceleaşi locuri, după ce luptase 
în preajma lor chiar, la Nicopol (1396). Apoi 
ceva mai tărzii atinge Moldova un cavaler 
burgund, care din Polonia voia să meargă la 
Locurile Sfinte ale Patimei lui Hristos şi vede 
astfel pe Alexandru-cel-Bun în Basarabia, la satul 
säŭ Cozia. Un alt cavaler din aceiași țară plu- 
teşte pe Dunăre pe corăbiile creștine ale cru- 
ciatei din 1445 şi vede astfel pănă la Olt amîn- 
două malurile Dunării și pe Vlad Dracul lup- 
tînd cu păgiînii. Un lenicer, Polon de neam, se 
luptă în oastea Sultanului Mohammed al II-lea, 
cu agerul și vicleanul Vlad Ţepeş. Un secretariii 
venețian, un medic din Veneţia sînt trimeși la 
Ştefan-cel-Mare. Atta numai, pănă la anul 1500. 

Pentru veacul următor, avem soli sași şi po- 
loni, mergînd la Petru Rareş saŭ aflîndu-se în 
calea spre Constantinopol. Apar însă pe acest 
timp două alte feluri de călători decît rătăciţii 
și ambasadorii. Pe de o parte, sînt agenții pro- 
pagandei catolice, care se întețeşte după ivirea 
protestantismului și e mai ales foarte vioaie şi 

încrezută între anii 1550 şi 1600. Astfel vine pe 
la noi vestitul Iesuit Mancinelli şi călătoresc 
alți frați ai Ordinului, veniţi din Polonia. Apoi 
trec prin ţerile noastre cei d'intăii oameni cari 
aŭ numai dorința de a cunoaşte ţeri neobișnuite. 
Sint doi Francesi: unul, Bongars, un vestit în- 
văţat, care a tipărit culegerea cronicilor ce vor- 
besc despre cruciată, venise după inscripții în 
Ungaria și Ardeal și luă calea pe la Tirgo- 
vişte și Bucureşti ca să găsească alte inscripţii 
la Constantinopol, unde se duse împreună cu 
«carele domneşti» ale birului. Cellalt, François 
Pavie, baron de Fourquevaux, se întorcea din 
Răsărit şi el ajunse în Polonia, străbătînd Mol- 
dova de la Cetatea-Albă a Nistrului pănă la cea- 
laltă cetate de la Nistru, Hotinul, și anume abă- 
tîndu-se pe la lași, unde văzu buna judecată a 
lui Petru Șchiopul. 


Încurcăturile războiului de treizeci de ani, în 
care fură cuprinși și Domnii noștri, aduseră, 
după 1600, în aceleași ţeri romine pe Welling și 
pe Strassburgh, amindoi agenţi suedesi, dintre 
cari cel din urmă a lăsat o minunată descriere 
a 'Ţerii-Romănești pe la anul 1630. Mai mulți 
și mai bogaţi în știri sînt misionarii catolici și 
unul din ei, Bandini, pe rînd oaspete al lui 
Mat:i Basarab şi al lui Vasile Lupu, a dat o ex- 
punere de călătorie de o însemnătate neprețuită. 

V. 


De pe la 1680 la 1750 am trăit viața cea mař 
închisă din tot trecutul nostru. Străinii nu maï 
vin să se aşeze la noi și noi am întrerupt dru- 
murile noastre în străinătate, 

Vechile elemente străine s'aă prefăcut cu tim- 
pul în Romîni. Noi Saşi, Armeni, Nemţi, Un- 
guri nu mai vin în țară. Strămutările de săteni 
din Bulgaria pe malul cestălalt al Dunării nu se 
mai petrec. Negoţul săsesc îl fac Romiînii din 
suburbia romănească a Brașovului, din $Şchei, 
cari vind marfa lor de brașovenie în București, 
laşi şi în alte orașe ale amînduror țerilor. 

În schimb, Împărăţia turcească ni trimete tot 
mai mulți meșteșugari și negustori. Alături de 
Braşoveni țin prăvălii în Bucureşti Chiprovicenii: 
aceștia sînt Bulgari din Chiprovaţ, cari se bu- 
cură în Ţara-Romănească de înlesniri foarte 
mari și sînt destul de mulți la număr. Nu lip- 
sesc Armeni, Evrei din Turcia: aceștia înte- 
meiază pe acele timpuri colonia de Armeni din: 
părțile asiatice și aceia de Evrei Spanioli, care 
se întîlnesc de acum înnainte în Capitala mun- 
etană. Turcii se îndeasă tot mai mult la noi, ei 
sînt împrumutători de bari cu dobiînzi grele, 
cumpărători de vite, și mai ales de oi, pentru 
hrana Constantinopolei, cumpărători de său, de 
miere, de ceară. Vin din cetatea împărătească. 

sait din Asia Mică faimoşii Lazi, negustori cu 
de-a sila; nu arare ori ei țin moșii în țară şi în- 
graşă acolo, ca în raiaua lor, mari turme şi ci- 
rezi pe care le exportă apoi în primăvară. Așeză- 
rile Turcilor se chiamă cîșle sai casate; ei înșii aŭ 
deosebite nume, după felul lor de îndeletnicire: 
saigii saii păstori, gealepi sai măcelari, gahe- 
regii cari string grînele ce se datoresc Sulta- 
nului saii le cumpără tot pentru nevoile Capi- 
talei turceşti, 7p/wmbaegti, «cumpărători», ş. a. 
Prin bilciuri ei se întilnesc totdeauna, cotind, 
stropşind, strigînd. Prin oraşe ei aŭ prăvăliile 
lor, ca la Roman, la Focşani. Fiind oameni ne- 
ascultători și tari de cerbice, Domnul trebuie să 
ceară pentru a-i stăpîni un judecător turc, Di- 
van-Efendi, şi ostaşi turci, al căror număr se tot 
înmulțeşte, beșlii, cu căpeteniile lor, beșiegii şi 
șeful lor cel mare, bașbeșieaga. 

Această stare de lucruri a ţinut pănă foarte 
tărziă, şi de multe ori aŭ trebuit măsuri energice 
pentru a o îmbunătăţi întru citva. Astfel odată 
se dărîmă de ostași turci aşezările turceşti din 
Moldova, iar peste douăzeci de ani, după 1760, 
se smulg de la arendaşii turci toate moșiile ce 
țineaii, mai ales în șesul muntean şi în Oltenia, 
oprindu-i, în același timp, cu asprime dea mai 
lua altele. 

Romiînii nu mai călătoresc şi pribegiile se îm» 
puţinează, făcîndu-se acum doar după vre-un 

războiii, cînd fug trădătorii, saŭ în mijlocul răz- 
boiului chiar, cînd doseşte oricine poate. Vremea 
bună în țară aduce mai pe toată lumea înnapoi. 
Oameni cari în alte împrejurări n'ar mai fi căl- 
cat prin patrie, se odihnesc, cu toată năcazurile, 
în cuprinsul ei. În 1714 a fost tăiat la Cons- 
tantinopol Constantin Briîncoveanu, după ce supt 
Ochii săi căzuseră capetele tuturor feciorilor dom- 
nești, în 1716 era gituit Ştefan-Vodă Cantacu- 
zino, urmașul Brîncoveanului. Doamna lui Şte- 
fan, Păuna, rătăci, nebună de durere, ținîndu-și 
de mină copiii nenorociți, prin Neapole, prin 
Roma, Veneţia şi Viena; apoi ea se aşeză pe 
mulți ani de zile în Braşov. Copiii ei Radu şi 
Constantin intrară unul în oastea germană, cel- 
lalt în cea rusească. Radu fu un trădător, scăpă 
prin fugă şi peri în miserie; Constantin, pe care-l 
amestecase în afacerile lui necurate, ieși ca: bă- 
trîn pe moarte din temnița de la Graz, unde in- 
trase ca tînăr nesocotit. Nepoatele Păunei se mä- 
ritară în familii irlandese, italiene, francese din 
Austria. Dar Mărica Doamna, văduva Brînco- 
veanului, scăpînd din surgunul săii de la Chiu- 
taia, în Asia-Mică, își petrecu anii din urmă 
în țara unde răposatul ei soț domnise cu strălu- 
cire peste douăzeci de ani de zile. 

Domnia se dă de la Turci, şi orice uneltire 
n alte părţi e zădarnică. Domnul, care plătește 
bine la Poartă şi în jurul Porții, a închis oriși- 

cui drumul pirilor. Toată lumea stă acasă, și 
pe încetul piere neatîrnarea sufletelor, piere ne- 
astimpărul, vitejia, credința în viitor. O linişte 
grea apasă asupra tuturora. Ca datini, îmbrăcă- 
minte, petreceri simțim cum ne prinde amorțeala 
Turcimii decăzute. 

Spiritul apusean ne scapă. El vine la noi, şi 
noi mergem de la o bucată de vreme să-l căutăm. 


VI. 


Mai ales după anul de prefacere 1774, eo 
nouă mare năvălire de străini în ţară. lată anume 
din ce locuri și în ce împrejurări ei ni sosesc, 
avînd, fireşte, cu toții, un singur scop, câştigul. 

Ardealul nu mai trimete Sași decît în număr 
foarte mic; vin însă meșteri germani, cari lu- 
crează mobile, articole de încălțăminte, ghete, lu- 
cruri de metal, ceasornice, după moda cea nouă, 
«europeană». Sînt lucrători buni, dar stricați, 
şi mai ales foarte beţivi și totdeauna fără bani. 
Negustori vin mai puţini, ca unii ce-și tem ca- 
pitalurile ; dar acum fabricatele europene so- 
sesc lesne prin drumurile împărătești ale Ardea- 
lului şi Bucovinei, chiar pe Dunăre. 

Din Polonia vin Evreii, goniţi de neconteni- 
tele zguduiri ale regatului, care se prăpădeşte. 
Odinioară, ei alergai la bilciurile de la hotar saŭ 
dinnăuntru şi făceaii contrabandă de rachiii, de 

holircă sai holercă. Acum eï se aşează prin 
sate, vînzînd tot rachiă: orîndarii daŭ pe da- 
torie şi împlinesc aspru, pentru care unii Domni 
fanarioți sînt siliți a lua măsuri împotriva dato- 
riilor pe băutură. În același timp, ei smulg pe în- 
cetul din mîna Nemţilor întreaga desfacere de 
articole nouă și întemeiază lîngă cîrciumă «ma- 
gasinul de galanterie», în locul afză/ăcăriei tur- 
cești, 

Aristocraţia acestei emigraţii o formează pre- 
ceptorii, învățătorii de limbi. Odată ei fuseseră 
Italieni mai ales: Antoniu Epis, care învaţă 
copiii lui Nicolae Mavrocordat, Raicevich, aba- 
tele Bancini, profesorii de casă ai beizadelelor 
lui Alexandru Ipsilanti. Ledoulx şi Carra sînt 
însă preceptori în Moldova pe același timp, şi, 
în curînd, pe lingă mulți Francesi, abia se vede 
din cînd în cînd cîte un Siîrb cu cultură euro- 
peană, ca Obradovici fabulistul, cîte un Saxon, 
ca viitorul consul frances König, cîte un Sile- 
sian, ca baronul de Kreuchely-Schwerdtberg: 
Tulburările Revoluţiei împuterniciră numai un 
curent, care e simțitor mai vechii. 

Lîngă aceşti dascăli după moda Apusului, sint 
secretarii domneşti, de la Del Chiaro, autorul 
unei îmbielşugate expuneri a împrejurărilor mun- 
tene pe la 1700, pănă la vicontele de Grammont, 
adiutantul lui Alexandru-Vodă Ghica de la 1832 
şi acela pe proprietatea căruia s'a clădit un în- 

treg cartier bucureştean. Ba rasa aceasta, de o 
încredere problematică, a secretarilor străini la 
Bucureşti şi laşi a mers mai departe prin Keun, 
al lui Vodă Ştirbei, prin vestitul Liebrecht al lui 
Cuza, etc. 

În sfîrşit, această emigrație de la 1774-1850 
are şefii ei politici în consuli, pe cari Turcii 
trebuie să-i primească pe rind: al Rusiei, al 
Austriei, al Prusiei şi apoi, mai tărziă, ai celor- 
lalte ţeri. 


x 
* x 

Călătorii europeni sînt acum ceva mai deşi, 
Pe unul îl aduce nădejdea de a fi profesor la 
viitoarea şcoală de drept din Bucureşti — sar- 
casticul, dar pătrunzătorul Sulzer —, pe altul că- 
lătoria vre-unui ambasador la alaiul căruia s'a 
alipit: un Sestini, numismatul, un Boscovich, 
matematicul. Cite unul e un negustor, care ne 
vede prin portul ce atinge, Kleemann. Saŭ un 
Engles, Hope, care a scris despre Vodă Mavro- 
gheni, Ker Porter, dr. Neale, Mac Michael, un 
Ungur, Karaczay, un Oriental germanisat Kos- 
meli, simt dorinţa de a şti cum se petrec lucru- 
rile prin aceste locuri puțin cercetate. Pănă şi 
spirituala doamnă Craven, din aristocrația în- 
naltă a Angliei, vine pe la noi supt acelaşi Ma- 
vrogheni şi face mare haz de musica turcească, 
ba chiar de musica Țiganilor, care i se pare 

potrivită «pentru a face să danțeze trunchiurile». 
Francesii sînt deocamdată puţini. Cel d'intăiii 
care ne visitează fără scop, e vicontele de La- 
garde, un Zion al timpului săă, care adauge la 
volum chipul săă gătit şi înfăşurat într'o scumpă 
blană. Apoi un limbut fără păreche, Stanislas 
Bellanger, care a scos din obiceiurile și păca- 
tele noastre material pentru două volume în- 
tregi, cărora li-a dat un titlu, barbar şi în fran- 
țuzește şi în romănește: Le Keroutaa. 

De cînd tinerii din Bucureşti și din lași se 
aprinseseră pentru idealul liberalilor francesi și 
eraii la noi protesturi, ziare, pamflete, frămîn- 
tări în Adunările Obştești, şi de la un timp şi 
revoluţie de stradă, simpatia călătorilor francesi 
față de noi crescu simțitor. Un ziarist de în- 
semnătatea lui St. Marc Girardin se abătu pe 
la noi. Vaillant rămase în țară ca profesor şi 
apostol al noului crez politic. Ubicini intrâ în 
Muntenia la 1848 şi, urmărindu-ne pănă la sfîrşit 
cu atenţia lui, ajunse cel mai bun și mai serios 
cunoscător în lucrurile romănești pe care l-aii 
avut Francesii. 

Călătorii mai noi, de la 1830 înnainte, aŭ 
căutat să cunoască și lumea în mijlocul căreia 
veniseră și aŭ spus ceia ce ağ înțeles din vor- 
bele lor. Afară de Ubicini, ei aŭ putut să se 
înnalțe totuși pănă la o privire pe deplin cu- 
prinzătoare a oamenilor și lucrurilor. Cît pri- 

vește pe cei mai vechi, ei nu fac altceva decit 
să înșire aparențele pe care le-aii văzut, decorul 
ţerii, de la mehmendarul, trimesul domnesc, cu- 
noscător de franțuzeşte, care-i primia la hotar, 
şi de la căruţa de poştă, pe care astfel de că- 
lători aŭ făcut-o vestită, pănă la audiența la Voe- 
vodul fanariot și plecarea, în aceiași căruță de 
poștă şi cu același mehmendar, spre Dunăre. 
Oameni crescuţi în felul deosebit al veacului 
al XVIII-lea, încrezut și ușuratec, ei nu căuta 
la noi decît obiceiuri ciudate care să se poată 
lua în batjocură, fără a fi cituși de puţin cer- 
cetate şi pricepute. 


x 
x x 


Acum încep şi ai noştri a călători, 

Mai întăiii se duc tineri pentru a face studii, 
la început în Germania (un Constantin Cantacu- 
zino Stolnicul învățase însă la Padova). Vasile 
Balș și Scarlat Sturdza merseră pentru a se lu- 
mina, la Viena şi Lipsca. Un nepot al Mitropo- 
litului moldovean Leon Gheuca și un diacon 
al Mitropoliei, Gherasim, eraă prin 1780 studenți 
în Saxonia. Din boierimea munteană, Costachi 
şi Grigore Cantacuzino merg la Viena încă de 
la 1809 și un Nenciulescu fusese pe aici înnain- 
tea lor. 

Un Gheorghe Bogdan învață dreptul la Paris 
încă din 1803, și în 1804 plecaii tot acolo Iancu 


www.dacoromanica.ro 


220 ISTORIA ROMÎNILOR IN CHIPURE ȘI ICOANE 
Văcărescu, cel de-al patrulea poet din această fa- 
milie, «cu Zaharia dascălul săi şi Costache fiiul 
dumisale Păharnicului Ioniță Fălcoianu». Aceştia 
sînt cei d'intăiă studenți romiîni la Paris, şi ei 
vor fi fost tot așa de isolaţi acolo, cum fuseseră 
înnaintaşii lor în Germania. 

Această întăie generaţie de tineri romîni în 
străinătate s'a întors numai cu folos în țară. Ei 
aduseră din civilisaţia apuseană ceia ce putea fi 
mai folositor pentru noi, în starea în care eram 
atunci. Apărură astfel în principate case deschise, 
în care se vorbia de lucruri mai înnalte, oameni 
în curent cu lucrurile și curentele Apusului, un 
avînt către întemeiarea de școli şi răspîndirea 
celei mai bune părți din literatura francesă prin 
traduceri. Dar dintre studenţii romîni cari veniră 
pe urma acestora, frații Barbu Ştirbei şi Gheor- 
ghe Bibescu, fiii lui Dumitrachi Bibescu, câști- 
gară la Paris cunoştinţi temeinice de drept, de 
administrație, gust pentru lucrul metodic şi o 
înnaltă conştiinţă de datorie. 

Cei d'intăiii studenți pentru științe plecară și 
eï înnainte de 1821. Între dînşii era Marcovici 
şi preotul Eufrosin Poteca. Urmaii la profesori 
de valoarea unui Arago, dar folosiră mai puțin. 
O scrisoare foarte naivă a unuia din ei arată 
cît de slab erai ei pregătiți pentru a primi un 
astfel de învățămînt. 

Cea de-a treia generaţie de studenţi romîni căzu 

în mijlocul pregătirilor revoluției de la 1848. Unii 
din eï, precum a fost Kogălniceanu, care plecase 
din Moldova cu o largă cultură şi o desăvîrșise 
la Berlin, şi care, pe lingă aceasta, n'a mers în 
Paris chiar, nu se lăsară furați cu totul de si- 
rena reformelor apusene. Toţi ceilalți tineri, 
Bălcescu, Goleştii, Brătienii, se prefăcură cu totul 
în sensul tineretului revoluționar frances de pe 
această vreme şi încercară a face la București 
ceia ce fusese cu putință la Paris. După înnă- 
bușirea Revoluţiei muntene, ei se întoarseră în 
acest oraş şi atunci se puse cea d'intăiii temelie 
a coloniei romăneșşti din Capitala Franciei. Ea de- 
veni pe încetul, dintr'o societate de pribegi pa- 
trioți, de și îndepărtați de tradiţiile lor, un cuib 
de înstrăinare permanentă și nepatriotică. 


* 
* * 


Cei diintăii călători pentru plăcere aŭ fost în 
1781 fiii lui Alexandru-Vodă Ipsilanti, cari fugiră 
de acasă, dar se opriră la Viena. Prin 1812, 
boierul Dudescu, cel din urmă din neamul săi, 
uimi Apusul prin şalurile şi stingăcia sa. Tot pe 
atunci însă, înțeleptul Dinicu Golescu, care-și 
crescu copiii în Elveţia, se pricepu a scoate folos 
de înțelepciune din ceia ce văzuse, şi el scrise, 
întors acasă, acea minunată carte de căldură 
bătrînească pentru marile idealuri naționale şi 
culturale, care e «Însemnarea călătoriei» sale. 


www.dacoromanica.ro 


222 ISTORIA ROMÎNILOR ÎN CHIPURĂ ȘI ICOANE 


Cu Golescu arta de a călători a Romiînilor 
atinsese culmea sa. De atunci pănă dăunăzi 
călătoriile n'aii provocat decît descrieri cu totul 
sarbede, fără originalitate şi fără legătură cu 
împrejurările şi nevoile noastre. Ele se opresc 
de alminterea la Paris, şi nu ating măcar acea 
țară clasică a artei, care e Italia, sait, dacă o 
ating, nu culeg nici a mia parte din folosul 
pe care il poate da. 

O prefacere cuminte a obiceiurilor noastre, 
e de așteptat și aice, Ea trebuie să derive din 
conştiinţa că nici-o individualitate n'are dreptul 
de a lucra împotriva intereselor înnalte ale ţerii 
și poporului săă, ci trebuie să aducă acestora 
o jertfă de fiecare clipă. lar Statul are datoria 
de a înfrîna, prin ce mijloace-i staii la îndămînă, 
pe cine nu vrea să înțeleagă aceasta, 


Notă. — Pentru amănunte cu privire la mormintele 
Domnilor romîni se poate vedea publicaţia mea «Inscripţii 
din bisericile Romăniei», unde se dă textul original al 
inscripţiilor, 

Pentru cele mai multe din capitolele celelalte v. căr- 
ţile mele «Istoria literaturii religioase a Romînilor pănă 
la 1688» (Bucureşti, 1904) şi «Istoria literaturii romîne în 
secolul al XVIII-lea» (Bucureşti, 1901), 

